REPORT | 120 Safhaa'ge Hukumugai Fuluhun'ai Dhaulathu'ge Ihumaaluthah! - Vaguthu\nމި ކަމެއް ހިނގައި ދިޔައީ އޭޕްރީލް 2017 ގައެވެ. މައްސަލަ ތަހުގީގު ނިންމައި، ހަ މީހަކަށް ދައުވާ އުފުލަން ސެޕްޓެމްބަރު 2017 ގައި ކްރިމިނަލް ކޯޓަށް ހުށަހެޅިއެވެ. އޭގެ ފަހުން ހަތަރު އަހަރާއި އަށް މަހެއްހާ ދުވަސް ފަހުން މައްސަލައިގެ ހުކުމް އިއްޔެ އިއްވިގެން ދިޔައެވެ. ހުކުމުން ފެންނަނީ މުޅިން ވެސް އިހުމާލުތަކެކެވެ.\nއެއީ ބްލޮގަރު ޔާމީން ރަޝީދު މަރާލި މައްސަލައެވެ. އޭނާ މަރާލީ އޭނާގެ އެކުވެރިޔާ، ނޫސްވެރިޔާ އަހްމަދު ރިލްވާން ގެއްލިގެން ވީނުވީއެއް ނޭނގި އުޅެނިކޮށް އެ ވާހަކަ ދައްކަމުން ދަނިކޮށެވެ. ޔާމީންގެ މަރުވެފައި ހަށިގަނޑު ފެނުނީ އޭނާ ދިރިއުޅޭ ގޭގައި އުޅޭ ބަޔަކަށެވެ. އެ ކަން ކުރީ ދުރާލާ ރާވައިގެނެވެ.\nހަ މީހެއްގެ މައްޗަށް ދައުވާ އުފުލުނު ނަމަވެސް ދައުވާ ސާބިތުވީ ދެ މީހެއްގެ މައްޗަށެވެ. އެ ދެ މީހުން އުމުރު ދުވަހު ޖަލަށް ލުމަށާއި، މަރުގެ ދިޔައިގެ ގޮތުގައި 1.3 މިލިއަން ރުފިޔާ އެއް އަހަރު ތެރޭ ދައްކަން ހުކުމް ކުރިއެވެ. އަދި ކައްފާރާގެ ގޮތުގައި ޖެހިޖެހިގެން 60 ދުވަހު ރޯދަ ހިފަން ހުކުމް ކުރިއެވެ.\nމައްސަލަ ބައްލަވާ ގާޒީ އާދަމް މުހައްމަދު އިއްޔެ ހުކުމް އިއްވުމުގެ ޝަރީއަތް ފެއްޓެވީ ހެނދުނު 11:30 ހާއިރުއެވެ. ހުކުމުގެ ފުރަތަމަ ބައި އިއްވައި ނިމުނީ ހަވީރު 4:30 ހާއިރުއެވެ. އޭގެ ފަހުން ވާރިސުންގެ ބަސް ނެގުމަށް ފަހު، އަދަބު ކަނޑައެޅުމުގެ ހުކުމް އިއްވައި ނިމުނުއިރު ރޭގަނޑު 9:00 ޖަހާ ބޮޑުވެއްޖެއެވެ.\nދުވަހުގެ ބޮޑު ބައެއް ހޭދަކޮށްގެން އިއްވި ހުކުމުގެ ދެލިކޮޕީއެއް ކްރިމިނަލް ކޯޓުގެ ވެބްސައިޓްގައި މިހާރު އާންމުކޮށްފައިވެއެވެ. 120 ސަފްހާގެ އެ ހުކުމުގައި އެންމެ އަޅައިގަންނަ ކަމަކީ އަރިމަތީ ބައެއް ސުރުޚީތަކެވެ. އޭގެ ތެރޭގައި ސީދާ ފުލުހުންނާއި ދައުލަތަށް އަމާޒުވާ ބައެއް ސުރުޚީތައް ހިމެނެއެވެ.\n"ފުލުހުންގެ ފަރާތުން ފާހަގަވި އުނި ކަންތައް"\nހުކުމުގެ ގާތްގަނޑަކަށް ފަސް ސަފްހާއެއް މި ކަމުގެ ނުކުތާތައް ބުނެދޭން ޚާއްސަ ކޮށްފައި އޮތެވެ. އަރިމަތީ ސުރުޚީން އެކަނި މެސެޖްގެ ބިރުވެރިކަން އިހްސާސް ވެއެވެ. އަރިމަތީ ސުރުޚީއަކަށް ލިޔެފައި އޮންނަނީ "މި މައްސަލައިގެ ފުލުހުންގެ ފަރާތުން ފެނުނު އުނިކަންތައް" މިހެނެވެ.\nފުރަތަމަ ކަމަކަށް ފާހަގަ ކޮށްފައި އޮންނަނީ ޝަރީއަތަށް ހެކިބަސް ދިން ފުލުހެއްގެ ވާހަކައިގައި ހުރި ފުށު އެރުންތަކެވެ. ޝަރީއަތުގައި އޭނާ ބުނަނީ ޔާމީން މަރުވި ތަނަށް އޭނާ ދިޔަޔަސް ހޮސްޕިޓަލަށް ނުދާ ކަމުގައެވެ. އެކަމަކު އައިޖީއެމްއެޗްގެ ރެކޯޑުތަކުގައި އޮންނަނީ ޔާމީން ހޮސްޕިޓަލަށް ގެންދިޔައީ ވެސް އޭނާ ކަމުގައެވެ.\n"ފުލުހެއްގެ ފަރާތުން ހެކިބަސް އަދާކުރާއިރު، ކަން ހިނގައިދިޔަ ގޮތް ތެދު ބަހުން ކިޔައިދިނުމުގައި ފަރުވާތެރިވާން ޖެހޭ މިންވަރަށް ފަރުވާތެރިވެފައި ނުވާ ކަން ޝަރީއަތަށް ފާހަގަ ކުރެވެއެވެ." ފުލުހެއްގެ އެ އަމަލާއި ގުޅިގެން ގާޒީ އެ އަމަލު ސިފަ ކުރައްވައި ހުކުމުގައި އޮންނަނީ މިހެނެވެ.\nދައުވާ ލިބޭ ހަ މީހުންނާ މެދު ތައްޔާރު ކޮށްފައިވާ ވީޑިއޯ އެނަލިސިސް ރިޕޯޓްތައް ތައްޔާރު ކުރި ފުލުސް އޮފިސަރު ވެސް ފަރުވާ ކުޑަކަމަށް ޝަރީއަތުން ވިދާޅުވިއެވެ. ސިސްޓަމް ޖެނެރޭޓް ކުރާ ރިޕޯޓް ޝަރީއަތަށް ޚިއްސާ ނުކުރުމާއި، ދިފާއުން އަމާޒު ކުރި ސުވާލުތަކަށް ޖަވާބު ނުލިބުން ފާހަގަ ކުރެއްވިއެވެ.\nފިންގަޕްރިންޓް ރިޕޯޓްގައި ވެސް ހެކި ދިން ފަރާތް ނޫން އެހެން ފަރާތެއްގެ ނަން ހިމެނުމަށް ފަހު، ފަހުން އަނެއްކާ ވެސް އެ ރިޕޯޓް އިސްލާހުކޮށް އެ ރިޕޯޓަށް ގިނަ ބަދަލުތަކެއް ގެނައުމުން އިތުރަށް ތަހުގީގާ މެދު ސުވާލު އުފައްދަން ޖާގަ ލިބުނު ކަމުގައި ގާޒީ ފާހަގަ ކުރެއްވިއެވެ.\nފުލުހުންގެ ފަރާތުން ފެނުނު މި އަމަލުތަކަކީ ފަރުވާ ކުޑަ އަމަލުތަކެއްގެ ގޮތުގައި ގާޒީ ސިފަ ކުރެއްވިއެވެ. އަދި ފުލުހުންގެ ޚިދުމަތަކީ ޖިނާއީ މައްސަލަތަކުގެ ތަހުގީގުގެ މައި ތަނބު ގޮތުގައި ފާހަގަ ކުރައްވައި، ފުލުހުންގެ ފަރާތުން ފެނުނީ "އެންމެ ބެސްޓް (ރަނގަޅު) ޕްރެކްޓިސްއެއް ނޫން" ކަމަށް ގާޒީ ވިދާޅުވިއެވެ.\nހެކި ހުރި ވަރަށް ބަލާފައި، ކުރީ ނުބައި ދައުވާއެއް\nމިއީ މި މައްސަލަ ފެށުނު އިރުން ފެށިގެން ފާހަގަ ކުރާ ކަމެކެވެ. ޔާމީން މަރާލަން ތަނަށް ދިޔަ ދެ މީހުނަށް ކުށް ސާބިތުވިއިރު ދެން ދައުވާ އުފުލި ހަ މީހުންނަށް މަރާލި ކަމުގެ ކުށުގެ ދައުވާ އުފުލޭ ވަރުގެ ހެކި ގަރީނާ ނެތް ކަމުގައެވެ.\nމި މައްސަލާގައި ދައުވާ އުފުލި ހަތަރު މީހަކު ޔާމީން މަރާލުމުގެ މަޝްވަރާތަކާއި ރޭވުންތަކުގައި ބައިވެރިވި ކަމާއި، ޔާމީނަށް ފަރާލުމުގައި ހަރަކާތްތެރިވި ކަމުގައި ދައުލަތުން ވިދާޅުވެއެވެ. އެ ކަމަށް ވެސް އެކަށޭނަ ހެކި ނެތް އިރު، އެ ވަރު އަމަލަކަށް ކުރެވޭނެ ދައުވާ އަކީ މަރާލުމުގައި ބައިވެރިވި ކަމުގެ ދައުވާއެވެ.\nމި ކަން ޝަރީއަތުގެ މެދުތެރެއިން ވެސް މައްސަލަ ބައްލަވާ ގާޒީއަކު ފާހަގަ ކުރައްވައި، ދައުވާއަށް އިސްލާހު ގެންނަން ފުރުސަތު ދެއްވިއެވެ. ނަމަވެސް ދެވުނު ފުރުސަތުގެ ބޭނުން ހިފުމުގެ ބަދަލުގައި، ދައުލަތުން ނިންމެވީ ކުރިން ވެސް ކުރި ދައުވާއާއެކު ކުރިއަށް ދިއުމަށެވެ.\nދައުލަތުން ހަ މީހުންގެ މައްޗަށް އުފުލީ ޖަމުއުކޮށް އެއް ދައުވާއެވެ. ޝަރީއަތް ހިނގަނީ ވެސް އެއް ގަޒިއްޔާއެއްގެ ގޮތުގައެވެ. މި ކަން ގާޒީ ސިފަކުރެއްވީ ވެސް "ދައުލަތުން ހުށަހެޅި ހެކި ގަރީނާތައް އެންމެނަށް ވިއްސިވިހާލި ވެގެންދާ ގޮތަށް" ކަމަށެވެ.\nޝަރީއަތް ކުރިއަށް ގެންދިއުމުގައި ދިމާވި ގޮންޖެހުންތަކެއް ވެސް ގާޒީ ހުކުމުގައި ފާހަގަ ކުރައްވާފައިވެއެވެ. އެ ގޮތުން ދިމާވި އެންމެ ބޮޑު އެއް ގޮންޖެހުމަކީ ވެސް ދައުލަތުން ދައުވާ އުފުލި ގޮތެވެ. މިއާއި އެކު ދިފާއަށް ލިބުނު އެންމެ ބޮޑު ނުކުތާއަކަށްވީ ވެސް ދައުވާ ކުރި ގޮތާއި، ފުލުހުންގެ ތަހުގީގެވެ.\nއާއިލާއަށް ވެސް ގަބޫލު ކުރެވުނީ އެ ގޮތަށެވެ. ޝަރީއަތް ހިނގުމުގައި މައްސަލައެއް ނެތް ކަމުގައި ޔާމީން ރަޝީދުގެ މަންމަ، ޝަރީއަތުގެ ހުކުމް އިއްވުމަށް ފަހު، ނޫސްވެރިންނާއި ބައްދަލުކޮށްފައި ބުންޏެވެ. އޭނާއަށް ވެސް ފެނުނީ ތަހުގީގު އަދި ދައުވާ ކުރުމުގެ މަރުހަލާ ތެރޭ ހުރި އެތައް ގޯހަކާއި އިހުމާލެވެ.\nޖެނުއަރީ 20, 2022 11:54\nބަލަ އޭނާ މަރާލީ ކީއްވެގެންކަން އެކަކުވެސް ނުލިޔަނީ ކީއްވެ؟\nޖެނުއަރީ 20, 2022 11:55\nސަލާމަތީ ބާރުތަކޭ ކިޔާފަ ދައުލަތުން 1 ބިލިއަނަށްވުރެ ގިނަރުފިޔާ ކޮންމެ އަހަރަކު ތިތަންތަނަށް ޚަރަދުކުރުމުގެ މާބޮޑު ބޭނުމެއް ނުފެނޭ ފުލުހުންނަށް ރައްޔިތުން ބޭނުންވާ ރައްކާތެރިކަމެއް ހޯދައެއް ނުދެވޭ މަގުފޭރެނީ މަގުމަތިން ފޮށެނީ ބޮއިގެން މަގުމަތީ މީހުން ހުއްޓުން އަރައިފަތިބެނީ ދައުލަތުން މިކުރާ ޚަރަދުގެ ބޭނުމެއް އެބައޮތްތަ\nޖެނުއަރީ 20, 2022 20:33\nބޮއިގެން މަގުމަތިން ބަދަންއަލީގެ ދަރިޔަކު ފުލުހުން ހައްޔަރު ކުރާއިރަށް ބަދަންއަލީ ދުވަންފަށާނެ ސިޔާސީ މީހުން ފަހަތުން. ފުލުހުންނަށް ޕުރެޝަރު ކުރާނެ ދޫކޮށް ނުލައިގެން. ސިޔާސީ ފިއްތުންތަކާހުރެ ރަނގަޅަށް އެއްކަމެއްވެސް ނުކުރެވޭނެ.\nޖެނުއަރީ 21, 2022 04:52\nދިވެހިރާއްޖޭގެ ޤާނޫނުތަކުން ފުލުހުންނަށް މަސްތުވާތަކެތި ބޭނުންކުރާ މީހާގެ ގައިގާ އަތްލުން އިންތިހާއަށް އުދަނގޫ.. ބަދަނޭމެން ވޯޓް ގަނެވިއްކާ އުސޫލުން ޤާނޫނު ހަދާ މަޖިލީހަށް ތަނެއް ދޮރެއް ނުދަންނަ ވިޔަފާރިވެރިން ހޮވީމަ ވާނެއެތި މިފެންނަނީ.. ޤާނޫނު ދަންނަ މަދު މީހަކު މަޖިލީހުގައި ހުރީ.. އަނެއް ބަޔަކު މަސައްކަތްކުރަނީ އިލްމުވެރިންގެ އަގުވައްޓަން..މީހުންގެ ހާލަތަކީ މީ..މިހާރު އިލްމު ވެރިންނޭ ކިޔައިގެން ނުދައްކާ ދޮގުވާހަކައެއް ނެތް.. ނަތީޖާއަކީ އެއްކަލަ ނުބައި ނުކިޔަވާ އެތި މަޖިލީހުގައި އިނުން.. ހޮޅި ޤާނޫނު ހެދުން.. ފަރަންޖީންގެ އުނގަށް ވެއްޓުން ފައިސާއަށް ދަހުވެތިވުން.. ދެން ކޮން ފުލުހުންނޭ ސަންދޯކު ކޮޅުފިލައޭ ސަލާމަތީ ބާރޭ ކިޔަން\nޖެނުއަރީ 20, 2022 13:24\nމިފަދަ ކޮންމެ ޖަރީމާއެއްގެ ފަހަތުގަ ފުލުހުންގެ ދިގު އަތެއް ވެއެވެ. އެހެންވީމަ މިކަމާ ހައިރާން ވާންޖެހޭ އެއްވެސް ސަބަބެއް ނެތެވެ.\nއެއީ އިހުމާލެއްނޫން ގަސްދުގައި ވަކިބައެއްގެ ބޮލުގައި އަޅުވަން ސަރުކާރުން އަންގައިގެން ކޮށްފައިވާކަންކަން. ފުލުސް މީހާ ކަނޑައެޅިގެން ދޮގެއް ހަދާފައިވާކަން ހެކިތަކުންސާބިތުވާ އިރު ފަނޑިޔާރުވެސް މިބުނަނީ ފުށުއެރުންތަކެކޭ. އެމީހާހެދީ ދޮގެކޭ ބުނާކަށް ފަނޑިޔާރަކަށްވެސް ނުކެރުނު. އަހަރެންގެ ނަޒަރުގައި މައްސަލަބެއްލެވި ފަނޑިޔާރުންވެސްވަނީ އިހުމާލުވެފައި.\nޖެނުއަރީ 20, 2022 16:43\nބަލަ ތި ބުލަގަރެއް ކޯއްޗެއްތަ ލިޔަނީ ކޮންފަރާތަކައްތަ ހަޖޫޖަހާ ފުރައްސާރަ ކުރީ\nޖެނުއަރީ 20, 2022 17:47\n2017 ގަ ހިނގި ކަމެއް ތަޙުޤީޤު ކޮށް ހަމަ އެއަހަރު ކޯޓަށް ހުށަހެޅުމުން4އަހަރާ 8 މަސް ވަންދެން ކޯޓުގައި މައްސަލަ ނުނިންމާ ބޭއްވުމަކީ ކޯޓުގެ އިހުމާލެއްކަން ކޯޓުން ފާހަގަ ނުކުރީ ކީއްވެބާ. އަބަދުވެސް ފުލުހުންތަ ގޯސްވަނީ.\nޖެނުއަރީ 20, 2022 22:32\nފުލުހުންގެ ތަހުގީގަށް "ހިޔަނި ސަރުކާރެއް" އޮންނަކަމީ އެންމެން ދަންނަ ކަމެއް.\nމިހާތަނަށް މިގައުމަށް އެތެރެކުރި ހުރިހާ މަސްތުވާ ތަކެތި އެތެރެކުރި ބޮޑުންތަކުގެ ތަހުގީގަށް ވީ ކިހިނެއް؟


MP Faisal ge medical campah bodu tharuheebeh | Mihaaru\nޚަބަރު / ފައިސަލް ފައުންޑޭޝަން\nފައިސަލްގެ މެޑިކަލް ކޭމްޕަށް ކާށިދޫ އާއި ގާފަރުން ބޮޑު ތަރުހީބެއް\nފައިސަލް ފައުންޑޭޝަނުން ކާށިދޫގައި އިއްޔެ ބޭއްވި ހެލްތު ކޭމްުގައި ޑޮކްޓަރަށް ދައްކަން ސިއްހީ މަރުކަޡަށް އައިސް ތިބި ބައެއް މީހުން ތުއްތު ކުދިން ގޮވައިގެން. --ފޮޓޯ އަހްމަދު އަބްދުﷲ ސައީދު/މިހާރު\n04 މާޗް 2017 - 18:43\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު ފައިސަލް ނަސީމްގެ ފައިސަލް ފައުންޑޭޝަނުން، ކ. ގާފަރާއި ކާށިދޫގައި، މި ހަފުތާ ބަންދުގައި ބޭއްވި މެޑިކަލް ކޭމްޕަށް ވަރަށް ބޮޑު ތަރުހީބެއް ލިބިއްޖެ އެވެ.\nފައިސަލް ފައުންޑޭޝަނާއި ކެންސާ ސޮސައިޓީ ގުޅިގެން މި ދެ ރަށުގައި ބޭއްވި މެޑިކަލް ކޭމްޕުގައި ތަފާތު ހަތަރު ދާއިރާއަކުން ސްޕެޝަލިސްޓް ޑޮކްޓަރުން ބަލި މީހުން ބަލައި އިރުޝާދު ދިނެވެ. އޭގެ ތެރޭގައި ހިމެނެނީ ކުޑަކުދިންގެ ބަލިތައް، އަންހެނުންގެ ބަލިތައް، ހަމުގެ ބަލިތައް، އެތެރެހަށީގެ ބަލިތަކެވެ. އޭގެ އިތުރުން ކެންސަރަށް ސްކޭން ކުރުމާއި އޯޓިޒަމަށް ސްކްރީން ކުރުން ވެސް އޮތެވެ.\nފައިސަލް ފައުންޑޭޝަނުން ކާށިދޫގައި އިއްޔެ ބޭއްވި ހެލްތު ކޭމްޕު ފައްޓަވައިދެއްވުމުގެ ގޮތުން މެންބަރު ފައިސަލް ވާހަކަ ދައްކަވާއިރު ކޭމްޕުގައި ބައިވެރިވާ ބައެއް ޑޮކްޓަރުން އަރިހުގައި. --ފޮޓޯ އަހްމަދު އަބްދުﷲ ސައީދު/މިހާރު\nއިއްޔެ ކާށިދޫގައި ބޭއްވި ކޭމްޕުގައި ބަލިމީހުން ބެލުމުގެ އިތުރުން، އުރަމަތީ ކެންސަރާއި ހަކުރު ބައްޔާ ބެހޭ ގޮތުން މައުލޫމާތު ދިނުން ވެސް އޮތެވެ. އަދި މިއަދު ގާފަރުގައި ބޭއްވި ކޭމްޕުގައި ވެސް އުރަމަތީ ކެންސަރާ ބެހޭ ގޮތުން މައުލޫމާތު ދިނެވެ.\nމި ކޭމްޕުގައި ބައިވެރިވި ރޭޑިއޮލޮޖިސްޓް ޑރ. ބަސްމާ އިބްރާހީމް ސޯބިރު ވިދާޅުވި ގޮތުގައި ރައްޔިތުންނާ ވީހާ ގާތުން ސިއްހީ ޚިދުމަތްތައް ލިބޭނެ އިންތިޒާމުތައް ހަމަޖެއްސުމަކީ، ރައްޔިތުން ކިހާ ބޮޑަކަށް ބޭނުންވެފައި ތިބި ކަމެއް ކަން މިފަދަ ކޭމްޕުތަކުން އެނގެ އެވެ. އަދި ރަށްރަށުގެ މީހުން ސިއްހީ މައުލޫމާތާއި ހޭލުންތެރިކަމަށް ބޭނުންޖެހިފައި ތިބި މިންވަރު މިފަދަ ކޭމްޕުތަކުން ވަޒަން ކުރެއްވޭ ކަމަށް ވެސް އޭނާ ވިދާޅުވި އެވެ.\nފައިސަލް ފައުންޑޭޝަނުން ގާފަރުގައި މިއަދު ބޭއްވި ހެލްތު ކޭމްޕުގައި ޑރ. ބަސްމާ އަންހެނެއްގެ ބަނޑު ސްކޭން ކުރަނީ. --ފޮޓޯ އަހްމަދު އަބްދުﷲ ސައީދު/މިހާރު\n"ހަމަ ވަރަށް ބޮޑު ތަރުހީބެއް އެބަ ލިބޭ މި ދެ ރަށުން ވެސް. ޚާއްސަކޮށް ގާފަރުން މި ލިބެނީ ވަރަށް ބޮޑު ތަރުހީބެއް. ކުރިއާ ޚިލާފަށް މީހުންގެ ހޭލުންތެރިކަން އިތުރުވީމާ، ކެންސަރާ ބެހޭ ގޮތުން މައުލޫމާތު ހޯދަން ވެސް ވަރަށް ގިނަ މީހުން އެބަ އާދޭ. ކުރީގައި މިއީ [އުރަމަތީގެ ކެންސަރު] ވާހަކަ ދައްކަން ވެސް ނުކުރޭ ވަރުގެ ކަމެއް. އެކަމު މިހާރު އެބަ ބޭނުންވޭ އެ ކަން ރަނގަޅަށް ދެނެގަނެ ރައްކާތެރިކަމުގެ ފިޔަވަޅުތައް އަޅަން،" ޑރ. ބަސްމާ ވިދާޅުވި އެވެ.\nކާށިދޫ ދާއިރާގެ މެންބަރު ފައިސަލް ނަސީމް ވިދާޅުވި ގޮތުގައި އޭނާގެ ފައުންޑޭޝަނުން މިފަދަ ކޭމްޕުތައް ބޭއްވުމުގެ އެންމެ ބޮޑު މަގްސަދަކީ، މި ދެ ރަށުގެ ރައްޔިތުން މާލެ ދިއުމަށްޓަކައި ކަނޑުމަތީގައި އުފުލާ ބުރަތަކާއި މާލޭގައި ސިއްހީ ޚިދުމަތްތައް ހޯދުމަށްޓަކައި ކުރަންޖެހޭ ހޭދަތައް ނުކޮށް، އަމިއްލަ ރަށުގައި ބައިތިއްބައިގެ އެ ޚިދުމަތް ފޯރުކޮށްދިނުމެވެ. އަދި މިއީ ރައްޔިތުންނަށް ގާތުން ޚިދުމަތް ދިނުމަށް ބާއްވާ ކޭމްޕުތަކެއް ކަމަށް ވެސް އޭނާ ވިދާޅުވި އެވެ.\nފައިސަލް ފައުންޑޭޝަނުން ގާފަރުގައި މިއަދު ބޭއްވި ހެލްތު ކޭމްޕުގައި އޯޓިޒަމް ކުއްޖަކަށް އިރުޝާދު ދިނުމުގެ ސެޝަނެއް ކުރިއަށް ދާ ގޮތް މެންބަރު ފައިސަލް ބައްލަވާލައްވަނީ. --ފޮޓޯ އަހްމަދު އަބްދުﷲ ސައީދު/މިހާރު\nކާށިދޫގައި މި ކޭމްޕުން ޚިދުމަތް ހޯދި މާބަނޑު އަންހެނަކު ބުނި ގޮތުގައި ފެންވަރު ރަނގަޅު ޑޮކްޓަރުން ރަށުގައި ދާއިމީ ގޮތެއްގައި ނުތިބޭތީ، ގަދަ ކަނޑުގައި ދަތުރުކޮށްފައި މާލެ ދާން ޖެހުމަކީ ވަރަށް ބޮޑު ތަކުލީފެކެވެ.\n"މި ކޭމްޕު މި ބޭއްވީ އަޅުގަނޑު މާލެ ދާންޖެހިފައި އޮއްވައި. އެކަމު ކޭމްޕު ބާއްވާ ކަން އިއުލާން ކުރީމާ މި ހުރީ މާލެ ނުގޮސް. އެހެން ނޫނީ ކިތައް ހާސް ރުފިޔާ އަޅުގަނޑުމެން ޚަރަދު ކުރަންޖެހޭނެ މާލޭގައި ތަނެއް ހިފައިގެން ތިބެން. އެއް ގޮތަކީ މި ރަށުގައި ފެންވަރު ރަނގަޅު ޑޮކްޓަރުން ދާއިމީ ގޮތެއްގައި ބޭތިއްބުން، އެހެން ނޫނީ މިފަދަ ކޭމްޕުތައް ގިނަގިނަ އިން ބޭއްވުން. މިތާ މިތިބަ މީހުންނަށް ބަލައިލީމާ ވެސް އެނގޭނެ ޑޮކްޓަރަށް ދައްކަން މީހުން ބޭނުންޖެހިފައި ތިބި މިންވަރު،" އެ އަންހެން މީހާ ބުންޏެވެ.\nފައިސަލް ފައުންޑޭޝަނުން ގާފަރުގައި މިއަދު ބޭއްވި ހެލްތު ކޭމްޕުގައި ހަމުގެ ބަލިތަކަށް ޚާއްސަ ޑރ. ފަރުޒީން ކުޑަ ދެކުއްޖަކު ބަލަނީ. --ފޮޓޯ އަހްމަދު އަބްދުﷲ ސައީދު/މިހާރު\nކާށިދޫގައި ބޭއްވި ކޭމްޕުގައި ކުޑަކުދިންގެ ބަލިތަކުގެ ޑޮކްޓަރު 32 ކުދިން، ހަމުގެ ޑޮކްޓަރު 50 މީހުން، އެތެރެހަށީގެ ޑޮކްޓަރު 37 މީހުން، އަންހެނުންގެ ބަލިތަކުގެ ޑޮކްޓަރު 38 މީހުން، އަދި ރޭޑިއޮލޮޖިސްޓް 38 މީހުން ބަލައި އިރުޝާދު ދިނެވެ. އަދި ގާފަރުގައި ބޭއްވި ކޭމްޕުގައި ކުޑަކުދިންގެ ޑޮކްޓަރު 46 ކުދިން، ހަމުގެ ޑޮކްޓަރު 53 މީހުން، އެތެރެހަށީގެ ޑޮކްޓަރު 39 މީހުން، އަންހެނުންގެ ބަލިތަކުގެ ޑޮކްޓަރު 51 މީހުން ބެލި އެވެ. މީގެ އިތުރުން 73 އަންހެނަކު އުރަމަތީ ކެންސަރަށް ސްކްރީން ކޮށް 26 މީހަކު ސްކޭން ހެއްދި އެވެ.\nފައިސަލް ފައުންޑޭޝަނުން ހެލްތު ކޭމްޕުގެ އިތުރުން އައި ކެއާއާ ގުޅިގެން ކާށިދޫ އާއި ގާފަރަށް ޚާއްސަކޮށް އައި ކޭމްޕުތަކެއް ވެސް އަންނަނީ ބާއްވަމުންނެވެ.\nސިއްހަތު ކ. ކާށިދޫ ކ. ގާފަރު ފައިސަލް ފައުންޑޭޝަން ނައިބު ރައީސް ފައިސަލް ނަސީމް ކ. އަތޮޅު ރާއްޖޭގެ ރަށްތައް\nއަހަރެންނަކީ ކާށިދޫ، އަދި ކާށިދޫ ދާއިރާގެ މީހެއްނޫން. އަހަރެންނަކީ މ. އަތޮޅުގެ ދެދާއިރާއިން ކޮންމެވެސް އެއް ދާއިރާއަކަށް ނިސްބަތްވާ މީހެއް. މިހާތަނަކަށް ކާށިދޫ މެމްބަރު ފަދަ ރަނގަޅު މެމްބަރަކު މިމުޅި މަޖިލީހުގެ ތާޜީޚުގައި އަހަރެން ނުދެކެން. އިޚުލާސް ތެރިކަމުން ކާށިދޫގެ ރައްޔިތުންގެ ހިތްތަށް ފުރޭނެ. އެކަމަކު އެދާއިރާ ނޫން އެތައްބަޔެއްގެ ހިތްތައްވެސް މިމެމްބަރުގެ ނަމޫނާއިން ފުރިގެންދާނެ. އަލްޙަމްދުލިﷲ.\nގާފަރު އަދި ކާށިދޫ ޢިން މި ކޭންޕުގަައި ބައިވެރިވި ރައްޔިތުންގެ އަދަދުންވެސް މުޅި ރާއްޖޭގެ ސިއްހީ ހާލަތު ވަޒަން ކުރެވޭ. ފައިސަލް އަކީ ނަމޫނާ މެންބަރެއް. މެންބަރުކަމުގެ ކުރިން އެބޭފުޅާގެ އުފަން ރަށަށް ކޮށްދެއްވާ އަދި ކޮށްދެއްވަމުން ގެންދަވާ ކަންތައްތަކަކީވެސް ނަމޫނާ އަކަށް ބަލަން ޖެހޭ ކަންތައް! މިއީ ރައްޔިތުންގެ ހާދިމުންނަކީ.\nސަރުކާރުން އާންމު ރައްޔިތުންނަށް ފޯރުކޮށްދޭން ޖެހޭ ޒަރޫރީ ހިދުމަތްތައް ފޯރު ކޮށް ދިނުމަށް ދަތިވެފައިވާއިރު އަޅުގަނޑުމެންގެ އަޑު އިއްވަން ތިބި މެންބަރުން މިފަދަ ކަމަކަށް އިސް ނުނަގާ ކަމީ ލަދުވެތި ކަމެއް. ހަމަ އެކަނި ފުޓްބޯޅައައީ ކުޅިވަރެއް ނޫން މުހިންމު ވަނީ.\nމި ފަދަ ވިސްނުން އަހަރެންގެ ދާއިރާގެ މެންބަރަށް ވެސް ދެެއްވާށި.\nޢަހަރެންގެ މެންބަރު ހޮވި ފަހުން މި ފެނުނީ މިފަހުރު ކެމްޕޭން ޖެހުނީމަ. މި ކަހަލަ މެންބަރުން މަދުވާނެ. މިއީ ނަމޫނާ މެންބަރުން.\nކޮންމެ މީހަކުކޮށްދިނަސް ރަގަޅުކަމެއް.. މިފަދަ ވިސްނުން ހުންނަ މެމްބަރުން ގިނަވާނެނަމައޭ ހިތަށް އަރާ..\nމިކަހަލަ މެންބަރެއް އަހަރުމެންގެ ދާއިރާޔަށް ލިބޭނެނަމަ ދާއިރާގެ މެންބަރު ހޮވިފަހުން ދައްކާނުލާ


Whatsapp ah fingerprint feature maa laheh nuvaane | Mihaaru\nވަޓްސްއެޕަށް ފިންގަޕްރިންޓް ފީޗާ މާ ލަހެއް ނުވާނެ\n17 ޖެނުއަރީ 2019 - 09:59\nވަޓްސްއެޕް ބޭނުންކުރާ މީހުންނަށް އިތުރު ރައްކާތެރިކަމެއް ފޯރުކޮށް ދިނުމުގެ ގޮތުން ފިންގަޕްރިންޓް ނުވަތަ އިނގިލީގެ ނިޝާނުން ބޭނުންކުރެވޭ ފީޗާއެއް އެ އެޕަށް ތައާރަފުކުރަން ތައްޔާރުވަމުން އަންނަ ކަމަށް ރިޕޯޓްތައް ބުނެފި އެވެ.\nޓެކް ޚަބަރުތައް ގެނެސްދޭ ބައެއް ނޫސްތަކުން ބުނި ގޮތުގައި ފޭސްބުކްގެ ދަށުން ހިންގާ ވަޓްސްއެޕަށް އިތުރު ކުރާ އާ ފީޗާ ފުރަތަމަ ހާއްސަވެގެން ދާނީ އެންޑްރޮއިޑް ފޯނުތަކަށެވެ. ނަމަވެސް އާ ފީޗާ ރަސްމީކޮށް ތައާރަފު ކުރާނެ ސީދާ ތާރީހެއް ސާފު ނުވިޔަސް ކުރިއަށް އޮތް ދެތިން މަހުގެ ތެރޭގައި ފިންގްޕްރިންޓް ފީޗާ ވަޓްސްއެޕަށް އަންނާނެ ކަމަށް ބެލެވެ އެވެ.\nމި ފީޗާގެ ސަބަބުން އެހެން މީހަކަށް ވަޓްސްއެޕް މެސެޖްތައް ބެލުމުގެ ފުރުސަތެއް ނޯންނާނެ އެވެ. މި ފީޗާ އެކްޓިވޭޓް ކުރެވޭނީ ސެޓިން އަށް ގޮސް، ޕްރައިވެސީން އޯތެންޓިފިކޭޝަން ސެކްޝަނަށް ވަދެލައި، "ފިންގަޕްރިންޓް" ސިލެކްޓް ކުރުމުންނެވެ. އެހެންވީމާ ވަޓްސްއެޕް ބޭނުންކުރާ މީހުން މިކަމަށް އަވަހަށް ތައްޔާރު ވާންވީ އެވެ.\nރިޕޯޓްތައް ބުނާ ގޮތުން އާ ފީޗާ މާ ލަހެއް ނުވެ، ތަޖުރިބާކޮށްލަން ލިބޭނެ އެވެ. ފޭސްބުކުން މިކަމާ ބެހޭ ތަފުސީލެއް އަދި ނުދިނަސް، އެ ކުންފުނިން ދި އިންޑެޕެންޑެންޓަށް ބުނި ގޮތުގައި ވަޓްސްއެޕަށް ކަސްޓަމަރުން ބޭނުންވާ ކަހަލަ އާ ފީޗާތައް އަންނަން އެބަހުއްޓެވެ.\nމީގެ 10 އަހަރު ކުރިން ވުޖޫދަށް އައި ވަޓްސް، މިހާރު 1.5 ބިލިއަން މީހުން ބޭނުންކުރެ އެވެ.\nއިތުރު ލިޔުންތައް ފޭސްބުކް އެންޑްރޮއިޑް ސްމާޓް ފޯން


Postcard thah libunee 30 aharu fahun | Mihaaru\nޕޯސްޓްކާޑްތަކާ އެކު ޕީޓާ (ވ) އަދި ކެވިން.\nޕޯސްޓްކާޑްތައް ލިބުނީ 30 އަހަރު ފަހުން\n08 ފެބުރުއަރީ 2019 - 07:41 1 comment\nޕީޓާ އާއި އޭނާގެ އަންހެނުން ވަރްނާ ޗާޑްވިޑްއަކީ ޗުއްޓީއަކަށް ގޮސްފި ނަމަ އެ މީހުން ދިޔަ ތަނަކުން އުފަން ގައުމަށް ޕޯސްޓްކާޑް ފޮނުވަން ލޯބިކުރި ބައެކެވެ.\nމީގެ 30 އަހަރު ކުރިން އެ ދެމަފިރިން އިކުއެޑޯ އަށް ކުރި ޗުއްޓީ ދަތުރުގެ ތެރޭގައި ގްލަޕެގޮސް އައިލެންޑުން ވެސް އިނގިރޭސިވިލާތަށް ކަންޒު ކަހަނބުގެ ފޮޓޯތަކެއް ހުރި ދެ ޕޯސްޓްކާޑެއް ފޮނުވި އެވެ. އެ ޕޯސްޓްކާޑްތައް ފޮނުވީ އޭރު އެ ދެ މީހުން ދިރިއުޅުނު ގްރޭޓް މެންޗެސްޓާގެ އޯލްދަމްގައި ހުރި ގެއަށް އެޑްރެސްކޮށްފަ އެވެ. އެކަމަކު 30 އަހަރު ފަހުން ޕޯސްޓްކާޑްތައް އެ މީހުންގެ ކުރީގެ ގެއަށް ލިބުނު އިރު އެ ގޭގައި ދިރިއުޅެނީ އެހެން ބައެކެވެ.\nޕީޓާ އާއި އަންހެނުން މިހާރު ދިރިއުޅެނީ އިނގިރޭސިވިލާތުގެ އެހެން އަވަށެއްގަ އެވެ.\nޕޯސްޓްކާޑްގެ ނުފުށުގައި ވަރްނާގެ އިބާރާތްކޮޅެއް.\nޕޯސްޓްކާޑުތައް ލިބުނު ކެވިން ތިއުލިސް އަށް ލިބުނީ ހައިރާން ކަމެކެވެ. އެހެންވެ އޭނާ ދެން އަވަސްވެގަތީ ޕީޓާގެ ދެމަފިރިން ހޯދާށެވެ. އަވަށްޓެރިންގެ އެހީއާ އެކު އެއީ މާ އުނދަގޫ ކަމަކަށް ނުވި އެވެ. ޕޯސްޓްކާޑްތައް ހިފައިގެން އޭނާ ޕީޓާގެ ގެއަށް ދިއުމުން އެ މީހުންނަށް ލިބުނު އުފާ ވަރަށް ބޮޑެވެ.\nއަދި ޕޯސްޓްކާޑުތައް ގެނެސް ދިތީނީ ކެވިން އަށް ޝުކުރުއަދާކޮށް، ޕީޓާ އޭނާއާ އެކީ ފޮޓޯ ވެސް ނެގި އެވެ.\nޕީޓާ އާއި ވަރްނާ.\n"މި ޕޯސްޓްކާޑްތައް ލިބުމަކީ ހަމަ ވަރަށް ބޮޑު އުފަލެއް. މިއީ އުންމީދުކުރި ކަމެއް ނޫން،" އޭނާ ބުންޏެވެ.\nޕީޓާ ބުނީ އެހާ ޒަމާންކޮށްފައި ވެސް ރައްކާތެރިކަމާ އެކު ޕޯސްޓްކާޑްތައް ލިބުނީ އެ މީހުން ޕޯސްޓް ކުރަން ދިޔަ ތަނުން އެ އެއްޗެހި ފައިލްކޮށްފައި، ފަހުން ޕޯސްޓް ކުރުމުން ކަމަށް ވެދާނެ ކަމަށެވެ.\n"އެކަމަކު މި ކާޑުތައް ލިބުމުން ކުރީގެ އެތަކެއް ހަނދާނެއް އާ ވެއްޖެ،" ޕޯސްޓްކާޑުތައް ލިބެން އެހާ ގިނަ ދުވަސް ނެގީ މަޑު ދުވެލީގައި ހަރަކާތްތެރިވާ ކަންޒު ކަހަނބުގެ ފޮޓޯ އޭގައި ހުރުމުންކަން ފާހަގަކޮށް ސަމާސާއަކަށް ޕީޓާ ބުންޏެވެ.\nއިތުރު ލިޔުންތައް އިނގިރޭސިވިލާތް އިކުއެޑޯ


Ooredoo supernet Kalaidhoo ah\nއުރީދޫ ސުޕަނެޓް ކަލައިދޫއަށް\nސަތޭކަ އެމްބީޕީއެސް އާއި ހަމައަށް ހަލުވި ސްޕީޑްތަކާއި އެކު އުރީދޫ ސުޕަނެޓް ފިކްސްޑް ބްރޯޑްބޭންޑުގެ ހިދުމަތް ލ. ކަލައިދޫއަށް ތައާރަފްކޮށްފި އެވެ.\nއުރީދޫ އިން ބުނީ ކަލައިދުއަށް ތައާރަފްކުރި މި ބޮޑޯޑްބޭންޑުން ބޮޑެތި އެލަވަންސްތައް ލިބޭނެ ކަމަށެވެ. އެންމެ ފުރަތަމަ މި ބްރޯޑްބޭންޑް ގަންނަ 20 ފަރާތަކަށް މައިކްރޮސޮފްޓް 360 ލައިސެންސް ލިބޭނެ އެވެ.\nމީގެ އިތުރުން ޔޫއެފާ ޔޫރޯ 2020 އާއި ގުޅިގެން ކުރިއަށްގެންދާ ހާއްސަ ޕްރޮމޯޝަންގެ ދަށުން މެޗުތައް ބަލާލުމަށް ސުޕަނެޓް 50އެމް އަދި 100އެމް ނަގާ ކަސްޓަމަރުންނަށް ސޮނީ ލިވް ޕްރީމިއަމް ކޮންޓެންޓަށް އެއް މަސް ދުވަހުގެ ސަބްސްކްރައިޕްޝަން މުޅިން ހިލޭ ލިބޭނެ ކަމަށް އުރީދޫ އިން ބުންޏެވެ.\nއުރީދޫގެ ޗީފް ކޮމާޝަލް އޮފިސަރު ހުސައިން ނިޔާޒު ވިދާޅުވި ގޮތުގައި ކޮވިޑް ޕެންޑްމިކްގެ މި ދަތި ވަގުތުގައި ވެސް އެކުންފުނިން ކަސްޓަމަރުންނަށް ރަގަޅު އިންޓަނެޓްގެ ހިދުމަތް ފޯރުކޮށްދިނުމަށް ގިނަ މަސައްކަތްތަކެއް ކުރަމުން އަންނަ ކަމަށެވެ. ކުރިއަށް އޮތް ތަނުގައި މި ހިދުމަތް އިތުރަށް ރާއްޖޭގެ އެކި ކަންކޮޅުތަކުގައި ފުޅާ ކުރުމުގެ މަސައްކަތް ކުރަމުން އަންނަ ކަމަށް ވެސް އޭނާ ވިދާޅުވި އެވެ.\nއުރީދޫ އިން ދާދި ފަހުން ވަނީ ސުޕަނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑް ކޮށްފަ އެވެ. އެގޮތުން ސުޕަނެޓް ކަސްޓަމަރުންނަށް ފަސް ޕަސެންޓް އިތުރު ސްޕީޑާއެކު 68 ޕަސެންޓާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެ އެވެ.


Dharavandhoo Airport ah 30,000 vana flight miadhu jahsaifi\nދަރަވަންދޫ އެއާޕޯޓަށް 30،000 ވަނަ ފްލައިޓު ޖައްސައިފި\nދަރަވަންދޫ އެއާޕޯޓަށް ޖެއްސި 30،000 ވަނަ ފްލައިޓު\nބ. ދަރަވަންދޫ އެއާޕޯޓަށް 30،000 ވަނަ ފްލައިޓު މިއަދު ޖައްސައިފި އެވެ.\nރާއްޖޭގެ ޑޮމެސްޓިކް އެއާޕޯޓްތަކުގެ ތެރެއިން އެންމެ ބާރު ބޮޑު، ދަރަވަންދޫ އެއާޕޯޓަށް 30،000 ވަނަ ފްލައިޓު ޖައްސާފައިވަނީ މިއަދު ހެނދުނު 11 ޖަހާ އެހާކަންހާއިރެވެ. 30،000 ވަނަ ފްލައިޓްގެ ގޮތުގައި ޖައްސާފައިވަނީ ގައުމީ އެއާލައިން “މޯލްޑިވިއަން” ގެ ފްލައިޓެކެވެ.\nދަރަވަންދޫ އެއާޕޯޓަށް ބާރު ބޮޑުވަނީ އެ ސަރަހައްދުގައި ގިނަ އަދަދަކަށް ރިސޯޓް ހުރުމުންނެވެ. ބ އަތޮޅަށް ގައުމީ އެއާލައިން މޯލްޑިވިއަން، ވިލާ އެއާގެ ފްލައިމީ އަދި މަންތާ އެއާ އިންވެސް މިހާރު ދަތުރު ކުރެއެވެ.\nތަފާސް ހިސާބުތައް ދައްކާގޮތުން ރާއްޖޭގައި ހިންގާ ޑޮމެސްޓިކް އެއާޕޯޓްތަކުގެ ތެރެއިން ފައިދާގައި ހިންގަނީ މަދު އެއާޕޯޓްތަކެކެވެ. ދަރަވަންދޫ އެއާޕޯޓް ހިމެނިފައިވަނީ 2012 ވަނަ އަހަރު އެ އެއާޕޯޓް ހުޅުވީއްސުރެ ފައިދާގައި ހިންގާ އެއާޕޯޓެއްގެ ގޮތުގައެވެ.\nދަރަވަންދޫ އެއާޕޯޓްގެ ހިދުމަތް އަހަރު ލައްކައެއްހާ ދަތުރުވެރިން ހޯދައެވެ.


Pochettino ge ''vaki vaki kulhuntherin'' kairee Guardiola dhekkee ekuvefaivaa team eh - One Online\nޕީއެސްޖީގެ ކުރިއަށް ކުޅޭ މެސީއާއި ނޭމާ އަދި އެމްބާޕޭ --- ފޮޓޯ/ ގެޓީ\nޕޮޗެޓީނޯގެ "ވަކިވަކި ކުޅުންތެރިން" ކައިރީ ގާޑިއޯލާ ދެއްކީ އެކުވެފައިވާ ޓީމެއް\nޕީއެސްޖީގެ ކޯޗު މައުރީސިއޯ ޕޮޗެޓީނޯގެ އެންމެ ބޮޑު ޓާގެޓަކަށް ވާނީ ޗެމްޕިއަންސް ލީގެވެ. ޕީއެސްޖީއާއެކު ލީގު ނެގި ނަމަވެސް އެއީ ޕޮޗެޓީނޯގެ "މިޝަން" ކާމިޔާބުވީ ކަމަކަށް ބޯޑުންވެސް ނުވިސްނާނެއެވެ. ޕީއެސްޖީ ކޯޗުގެ ހޫނު ގޮނޑިއަށް އޮތް ހަމައެކަނި ކާމިޔާބީއަކީ ހަމަ ޗެމްޕިއަންސް ލީގެވެ. އެ ތަށްޓާ ދުރަށް އެޅޭ ކޮންމެ ފިޔަވަޅަކީ ކޯޗަށް އިތުރު ޕްރެޝަރެކެވެ.\nރޭ ޗެމްޕިއަންސް ލީގުގެ ގްރޫޕް ސްޓޭޖުގައި ޕީއެސްޖީގެ މައްޗަށް މެންޗެސްޓާ ސިޓީން ކުރިހޯދީ 2-1 ގެ ނަތީޖާއަކުންނެވެ. ސިޓީގެ ދަނޑުގައި ކުޅުނު މެޗުގައި ޕީއެސްޖީގެ ހަމައެކަނި ގޯލް ކިލިއަން އެމްބާޕޭ ޖަހައިދިން އިރު، ސިޓީއަށް ގޯލްތައް ޖަހައިދިނީ ރަހީމް ސްޓާލިން އާއި ގެބްރިއަލް ޖީސަސް އެވެ. ދެޓީމުންވެސް ގަދަ 16 ޔަގީން ކޮށްފައިވީ ނަމަވެސް ރޭގެ މެޗުގެ މަންޒަރަށް ނަޒަރު ހިންގާލުން މުހިއްމުވެސް މެއެވެ.\nޕީއެސްޖީން ގްރޫޕް ސްޓޭޖުގައި ފުރަތަމަ ސިޓީއާ ދެކޮޅަށް ކުޅުނު މެޗުން މޮޅުވި ނަމަވެސް، އެޓީމަށް މާ ބޮޑަކަށް ސިޓީގެ މައްޗަށް "ޑޮމިނޭޓް" ކުރެވިފައެއް ނުވެއެވެ. އެހެން ނަމަވެސް ރޭގެ މެޗުގައި ފެނުނީ ސިޓީން މެޗުގެ ކޮންޓްރޯލް ގެއްލުވައިނުލައި، މާ ބޮޑަށްވެސް ޕީއެސްޖީއަށްވުރެ ރަނގަޅަށް ކުޅުނުތަނެވެ. ޓެކްޓިކަލީ ޕޮޗެޓީނޯގެ ސްޓައިލެއް ޕީއެސްޖީއަކުން ނުފެނުނެވެ. ސިޓީން ފެނުނީ އިރުޝާދާ އެއްގޮތަށް ކުޅެމުން ދިޔަ "ޔުނިޓް"އެކެވެ. ޓީމެކެވެ.\nމެޗުން ފެނުނީ ޕްރެޝަރުގައި ހުރި ކޯޗަކާއި، ހަމަޖެހިލައިފައި ހުރި ކޯޗެއްގެ ތަފާތެވެ. ގާޑިއޯލާގެ ސިޓީން ފެނުނީ ޕޮޗެޓީނޯގެ ޕީއެސްޖީން ފެންނަން އޭނާ އެދޭނެ ހުރިހާ މަންޒަރެކެވެ. އެހެން ނަމަވެސް ޕީއެސްޖީން ނުފެނުނު ހުރިހާ މަންޒަރެކެވެ. ސިޓީން ފެނުނީ ޕާސްތައް އެކުވެ، ކޯޗުގެ އިރުޝާދު އަކުރުން އަކުރަށް ބަލައިގަނެ ކުޅެމުން ދިޔަ ޓީމެކެވެ. ޕީއެސްޖީން ފެނުނީ ވަކިވަކި ހުނަރުތަކެކެވެ.\nގާޑިއޯލާގެ ސިޓީގައިވެސް ވޯލްޑް ކްލާސް ކުޅުންތެރިން މަދީކީ ނޫނެވެ. ގާޑިއޯލާ އަށް އެ ކުޅުންތެރިން މެނޭޖް ކުރެވެނީއެވެ. ވަކި ފްރޭމް ވޯކެއްގެ ތެރެއިން އަވަސް ހަލުވި ފުޓުބޯޅައެއް ސިޓީއަށް ގެންނަން ގާޑިއޯލާ ކޮށްފައިވާ މަސައްކަތް މެޗުން ފެނުނު އިރު، ޕީއެސްޖީން ފެނުނީ އަމިއްލަ އެދުން ބޮޑު މަންޒަރެކެވެ.\nޕީއެސްޖީގެ ކުރިއަށް ކުޅުނު ލިއޮނަލް މެސީ، ނޭމާ އަދި އެމްބާޕޭ އަކީ ޓީމާ ވަކިން ތިބި ވަކި ޑިޕާޓްމަންޓެކެވެ. އަނެއް ހުރިހާ ކުޅުންތެރިން ބުރަކޮށް މަސައްކަތް ކޮށް ބޯޅަ ހޯދައިގެން ކުރިއަށްދިނުމުން ނޫނީ އެ ކުޅުންތެރިން ޓީމާ ބައިވެރިވިތަނެއް ނުފެނުނެވެ. މެޗުގެ 90 މިނެޓުގައި ބޯޅައިގައި އެންމެ މަދުން ފައި ޖެއްސި ތިން ކުޅުންތެރިންނަކީވެސް މެސީ އާއި ނޭމާ އަދި އެމްބާޕޭ އެވެ. ޕީއެސްޖީ ކުޅުނީ ދެޓީމަކަށެވެ. ފޯވަޑް ތިނަކީ ވަކި ޓީމެއްގެ އިހުސާސް މެޗުން ކުރެވުނެވެ.\nއެއީ ހަމަ ކޯޗު ޕޮޗެޓީނޯގެ ވިސްނުންތޯ ސުވާލު އުފެއްދި ދާނެއެވެ. ސަބަބަކީ އޭނާގެ ފިލޯސޮފީއަކީ ފޯވަޑް ލައިނުން ފެށިގެން ފަހަތަށް ޖެހި ބުރަކޮށް މަސައްކަތް ކުރާ "ވޯކް އެތިކްސް" ރަނގަޅު ފިލޯސަފީއެކެވެ. ޓޮޓެންހަމްގައި އެވަރެޖް ޓީމެއް ގޮވައިގެން ޗެމްޕިއަންސް ލީގުގެ ފައިނަލަށް ޕޮޗެޓީނޯ ދިޔައީ މަސައްކަތުގެ ރޭޓް މަތި ޓީމެއް ބިނާކޮށްގެންނެވެ. އޭނާއަށް ޕީއެސްޖީގައި އެކަން ކުރެވޭނެ މަގެއް އަދި ނެތެވެ. ޕީއެސްޖީގެ ސުޕަސްޓާރުން މެންޓަލީ އެ މަސައްކަތަށް އަދި ތައްޔާރެއް ނޫނެވެ.\nޕީއެސްޖީގެ މެދުތެރެއިންނާއި ފަހަތުންވެސް މެޗު ތެރޭގައި ޝަކުވާ ކުރިތަން ފެނުނެވެ. ފޯވަޑް ލައިން މަސައްކަތް ނުކުރާތީ ގިނަ ފަހަރުތަކެއްގައި ޑިފެންސުންނާއި މެދުތެރެއިން ޝަކުވާ ކުރިތަން ފެނުނެވެ. މެޗަށްފަހު ކުޅުންތެރިންނާއި ކޯޗުގެ މޫނުމަތިންވެސް މާޔޫސްކަން ފެނުނެވެ. އެހެން ނަމަވެސް ޕޮޗެޓީނޯ އަށް އަދި އިތުރު ގޮތެއް ނެތެވެ. އޭނާގެ އަމިއްލަ ފިލޯސަފީއަށް ޕީއެސްޖީ ބައްޓަން ކުރުމަށް ނުފޫޒާއި ކުޅުންތެރިންގެ ފެންވަރު ވަރަށް ބޮޑަށް ހުރަސް އަޅައެވެ.\nމެޗުގެ މަންޒަރާއެކު ޕީއެސްޖީން ކޯޗަކަށް މަސައްކަތް ކުރުން އެކަށީގެންވެއެވެ. ޕޮޗެޓީނޯއާއެކު ކްލަބުގެ ޓާގެޓްތަކަށް ނުދެވޭނެ ކަމަށް މިހާރު ބެލެވެން ފަށައިފިއެވެ. ގާޑިއޯލާގެ ސިޓީން ނަގައިދިނީ އަގުހުރި ފިލާވަޅެކެވެ. ޓީމު ޓީމަކަށް ވާނީ އިރުޝާދާ އެއްގޮތަށް، ކޯޗުގެ ސިކުނޑިއާ އެއްގޮތަށް މަސައްކަތް ކޮށްގެން ކަމެވެ. ހުނަރަށްވުރެ ޓީމު މުހިއްމު ވާނެ ކަމެވެ.\nގުޅޭ ޓެގު ޕީއެސްޖީ ފުޓްބޯޅަ ޔޫއެފާ ޗެމްޕިއަންސް ލީގު މެންޗެސްޓާ ސިޓީ


Eedhu kulhivaru siyaasee nukuramaathoaeve.\nއީދު ކުޅިވަރު ސިޔާސީ ނުކުރަމާތޯއެވެ.\nމަތިވެރި ދެއަޅުކަމަކާއި ގުޅުވައިގެން މުސްލިމުން އުފާ ކުރުމަށް އަހަރެމެންނަށް ދެއީދު ލިބެއެވެ. ދެ އީދަކީ ވެސް އުފާކޮށް އަހަރެމެންގެ އިޖްތިމާއީ ގުޅުން ބަދަހި ކުރުމަށްޓަކައި ރަނުގެ ފުރުސަތެކެވެ. މިގޮތުން އަހަރެމެން މިހާރު ފާހަގަ ކުރަމުން މިދާ އަޟްޙާ އީދަކީ އަހަރެމެންގެ ބޮޑު އީދުގެ ނަމުގައި ފާހަގަ ކުރާ އީދެކެވެ. ޒަމާނުއްސުރެ ބޮޑު އީދު ވެގެން ގޮސްފައިވަނީ ކުޅުދުއްފުށީގައި ވެސް ތަފާތު ކުޅިވަރުތައް ކުޅެ އިޖުތިމާއީ ތަފާތު ހަރަކާތްތައް ކުރިއަށް ގެންދާ އީދަކަށެވެ. އަވަށު ވާދައިގައި އެއްބަޔަކު އަނެއްބަކަށް ވުރެ މޮޅުކޮށް ސްޓޭޖް އަޅާ މަޝްހޫރު މީހުން ގެނެސް އީދުގެ އުފާ ހާސިލް ކުރިކަމުގައި ވިޔަސް، ބޮޑު އީދު ވެގެންދަނީ މުޖުތަމައުގެ ގުޅުންތައް ގުޅުވައިދޭ އީދަކަށެވެ.\nމިފަހަރުގެ ބޮޑު އީދު ކުޅުދުއްފުށީގައި ފާހަގަ ކުރާއިރު، ތަންކޮޅެއް ކުރީގެ އަހަރުތަކުގައި ހުރި ފޯރި އަލުން އާލާވާން ފަށާފައިވެއޭ ބުނެވިދާނެ އެވެ. ނަމަވެސް އެފޯރީގެ ތެރެއިން ފާހަގަ ކުރެވުނު ހިތްހަމަ ނުޖެހޭފަދަ ދެތިން ކަމެއް މިތަނުގައި ފާހަގަ ކޮށްލާނަމެވެ. އެއީ އިޖްތިމާއީ މިފަދަ އީދެއްގެ ތެރެއަށް ކުޑަކޮށް ނަމަވެސް ސީޔާސީ ކުލަ ފެނުން ވާހަކައެވެ.\nމިއަހަރުގެ އީދުގައި ހިއްކި ސަރަހައްދުގެ ދެ ހިސާބެއްގައި ވަނީ ސްޓޭޖް ހަދާފައެވެ. ދެކުނު ސަރަހައްދު ސްޓޭޖު ކައިރީގައި ސްޕޮންސަރ ދެއްކުމަށް ބަހައްޓާފައި ހުރި ސްކްރީނުން ސިޔާސީ ޕާޓީއަކަށް ނިސްބަތްވާ އިޝްތިހާރު ދައްކަމުން ދިޔަ މަންޒަރު ވަނީ ގިނަބައެއްގެ ލޮލުގައި އަޅައިގެންފައެވެ. އީދު ކުޅިވަރު ބެލުމަށް އެސަރަހައްދަށް ދިޔަ ބައެއް މީހުން ތިބީ މިކަމާ ހިތްހަމަ ނުޖެހިފައި އެވެ. އެ ސްކްރީނުން ދައްކަމުން ދިޔައީ ސްޕޮންސަރ ދީފައިވާ ފަރާތްތަކުގެ އިތުރުން ނޮވެމްބަރު މަހު އޮންނަ އަންހެނުންގެ ކޮމިޓީ އިންތިޚާބަށް ކުރިމަތިލާފައިވާ މީހުންގެ ތެރެއިން ސިޔާސީ ވަކި ފިކުރަކަށް ނިސްބަތްވާ ބައެއްގެ ފޮޓޯ އެވެ.\nނަމަވެސް ސްޓޭޖް ތައްޔާރު ކުރުމުގައި އިސްކޮށްއުޅުނު އީދު ކުޅިވަރު އިއްތިހާދުން ބުނެފައިވަނީ މިއީ އެ ފަރާތުން އަޅާ ސްޓޭޖެއް ކަމަށާއި މިކަމުގައި އެއްވެސް ސިޔާސީ ކުލައެއް ނުޖެހޭނެ ކަމަށެވެ.\n“މިއީ ސިޔާސީ ކަމެއް ނޫން.. މިއަކީ ވަކި ޕާޓީއަކަށް ނިސްބަތްވާ ބަޔަކު ކުރާ ކަމެއްނޫން.. ކުޅުދުއްފުށީގެ ކޮންމެ ރައްޔިތަކަށްވެސް ބައިވެރިވެވޭނެ..” އީދު ކުޅިވަރުތައް ރޭވުމުގައި އިސްކޮށްއުޅުނު މުޙައްމަދު މޫސާ (ކުރަހާ މުހައްމަދު) ބުނެފާވެއެވެ.\nމިކަމާ ގުޅިގެން އިއްޔެ މުހައްމަދު މުސާ އާސުވާލު ކޮށްލުމުން ބުނެފައިވަނީ ފައިސާ ދިނުމުން ކޮންމެ މީހަކަށްވެސް އީދު ކުޅިވަރުގައި ބައިވެރި ވެވޭނެ ކަމަށެވެ.\n“ސްކްރީނުން އެދައްކަނީ ހަމައެކަނި އެއްޕާޓީއެއްގެ މީހުނެއް ނޫން.. އަމިއްލަ ގޮތުން ކުރިމަތިލާފައި ތިބި މީހުންގެ ފޮޓޯވެސް ފެންނާނެ.. އެކަމަކު އެއީ އެބޭފުޅުން އެކަމަށް އެދުނީމަ.” ކުރަހާ މުހައްމަދު ބުންޏެވެ.\nތެދެކެވެ. އީދު ކުޅިވަރަށް ޚަރަދު ކުރާ ކޮންމެ މީހެއްގެ ވެސް ނަމާއި އަދި ފޮޓޯ އެތަނުގައި ދެއްކިދާނެއެވެ. އެއީ އެހީތެރިކަން ވެދިން މީހުންގެ އެ ދީލަތި އެހީގެ އަގުވަޒަން ކުރުމުގެ ގޮތުންނެވެ. ނަމަވެސް އަޅުގަނޑުގެ ނަޒަރުގައި ސިޔާސީ އިޝްތިހާރެއް އެތަނުގައި ދެއްކީމާ އެހާ ކަމަކު ނުދެއެވެ.\nދެން އޮތީ ރާއްޖެ ޓީވީގެ ވާހަކަ އެވެ. ކުޅުދުއްފުށީގެ އީދު ކުޅިވަރުތައް ލައިވް ކުރުމަށް ފުރަތަމަ ފަހަރަށް “ރާއްޖެ ޓީވީ” ވަނީ އީދުގައި ކުޅުދުއްފުށީގައި ހަރަކާތްތެރި ވެފައިއެވެ. މިގޮތުން މަށިމާލި ޕެރޭޑާއި ސްޓޭޖް ޝޯ ތައް ވަނީ ލައިވްކޮށްފައެވެ.\nއެހެން ނަމަވެސް ދެކުނު ސަރަހައްދުގައި ހަދާފައިވާ ސްޓޭޖް ސަރަހައްދަށް ރާއްޖެ ޓީވީގެ ކްރޫ ދިއުމުން ބަޔަކު ވަނީ އެކަމަށް ހުރަސްއަޅާފައެވެ. އެޓީވީ އަކީ ދޮގު ހަބަރު ފަތުރާ ބައެއް ކަމަށް ބައެއް މީހުން ބުނެ އެތަނުން ބޭރުކޮށްފައިވާކަން ރާއްޖެ ޓީވީން ވަނީ ކަށަވަރު ކޮށްދީފައެވެ. މިކަމުގެ ސަބަބުން ކުޅުދުއްފުށީގައި ހިނގަމުން ދިޔަ އީދު ކުޅިވަރުތައް ރާއްޖޭގެ އެކި ކަންކޮޅުތަކުގައި ތިބެގެން ބަލާލަން ބޭނުންވެފައި ތިބި ކުޅުދުއްފުށީގެ މީހުންނަށް އެފުރުސަތު ގެއްލިގެން ދިޔައެވެ.\nރާއްޖެ ޓީވީ އެޑިޓޯރިއަލް ސިޔާސަތު ވަކި ސިޔާސީ ފިކުރަކަށް ތަބާވާތީ އީދު ކުޅިވަރު އެމީހުން ލައިވް ކުރުން ހުއްޓުމަކީ ކުޅުދުއްފުއްޓަށް ލިބުނު ފުރުސަތެއް ނަގާލުން ކަމަށް އަޅުގަނޑަށް ފެނެއެވެ.\nއީދަކީ ކުރިން ދެންނެވުނުހެން އުފާކޮށް ގުޅުންތައް ތާޒާ ކުރަންވީ ވަގުތެކެވެ. އެންމެން އެކަތިގަނޑަކަށް ވާންވީ ވަގުތެވެ. ތަފާތު ފިކުރުތައް އެއްކިބާކޮށް އެއްބައިވަންތަކަން ވަރުގަދަ ކުރަންވީ ވަގުތެވެ.


(12 އޭޕްރީލް 2017 އާ ގުޅޭ)\n"ނޭނގެ. ވެދާނެ އެކަހަލަ ކަމަކަށް. އާއްމުކޮށް ކަޅު ބުޅަލަކީ ނާމާން އެއްޗެކޭ ބުނޭ" މުދިންބެ ޖަވާބު ދިނީ އެ ޖަވާބުން ބައެއް ހިތުގައި ބާއްވާފައެވެ. ބުނެފިނަމަ ކުރަން އުޅޭކަމައިގެން ނާހިދަށް ކުރިއަށް ދިއުމަށް އުނދަގޫތަކެއް ދިމާވެދާނެކަމަށް ބަލާފައެވެ.\n"ދެން މާގިނަ ވާހަކަތައް ނުދައްކާ އަހަރެން ބުނި ގޮތަށް ކަންތައް ކުރެވޭތޯ ބަލާ. ތި ކުރަން އުޅޭކަމުގެ ވާހަކަ މާ ގިނަ މީހުންގެ ގާތުގައި ދައްކާ ނުހަދާތި. ވީހާ ވެސް އަވަހަކަށް މާޅޮހު ހާދީ ގެނެވޭތޯ ބަލާ" މުދިންބެ އިރުޝާދު ދިނީ ވީހާ ވެސް އަވަހަކަށް މަސައްކަތައިގެން ކުރިއަށް ދިއުމަށެވެ.\nނާހިދު މަސައްކަތް ފެށީ މުދިންބެގެ އިރުޝާދާ އެއްގޮތަށެވެ. އޭނާ ކުރަން ވިސްނައިގެން އުޅޭ ކަންތަކުގެ ވާހަކަތައް އެހެން އެއްވެސް މީހަކާ ހިއްސާއެއް ނުކުރެއެވެ. ކަންތައް ވެދާނެ ގޮތަކާމެދު އޭނާ ވެސް ކަންބޮޑުވެއެވެ.\nދެ ދުވަސް ފަހުން ރާޒީމެން ގެއަށް ނާހިދު ދިޔައެވެ. ބޭނުމަކީ ރާޒީގެ އުޅުން އިތުރަށް ދެނެގަތުމެވެ. އެ ގޭގައި ގެންގުޅޭ ބުޅަލާބެހޭ އިތުރު މަޢުލޫމާތުކޮޅެއް ހޯދައިލުމެވެ. ކަންތައް ދިމާވީ ނާހިދު ބޭނުންވި ގޮތަށެވެ.\nނާހިދު އެގެއަށް ވަން އިރު ރާޒީ އުޅެނީ ބުޅަލަށް ކާންދޭށެވެ. ރާޒީ ހަމަ ފެނުމާއެކު އަޅައި އިތިކޮށް އެސޮރު ދުއްވައިގަތީއެވެ. ރާޒީއަށް ލިބުނީ ޝޮކެކެވެ. ރާޒީއަށް ބަލައިލެވުނީ ނާހިދުގެ މޫނަށެވެ. އެ މޫނުން ރާޒީއަށް ފެނުނީ ނުތަނަވަސްކަމެވެ. އެޅި ފިޔަވަޅާއެކު ނާހިދަށް ހުރެވުނީއެވެ.\n"ކޮންމެވެސް ކަމެއް ވެއްޖެ. އެސޮރު ފިލާނީ ގޯހެއް އުޅޭތީ. އެހެން ނޫނިއްޔާ އަހަރެން ގާތުގައި އޮވެފައެއް ނުދާނެ" ވާހަކަ ފެށީ ރާޒީއެވެ. އޭނާގެ ވާހަކައިގައި ވަނީ ނާހިދާމެދު ކުރެވުނު ޝައްކެވެ.\n"އަނެއްކާ ކިހިނެއް ވީބާ؟ ހީވަނީ ބިރެއް ފެނިގެން ދިޔަހެން" ނާހިދަށް ކުރެވުނީ ހައިރާނުގެ ސުވާލެކެވެ.\n"ތިއެއް އެނގޭނީ ނާހިދުބެއަށް. މަށަށް އެނގެނީ ކަމެއް ގޯސްވެއްޖެކަން. ރޭ ފެނުނު ކަންތައްތަކާ ހެދިވެސް މަގޭ ހިތް ބުނި ކަމެއް ވާން އުޅޭހެން. އަހަރެން ހިއެއް ނުކުރަން ނާހިދުބެއަކީ ތިކަހަލަ މީހެއްކަމަކަށް. އަހަރެންނަށް ރަނގަޅީ ނާހިދުބެ ދެން މިގެއަށް ނައްޔާ. ފުރަތަމަ ދުވަހުވެސް އަހަރެންގެ ހިތް ނާހިދުބެއަށް ޝައްކުކުރި. މިއަދު ޔަގީންވެއްޖެ. ދެންނާންނާތި" ހިތްހަމަ ނުޖެހުމުގެ ރާގުގައި ރާޒީ ވާހަކަދެއްކީ ނާހިދާ، ފުރަގަސްދީގެން ހުރެއެވެ.\n"ކޮއްކޯ އަހަރެން ކަމެއް ނުކުރަން. ހަގީގަތަށް މި ބުނަނީ." ނާހިދު ބޭނުންވީ ރާޒީއަށް އޮޅުވާލާށެވެ. އޭނާ ކަމެއް ކުރަން ނޫޅޭކަން ވިސްނައިދޭށެވެ.\n"ނޫން މަށެއް ގަބޫލެއް ނުކުރާނަން. އަހަރެން މި ވިސްނަނީ ތިކަން ކުރި މީހަކު. އެ ބުޅަލަށް ގެއްލުމެއް ދޭން އުޅޭ މީހަކު. އަހަރެންނަށް ޔަގީން އެސޮރަށް ހަމަލާދޭން ތި އުޅެނީ ނާހިދުކަން. ހަމަ މިހާރު ނުކުމޭ. މި ބުނީނު ނުކުންނާށޭ. ނުކުންނާށޭ. އަޑެއް ނުއިވޭތަ؟" ރާޒީގެ އަޑު ފަޅައިގެން ދިޔައެވެ. ނާހިދުބެއޭ ކިޔާފައި ފެށި ވާހަކައިގެ ރާގު ބަދަލުވެ، ނުރުހުމުގެ ލަފުޒުތައް ތަކުރާރު ކުރަންފެށިއެވެ. އެ ބާރު އަޑާއެކު ނާހިދު އެ ގެއިން ނުކުތެވެ. އެއީ އޭނާ އެގެއިން ނުކުންނަން ރާޒީ ބުނި ދެވަނަ ފަހަރެވެ.\nނާހިދު ހިނގައިގަތީ ގެއާ ދިމާއަށެވެ. އޭނާ ވިސްނަމުން ދިޔައީ ރާޒީއަށް އައި ކުއްލި ބަދަލެވެ. އެ ބަދަލާއެކު އޭނާގެ ވާހަކަޔާއި އަޑަށް އައި ބަދަލެވެ. ނާހިދު ކުރަން އުޅުނު ކަންތައް ރާޒީއަށް ރޭކާލި ގޮތެވެ. ބުޅަލުގެ ޢަމަލުތައް ހުރިގޮތެވެ. އެތައް ކަމެއްގެ ހިނގައިދިޔަ ގޮތުގެ ތަސްވީރުތަކުން ނާހިދަށް ގަބޫލުކުރެވުނީ މުދިންބެގެ ވާހަކަތަކެވެ. ކުރަން އުޅޭ ކަމުގެ ބޮޑުކަމާއި އެކަމުގެ ނާމާންކަމެވެ.\nގޭގައި އޮންނަން ބޭނުން ނުވެގެން ރާޒީ ނުކުތީ ބޭރަށެވެ. އޭނާ މިސްރާބު ޖެހީ މުދިންބެ ގެއަށެވެ.\n"ކަމެއް ދިމާވީމާ މި އައީ؟ އަހަރެން ކުރަން އުޅޭ ކަންތައް ރާޒީއަށް އެނގިއްޖެހެން ހީވަނީ" މުދިންބެގޭގައި ހުރި އުނދޯލީގައި އިށީންނަމުން ނާހިދު ވާހަކަ ފެށިއެވެ.\n"ކިހިނެއް އެނގުނީ؟" ސުވާލު ކުރީ މުދިންބެއެވެ.\n"ވީ ގޮތަކީ އަހަރެން އެގެއަށް ދިޔަ ތަނުން، ރާޒީ ގެންގުޅޭ ބުޅަލަށް އަހަރެން ފެނުނު. ހަމަ ފެނުމާއެކު ބިރެއް ފެނިގެން ފިލާހެން ދުއްވައިގަތީ. އެހިސާބުން ރާޒީއަށް ހީވީ ގޯހެއް އުޅޭހެން. ހަމަ ވަގުތުން ބުނެފި ކަމެއް ގޯސްވެއްޖޭ. އެކަން ކުރަނީ އަހަރެންނޭ. އަދި ބުނި ރޭގައި ދިމާވި ކަންތައްތަކުން ވެސް ކަމެއް ގޯސްވެއްޖެކަން އޭނާއަށް އެނގުނުކަމަށް" ނާހިދު ކިޔައިދެމުން ދިޔައީ ކަންތައް ދިމާވި ގޮތެވެ.\n"ބުނަން. އަހަރެން މިދޭ ތަވީދު ނާހިދު ވެސް އަޅަން އެބަޖެހޭ. އެސޮރުގެ ހަމަލާއެއް އަތުވެދާނެހެން އެބަ ހީވޭ" މުދިންބެގެ ވާހަކައިން ނާހިދު ބިރުގަންނަ ގޮތްވިއެވެ.\n"ދެން ކިހިނެއް ހަދާނީ؟" ނާހިދަށް އަހައިލެވުނީ މަޑުމަޑުންނެވެ.\n"އަހަރެން ދޭ ތަވީދު އަޅައި. ކަމެއް ވިޔަކަ ނުދޭނަން. އަވަހަށް ފުރައިގެން ދާންވީ. މާޅޮހު ހާދީ ގޮވައިގެން އާދޭ. އެހެން ނޫނިއްޔާ މާ ގޯސްވެދާނެ" ވާހަކަދައްކަމުން މުދިންބެ ނުކުތީ ބޭރަށެވެ. ނާހިދު ވެސް މުދިންބެއާއެކު ނުކުތެވެ.\nމުދިންބެއާއި ނާހިދު މިސްރާބު ޖެހީ ރަށުގެ އޮޑިވެރިއެއްގެ ގެއަށެވެ. އޭނާއާ ވާހަކަދައްކާ މާޅޮހު ހާދީ ގެނެވޭނެ އިންތިޒާމުތައް މުދިންބެ ހަމަޖެއްސިއެވެ. ނާހިދު ފުރީ އެނޫން ގޮތެއް ނެތްކަން ޔަގީންވުމުނެވެ.\nއިރުއޮއްސުމުގެ އަލާމާތްތަކުން ދުނިޔެ ރަތްވެއްޖެއެވެ. ރަތްވިލާތަކުން ހުޅަނގު ފަރާތް އެއްވެއްޖެއެވެ. ކަމެއް ހިނގާފާނެކަމަށް މުދިންބެ ހުރީ ތައްޔާރަށެވެ. އޭނާ ހިނގާލަ ހިނގާލަ ހުރީ ރާޒީމެންގެއާ ވިއްސަކަށް ފޫޓު ދުރުގައެވެ.\nއެއްލި ކަޅިއަކާއެކު މުދިންބެގެ ދުލުން ކިޔަމުންއައި ފަތިވަރު ބާރުވެ އަވަސްވިއެވެ. ފެންނަމުން ދިޔައީ ކަޅު ބުޅާތަކަކެވެ. އެންމެ ބުޅަލެއް ދެބުޅަލެއް ނޫނެވެ. އެތައް ބުޅަލެކެވެ. ވިހި ތިރީސް ބުޅާ އުޅެއެވެ. އެއިން ކޮންމެ ބުޅަލެއް ދުވެފައި ގޮސް ވަންނަނީ ރާޒީމެން ގެއަށެވެ.\nމުދިންބެއަކަށް ބަލާކަށް ނުހުރެވުނެވެ. ރާޒީމެން ގެއާދިމާއަށް ހިނގައިގަތެވެ. ގޮސް ގެއާ އަރާ ހަމަކުރިއެވެ. ހީވީ މުޅި ހިސާބުގަނޑު ވައްޓާލާފާނެ ހެންނެވެ. އަޑުން އަޑުނަގައި ބުޅަލުގެ ކޯޅުންގަނޑު ފެށުނީއެވެ. ލެވުނުހާ ބާރަކަށް އެސޮރުމެން ހޭރެނީއެވެ. އެ އަޑަށް ރަށުގެ ރައްޔިތުން މަގުތަކަށް ނުކުންނަންފެށީއެވެ. ވައިރޯޅިއެއްހެން ރަށުތެރެއަށް ފެތުރިގެން ދިޔަ ޚަބަރުން ރާޒީމެން ގެއާދިމާއަށް މީހުންތައް ޖަމާވާން ފެށީއެވެ. ނަމަވެސް މުދިންބެގެ ޙަރަކާތާއި ވާހަކަތަކުން ބައެއް މީހުންގެ ހިތަށް ބިރުވެރިކަން ވަންނަން ފެށިއެވެ. އެބަޔަކު އައިކޮޅަކަށް އެބަޔަކު ދުވަންފެށިއެވެ. ރަށުތެރޭގައި ބިރުވެރިކަން އާއްމުވީ އެހިސާބުންނެވެ.\nމުޅި ރަށުން އިވެނީ ބުޅާ ރޯއަޑެވެ. އިރުއޮއްސި ހިމެނޭ ވެފައިވާ ވަގުތު މުޅި ރަށަށް ވެރިވެފައިވާ އެ އަޑުން ބިރުން ތިބީ ހަމައެކަނި އިންސާނުންނެއް ނޫނެވެ. ދޫނި ސޫފާސޫތްޕަށް ވެސް އެ އަޑުވީ ބިރުވެރި އަޑަކަށެވެ. ޅޮސްގަސްތަކަށް ނިދަންއަރާން ތިބި ކާޅުތަކަށް ހީވީ ބިރެއް ފެނުނު ހެންނެނެވެ. ވާލާއި ކޮވެލިތަކަށް މަޑެއްކޮށް ނުތިބެވުނެވެ. ވަރުބަލިކަމެއް ނެތި ރަށްމަތީ އެނބުރެން ފެށިއެވެ. ވަޒަނެއް ނެތް އެސޮރުމެންގެ ރާގުތަކުން ރަށްމަތީ ނާމާންކަމުގެ ސައިރަން އަޅަނީއެވެ. ދިމާވެގެން އުޅެނީ ކުޑަކަމެއް ނޫންކަން ކޮންމެ މީހަކަށް ވެސް ގަބޫލުކުރެވެއެވެ.\nހަތެއް ނުޖަހަނީސް ރަށުގެ ރައްޔިތުން ގެތަކަށް ވަދެއްޖެއެވެ. އޭރުވެސް މުޅި ރަށުން އިވެމުންދަނީ ބުޅަލުގެ ކޯޅުމުގެ އަޑެވެ. އަމާންވެފައިވާ މަގުތަކުން ދިރުމެއްގެ އެއްވެސް އަސަރު ފެންނަން ނެތް އިރު، އެ މަގުތަކަށް ނުކުންނަން ބޭނުންވާ މީހަކު ވެސް ނެތީއެވެ. ބޮޑެތި ހަރު މީހުންވެސް ތިބީ ބިރުންނެވެ. އަންހެނުންނާއި ކުދި ވެރީން ވިރެނީއެވެ.


Bollywood ge bathalaa Koena Mitra6mas dhuvahah jalah dhaan jehijje\nބޮލީވުޑުގެ ބަތަލާ ކޮއިނާ ހަ މަހަށް ޖަލަށް ދާން ޖެހިއްޖެ\nޗެކެއް ބައުންސްވި މައްސަލާގައި ބޮލީވުޑުގެ ބަތަލާ ކޮއިނާ މިތްރާ ހަ މަސް ދުވަހަށް ޖަލަށް ލުމަށް އިންޑިއާގެ މެޖިސްޓްރޭޓް ކޯޓަކުން ހުކުމްކޮށްފި އެވެ.\nއިންޑިއާގެ ނޫސްތަކުން ބުނާ ގޮތުގައި، ކޮއިނާ ހަ މަސް ދުވަހަށް ޖަލަށްލާފައި ވަނީ މިމަހުގެ ކުރީކޮޅެވެ.\nއުމުރުން 35 އަހަރުގެ ކޮއިނާއާ ދެކޮޅަށް ފުލުހުންނަށް މައްސަލަ ހުށަހެޅީ، އިންޑިއާގެ މޮޑަލްއެއް ކަމަށްވާ ޕޫނަމް ސެތީއެވެ. ޕޫނަމް ވަނީ އޭނާއަށް އިންޓަރެސްޓާއެކު 6.28 ލައްކަ ރުފީސް އަނބުރާ ދެއްކުމަށް އެދި ހުށަހަޅާފައެވެ. އެހެންވެ، ކޮއިނާ ވަނީ ތިން ލައްކަ ރުފިޔާގެ ޗެކެއް ޕޫނަމަށް ދީފައި ކަމަށް ވެއެވެ.\nއެކަމަކު އެޗެކް ބައުންސްވި މައްސަލައާ ގުޅިގެން ކޮއެނާ އާ ދެކޮޅަށް މައްސަލަ ހުށަހެޅި ނަމަވެސް އޭނާ ވަނީ އެތުހުމަތުތައް ދޮގުކޮށްފައެވެ. އަދި އެއީ އޭނާ ބަދުނާމުކޮށްލުމަށް ކުރި ތުހުމަތުތަކެއް ކަމަށް ވެސް އޭނާ ބުންޏެވެ.\nދެހާސް ދެވަނަ އަހަރު ފިލްމީ ދާއިރާއަށް ތައާރަފުވި ކޮއިނާ ވަނީ މުސާފިރާއި އަޔާން އަދި ހޭ ބޭބީ ފަދަ ފިލްމުތަކުން ފެނިފައެވެ. އޭނާ، މުސާފިރުގައި ފެނިގެންދިޔަ ގޮސް ގިނަ ބަޔަކަށް ކަމުދިޔައިރު އެފިލްމުގައި އޭނާ ނެށި، "ސާކީ ސާކީ" ލަވައަކީ މިއަދު ވެސް ބެލުންތެރިންގެ މެދުގައި ބޮޑު މަގްބޫލުކަމެއް ލިބިފައިވާ ލަވައެކެވެ\nޖަލު ބޮލީވުޑް މުނިފޫހިފިލުވުން


Pogba ge penalty thakun United molhuve gadha hatharehge umeedhu aakohfi\nޕޮގްބާގެ ޕެނަލްޓީތަކުން ޔުނައިޓެޑް މޮޅުވެ ގަދަ ހަތަރެއްގެ އުންމީދު އާކޮށްފި\nއިނގިރޭސި ޕްރިމިއާ ލީގުގައި މެންޗެސްޓާ ޔުނައިޓެޑް އެޓީމުގެ އަމިއްލަ ދަނޑުގައި ވެސްޓް ހަމް ޔުނައިޓެޑައި ދެކޮޅަށް ކުޅުނު މެޗް 2-1 ކުން ކާމިޔާބުކޮށް ގަދަ ހަތަރަކަށް އެރުމަށް ކުރާ އުންމީދު އާކޮށްފިއެވެ.\nމި މެޗުގައި ޔުނައިޓެޑްގެ ފަރާތުން ފެނުނު ދެ ގޯލްއަކީވެސް ލިބުނު ޕެނަލްޓީތަކުން ކާމިޔާބުކުރި ގޯލް ތަކެކެވެ. ޔުނައިޓެޑުގެ މެދުތެރެއަށް ކުޅެމުން އަންނަ މަޓާއަށް ކުރި ފައުލަކާ ގުޅިގެން ލިބުނު ޕެނަލްޓީ ކާމިޔާބުކޮށް މެޗުގެ ފުރަތަމަ ގޯލް ޖެހީ ޕޯލް ޕޮގްބާއެވެ.\nފުރަތަމަ ހާފުގެ ކުޅުން 1-0 ކުން ޔުނައިޓެޑް ކުރީގައި އޮވެ ނިންމާލިއިރު ދެވަނަ ހާފް ފަށައިގެން މާގިނައިރުތަކެއް ނުވަނީސް ވެސްޓް ހަމްވަނީ ގޯލެއް ޖަހާ މެޗުގެ ނަތީޖާ ހަމަހަމަ ކޮށްފައެވެ. ވެސްޓް ހަމްގެ މި ގޯލް އެޓީމަށް ކާމިޔާބުކޮށްދިނީ ފެލީޕޭ އެންޑަސަންއެވެ.\nމެޗުގައި ގިނަ ވަގުތު ބޯޅަ ގެންގުޅެ، މޮޅު ކުޅުމެއް ދައްކާ، އަދި ގިނަ ހަމަލާތަކެއް އުފައްދާފައިވަނީ ވެސްޓް ހަމްއެވެ. ވެސްޓް ހަމްވަނީ އެޓީމުގެ ގޯލަށްފަހުވެސް ނުރައްކާތެރި ހަމަލާތަކެއް ޔުނައިޓެޑުގެ ގޯލައި އަމާޒުކޮށް ފޮނުވާލާފައެވެ. އެގޮތުން ބަދަލު ކުޅުން ތެރިއެއްގެ ގޮތުގައި ކުޅެން ނުކުތް އެޓީމުގެ އެންޓޯނިއޯ ފޮނުވާލި އެއް ހަމަލާ ގޯލު ދަނޑިއަށް އަމާޒުވިއިރު އަނެއް ހަމަލާ ޔުނައިޓެޑުގެ ކީޕަރު ޑިގެއާވަނީ ހުށިޔާރުކަމާއެކީ ދިފާއު ކޮށްފައެވެ.\nޔުނައިޓެޑް އުފެއްދި ނުރައްކާތެރި ކައުންޓާ އެޓޭކްއެއްގައި މާޝިއަލްއަށް ޕެނަލްޓީ އޭރިއާތެރެއިން ކުރި ފައުލަކައި ގުޅިގެން ލިބުނު ޕެނަލްޓީއިން މެޗުގައި ފެނިގެން ދިޔަ ފަހު ގޯލް އަދި ޔުނައިޓެޑް މެޗުން މޮޅުކޮށްދިން ގޯލް ކާމިޔާބުކޮށްދިނީ ފުރަތަމަ ގޯލްވެސް ޖަހި ޕޮގްބާއެވެ.\nމެޗަށްފަހު ވާހަކަ ދައްކަމުން ވެސްޓް ހަމްގެ ކޯޗް ޕެލެގްރިނީ ބުނީ ރެފްރީންގެ ފަރާތުން ގޯސްތަކެއް ހެދި މަންޒަރު ފެނިގެންދިޔަ ކަމަށައި ވީއޭއާރް ބޭނުންކުރާނަމަ އޭނާގެ ޓީމް މިމެޗުން 1-0 ކުން މޮޅުވީސް ކަމުގައެވެ.\nމެޗައި ގުޅޭގޮތުން ޔުނައިޓެޑުގެ ކޯޗް ޝޯލްޝާ ބުނީ، މޮޅު ކުޅުމެއް ފެނިގެންދިޔައީ ވެސްޓް ހަމްގެ ފަރާތުންކަމާމެދު އެއްވެސް މީހަކު ދެކޮޅު ނުހަދާނެކަމަށެވެ. ހިނގަމުންދާ ސިޒަނުގެ ގަދަ ހަތަރެއްގައި އޮވެ ޔުނައިޓެޑް ލީގް ނިންމާލައިފިނަމަ މީގެ އަހަރުތަކެއް ފަހުން ޔުނައިޓެޑް ކުޅުނީ ކިހިނެއްތޯ ބަލާނެ ބަޔަކު ނުތިބޭނެ ކަމަށްވެސް އޭނާވަނީ ފާހަގަކޮށްފައެވެ.\nމި މެޗުން ކަށަވަރުކުރި ތިން ޕޮއިންޓާއެކު ޔުނައިޓެޑް މިވަގުތު އޮތީ ތާވަލުގެ ފަސްވަނައިގައެވެ. އެއީ 64 ޕޮއިންޓާއެކީއެވެ. 66 ޕޮއިންޓާއެކު ޗެސްލީ ހަތަރުވަނައިގަ އޮތްއިރު ޓޮޓެންހަމް ތިންވަނައިގަ އޮތީ 67 ޕޮއިންޓް ލިބިގެންނެވެ.\nއިނގިރޭސި ޕްރިމިއާ ލީގުގައި ރޭ ކުޅެވުނު އެހެން މެޗުތަކުގެ ނަތީޖާތަކަށް ބަލާލާއިރު ޓޮޓެންހަމްވަނީ ހަޑަސްފީލްގެ މައްޗަށް 4-0 ގެ ނަތީޖާއަކުން ކުރި ހޯދާފައެވެ. ބޯންމައުތް 5-0 ކުން ބްރައިޓަން ބަލިކުރިއިރު މި ސީޒަނުގައި ރަނގަޅު ނަތީޖާތަކެއް ނެރެމުން އައިސްފައިވާ ވުލްވްސްވަނީ ސައުތްހެމްޕްޓަން އަތުން 3-1 ކުން ބަލިވެއެވެ.\nޕްރީ ސީޒަނުގައި ޔުނަައިޓެޑް ކުޅުނު ފުރަތަމަ މެޗް ކާމިޔާބުކޮށްފި04 days ago\nޓްކެސްއަށް މަކަރު ހެދުމުން ޕީކޭ ޖޫރިމަނާކޮށްފި06 days ago\nޔުނައިޓެޑުގެ ކުޅުންތެރިން ވިއްކަން މަޖުބޫރެއް ނުކުރެވޭނެ: ކޯޗް 16days ago\nޕޮގްބާ ބޭނުންވަނީ ޔުނައިޓެޑް ދޫކޮށްލަން: އޭޖެންޓް26 days ago\nގޯލްޑް ކަޕްގެ ޗެންޕިއަންކަން މެކްސިކޯ ހޯދައިދި01 week ago\nނޭމާ ޓްރެއިނިންގއަށް ހާޒިރުނުވޭ، ޕީއެސްޖީ ނޭމާ ވިއްކާލަން ތައްޔާރު! 1 1 week ago\nބްރެޒިލްއަކީ އަދިވެސް ފުޓްބޯޅަ ދުނިޔޭގެ ގަދަ ބާރެއްކަން ކަށަވަރުކޮށްދީފި 1 1 week ago\nބޮޑީބިލްޑިންގް އެސޯސިއޭޝަންގެ އާންމު އިންތިޚާބު އޯގަސްޓް 2ގައި ބާއްވަނީ01 week ago


Nice athun Cavani PSG salaamaiy kohdheefi | Mihaaru\nލަނޑު ޖެހުމަށް ފަހު ކަވާނީ އުފާފާޅުކުރަނީ.--- ފޮޓޯ: އޭއެފްޕީ\n12 ޑިސެމްބަރ 2016 - 10:10\nރޭގެ މެޗު ނިމުނީ 2-2 އިން އެއްވަރުވެގެންނެވެ. މި މެޗުން ލިބުނު ޕޮއިންޓާ އެކު ފްރެންޗް ލީގުގެ އެއް ވަނައިގައި ނީސް އިން ވަނީ އެއް ޕޮއިންޓުގެ ލީޑެއް ނަގައިފަ އެވެ. އެ ޓީމު އެއް ވަނައިގައި އޮތީ 17 މެޗުން 40 ޕޮއިންޓާ އެކު އެވެ. ދެ ވަނައިގައި އޮތް މޮނާކޯ އަށް 17 މެޗުން 39 ޕޮއިންޓް ލިބިފައިވާއިރު، ތިން ވަނައިގައި ޕީއެސްޖީ އޮތީ 36 ޕޮއިންޓާ އެކު އެވެ.\nރޭގެ މެޗުގެ 32 ވަނަ މިނިޓްގައި ނީސް އަށް ލީޑު ނަަގައިދިނީ ލިބުނު ހިލޭ ޖެހުމަކުން ވިލަން ސިޕްރިއެން އެވެ. ފުރަތަމަ ހާފް ނިމުމުގެ ކުރިން ނީސްގެ ދެ ވަނަ ލަނޑު ކާމިޔާބުކުރީ އަލަސާނޭ ޕްލެއާ އެވެ.\nނީސް ދެ ގޯލުގެ ލީޑެއް ނެގުމުން ޕީއެސްޖީން ދެ ވަަނަ ހާފްގައި ކުޅުން ރަނގަޅުކޮށް ގިނަ ހަމަލާތަކެއް ފޮނުވަން ފެށި އެވެ. ކަވާނީ ފުރަތަމަ ލަނޑު ޖެހީ ދެ ވަނަ ހާފް ފެށިގެން ދެ ވަނަ މިިނިޓްގަ އެވެ. އަދި އެއްވަރުކޮށްދިނީ މެޗުގެ 60 ވަނަ މިނިޓްގަ އެވެ.\nކަވާނީ ލަނޑު ލިސްޓުގެ ކުރީގައި އޮތީ 16 ގޯލު ޖަހައިގެންނެވެ.\nޕީއެސްޖީ މި ސީޒަނުގައި ލީގުގައި ކުޅުނު 17 މެޗުގެ ތެރެއިން 11 މެޗުން މޮޅުވިއިރު، ތިން މެޗުން އެއްވަރު އަދި އަނެއް ތިން މެޗުން ވަނީ ބަލިވެފަ އެވެ.\nމި ސީޒަނުގައި ޕީއެސްޖީއާ ހަވާލުވި ކުރިން ސެވިއްޔާ އަށް ކޯޗު ކޮށްދިން އުނައި އެމެރީގެ އިރުޝާދުގެ ދަށުން ޕީއެސްޖީ އަށް އެންމެ ރަނގަޅު ނަތީޖާތަކެއް ނެރެވިފައިނުވެ އެވެ. އަދި ޗެމްޕިއަންސް ލީގުގައި ވެސް ޕީއެސްޖީ އަށް ގްރޫޕްގެ އެއް ވަނަ ގެއްލުމުން އެމެރީގެ މުސްތަގުބަލާ ގުޅޭގޮތުން ވަނީ ސުވާލު އުފެދިފަ އެވެ.\nއިތުރު ލިޔުންތައް އެޑިސަން ކަވާނީ ޕީއެސްޖީ ފްރާންސް ލީގު\nބަލޮޓެލީގެ ފައިދާ ޓީމަށް ބޮޑު: ނީސް ކޯޗު


National Billiard Championship: Furathama faharah Shaahil final Akah - Vaguthu\nރާއްޖެ މިދިޔަ އަހަރުގެ ހާލަތައް! - 1 ދުވަސް ކުރިން\nފުރަތަމަ ފަހަރަށް ޝާހިލް ފައިނަލަކަށް\nމޯލްޑިވްސް ޕޫލް ބިލިއާޑް އެސޯސިއޭޝަން (އެމްޕީބީއޭ) އިން އިންތިޒާމުކޮށްގެން ބާއްވާ ލިޓަސް ގައުމީ ބިލިއާޑް މުބާރާތުގެ ފިރިހެން ފުރަތަމަ ޑިވިޝަންގެ ފައިނަލުން މުހައްމަދު ޝާހިލް ހަމީދު ޖާގަ ހޯދައިފިއެވެ.\nނޭޝަނަލް ބިލިއާޑް ސެންޓަރުގައި ކުރިއަށްދާ އެ މުބާރާތުގެ ފިރިހެން ފުރަތަމަ ޑިވިޝަނުގައި ޝާހިލް އިއްޔެ ކުޅުނު ދެ މެޗުން ވެސް މޮޅުވެފައެވެ. މިއީ މުބާރާތެއްގެ ފައިނަލުން ޝާހިލްއަށް ޖާގަ ލިބުނު ފުރަތަމަ ފަހަރެވެ.\nފިރިހެން ފުރަތަމަ ޑިވިޝަންގައި އެމްޕީބީއޭ ރޭންކިންގެ ހަވަނައިގައި އޮތް ޝާހިލް އިއްޔެ ކުޅުނު ފުރަތަމަ މެޗުގައި ނުކުތީ ރޭންކިންގެ ނުވަވަނައިގައި އޮތް އިސްމާއިލް ޖީހާންއާ ދެކޮޅަށެވެ. އެ މެޗުން ޝާހިލް މޮޅުވީ 9-8 ފްރޭމުންނެވެ. އިއްޔެ ޝާހިލް ކުޅުނު ދެވަނަ މެޗުގައި ނުކުތީ ރޭންކިންގެ އެއްވަނައިގައި އޮތް ހަސަން ޝާޒް މުހައްމަދާ ދެކޮޅަށެވެ. އެ މެޗުގައި ޝާޒްގެ މައްޗަށް ޝާހިލް ކުރި ހޯދީ 9-3 ފްރޭމުންނެވެ.\nފިރިހެން ފުރަތަމަ ޑިވިޝަންގެ ފައިނަލުގެ ދެވަނަ ޖާގަ ކަށަވަރުވާނީ ސެމީ ފައިނަލުގެ މެޗަށްފަހުއެވެ. އެ މެޗުގައި ވާދަކުރާނީ ރޭންކިންގެ އެއްވަނައިގައި އޮތް ޝާޒް އާއި ދެވަނައިގައި އޮތް ހުސައިން ފަޔާޒެވެ. މުބާރާތުގައި މީގެ ކުރިން އެ ދެކުޅުންތެރިން ވާދަކުރި މެޗުން މޮޅުވެފައިވަނީ ޝާޒްއެވެ. ފިރިހެން ދެވަނަ ޑިވިޝަންގެ ފައިނަލުގެ ޖާގައެއް ވެސް ވަނީ ކަށަވަރުވެފައެވެ. އެ ޖާގަ ކަށަވަރުކޮށްފައިވަނީ އަލީ ޝާވިންއެވެ.\nއޭނާ އިއްޔެ ކުޅުނު ތިން މެޗުން ވެސް ވަނީ މޮޅުވެފައެވެ. ޝާވިން އިއްޔެ ކުޅުނު ފުރަތަމަ މެޗުގައި މުހައްމަދު ޝަހުލާން އަތުން 7-2 ފްރޭމުން މޮޅުވި އިރު، ދެވަނަ މެޗުގައި ޝާލިމް އާދަމް އަތުން ވަނީ 7-3 ފްރޭމުން މޮޅުވެފައެވެ. އަދި އިއްޔެ ޝާވިން ކުޅުނު ފަހު މެޗުގައި އައްބާސް ސައީދު އަތުން މޮޅުވީ 7-3 ފްރޭމުންނެވެ.\nދެވަނަ ޑިވިޝަންގެ ފައިނަލުގައި ޝާވިންއާ ދެކޮޅަށް ނުކުންނާނީ ސެމީ ފައިނަލުގެ ދެވަނަ މެޗުން މޮޅުވާ ކުޅުންތެރިއެކެވެ. އެ މެޗުގައި ވާދަކުރާނީ އައްބާސް ސައީދާއި އިބްރާހިމް ރަޝީދެވެ. އަންހެން ޑިވިޝަންގެ ފައިނަލުގެ ޖާގަތައް ވެސް އިއްޔެ ވަނީ ކަށަވަރުވެފައެވެ. އަންހެން ޑިވިޝަންގެ ފައިނަލުގައި ވާދަކުރާނީ އަންހެނުންގެ ރޭންކިންގެ ދެވަނައިގައި އޮތް ދީނާ އަހުމަދާއި ހަތަރުވަނައިގައި އޮތް އާމިނަތު އަޒްރާއެވެ.\nއަންހެން ޑިވިޝަންގައި އިއްޔެ ކުޅުނީ ދެ މެޗުން ވެސް ދީނާ ވަނީ މޮޅުވެފައެވެ. ފުރަތަމަ މެޗުގައި ތިންވަނައިގައި އޮތް އާމިނަތު ހަލީމްއާ ވާދަކޮށް 5-4 ފްރޭމުން ދީނާ މޮޅުވި އިރު، ދެވަނަ މެޗުން ދީނާ މޮޅުވީ މަރިޔަމް ހުދުނާއާ ވާދަކޮށް 5-2 ފްރޭމުންނެވެ. މުބާރާތުގެ ޑަބަލްސް އިވެންޓުގެ މެޗުތައް މިއަދު ފެށޭނެއެވެ.\nއޭގެ އިތުރުން މިއަދު މިކްސް ޑަބްލްސްގެ ދެ މެޗެއް ވެސް ކުރިއަށްދާނެއެވެ. މިދިޔަ ބުދަ ދުވަހުން ފެށިގެން މިމަހުގެ 15ގެ ނިޔަލަށް ކުރިއަށްގެންދާ އެ މުބާރާތުގެ ފިރިހެން ފުރަތަމަ ޑިވިޝަންގައި 32 ކުޅުންތެރިޔަކު ވާދަކުރާ އިރު، ފިރިހެން ދެވަނަ ޑިވިޝަންގައި 43 ކުޅުންތެރިޔަކު ވާދަކުރެއެވެ. އަންހެން ޑިވިޝަންގައި 11 ކުޅުންތެރިޔަކު ވާދަކުރެއެވެ.\nޑަބަލްސް އިވެންޓުގައި 43 ޓީމަކުން ވާދަކުރާ އިރު، މިކްސް ޑަބްލްސްގައި 13 ޓީމަކުން ވާދަކުރެއެވެ. މުބާރާތުގެ ޓީމު އިވެންޓުގައި ފަސް ކްލަބަކުން ވާދަކުރެއެވެ. އެއީ ކްލަބު އީގަލްސް، ކަސްޓަމްސް ރެކްރިއޭޝަން ކްލަބު، ބީޖީ ސްޕޯޓްސް، މާޒިޔާ ސްޕޯޓްސް އަދި ދިވެހި ސިފައިންގެ ކްލަބެވެ. އެހެން މުބާރާތްތަކާ ހިލާފަށް މި މުބާރާތުގައި ވަނަވަނައަށް ހޮވޭ ކުޅުންތެރިންނާއި ޓީމުތަކަށް ވަނީ ބޮޑެތި އިނާމުތަކެއް ހުށަހަޅައިފައެވެ.\nއެގޮތުން ކޮންމެ އިވެންޓެއްގެ ޗެމްޕިއަން، ރަނަރަޕް އަދި ތިންވަނައަށް ހޮވޭ ކުޅުންތެރިންނާއި ޓީމުތަކަށް ހުށަހަޅާފައިވާ ފައިސާގެ އިނާމުތައް އެމްޕީބީއޭ އިން މިހާރު ވަނީ އިއުލާންކޮށްފައެވެ.\nޑަބަލްސް އިވެންޓުގެ ޗެމްޕިއަންކަން ފަޔާޒާއި ޝާވިންގެ ހޯދައިފި\nޝާޒާއި ޝާހިލް އަދިވެސް ކުރިއަށް، ތިން މެޗުން ވެސް ފުރިހަމަ ކާމިޔާބީއެއް\nއަރަމުން އަންނަ ތަރި ޖީހާނަށް މުހިންމު މޮޅެއް


Villareal aai Real Madrid ehvaruvejje | Mihaaru\nވިޔަރެއާލްގެ ހަވީ ފުއޭގޯ (ކ) އަތުން ބޯޅަ ހޯދަން ރެއާލް މެޑްރިޑުގެ ޑެނީ ކަރްވަހާލް މަސައްކަތްކުރަނީ. --ފޮޓޯ: އޭއެފްޕީ\n04 ޖެނުއަރީ 2019 - 07:52\nމެޑްރިޑް މިހާރު އޮތީ 32 ޕޮއިންޓާ އެކު ހަތަރު ވަނައިގަ އެވެ. ރޭ މޮޅުވި ނަމަވެސް، 32 ޕޮއިންޓާ އެކު ލަނޑުގެ ތަފާތުން ތިން ވަނައިގައި އޮތް ސެވިއްޔާއާ ޕޮއިންޓުގެ ގޮތުން މެޑްރިޑަށް އެއްވަރުކުރެވުނީހެވެ. އަދި 37 ޕޮއިންޓާ އެކު އެއް ވަނައިގައި އޮތް ބާސެލޯނާ އާއި 34 ޕޮއިންޓާ އެކު ދެ ވަނައިގައި އޮތް އެތުލެޓިކޯ މެޑްރިޑާ ވެސް ފަރަގު ކުޑަކުރެވޭނެ އެވެ.\nވިޔަރެއާލްގެ ދަނޑުގައި ކުޅުނު މި މެޗުގައި އެ ޓީމުގެ ތަރިއަކަށްވީ އާސެނަލްގެ ކުރީގެ ފޯވާޑް ސަންޓި ކަޒޯލާ އެވެ. އޭނާ ވަނީ ހަތަރު ވަނަ މިނެޓުގައި ވިޔަރެއާލަށް ކުރި ހޯދައިދީފަ އެވެ. އެކަމަކު އޭގެ ތިން މިނެޓު ފަހުން ކަރިމް ބެންޒެމާ ވަނީ މެޑްރިޑަށް އެއްވަރުކޮށްދީފަ އެވެ. އެ ޓީމަށް ލީޑު ނަގައިދިނީ 20 ވަނަ މިނެޓުގައި ރަފައެލް ވަރާން އެވެ. އެކަމަކު 82 ވަނަ މިނެޓުގައި ކަޒޯލާ ވަނީ ވިޔަރެއާލަށް އެއްވަރުކޮށްދީފަ އެވެ.\nވިޔަރެއާލުގައި ކާމިޔާބު ދުވަސްތަކެއް ހޭދަކުރުމަށް ފަހު އިންގްލެންޑުގެ އާސެނަލަށް ހަ އަހަރު ކުޅެދިން ކަޒޯލާ އެނބުރި ސްޕެއިނަށް އައީ މި ސީޒަނުގަ އެވެ. އޭނާ މި ކުޅެނީ، ސީރިއަސް އަނިޔާއަކާ ގުޅިގެން ދެ އަހަރެއްހާ ދުވަހު ކުޅުމާ ދުރުގައި ހުރުމަށް ފަހު އެނބުރި އައިހެވެ.


ޙައްޤު އަދަބު ދޭން ޖެހޭނެ.. – Maldivian Democratic Party\nޙައްޤު އަދަބު ދޭން ޖެހޭނެ..\nދިވެހި ރައްޔިތުންގެ އެތަކެއް އުންމީދުތަކެއް ފުރިހަމަ ކުރުމަށް އެރައްޔިތުންގެ ރުހުމާއެކު ކަނޑައެޅި ސަރުކާރުގެ ވެރިޔާ ، ޝުޢުރާގެ މަތިވެރި މިސާލުން ފުރިހަމަ އަޣުލަބިއްޔަތުން ދިވެހީން ދިވެހި ގައުމަށް އިސްކުޅަ ވަލީޔުލް އަމްރު މިވަނީ އަދާވާތްތެރި ފާސިގުންގެ ބަޔަކު ނުކުމެ ގަދަކަމުން ވެރިކަމުން ވަކިކޮށްފައެވެ. ފެންނާންހުރި ހުރިހައި ހެކިތަކެއް އެބުނަނީ މިއީ ބަޣާވާތެއް ކަމުގައެވެ. ބޭރާއި އެތެރެއިންވެސް އެގޮވަނީ ހަމަ މިހެންނެވެ.\nބަޣާވާތަކުން ސަރުކާރު ވަށްޓާލައި މިއަދު ވެރިކަމުގައި ބަގުޑިލައިގެން އެތިބަ ބާޣީން ކިތަންމެ ވަރަކަށް މިއީ ގާނޫނީ ހަމަތަކުގެ މަތިން ގެނައި ބަދަލެކޭ، ކަލާނގެ މިންވަރުފުޅޭ ، ގޮވިއެއް ކަމަކު އެހަދަނީ ބޮޑުދޮގެއްކަން ހަމަޔަގީނުން އެވެރީންނަށްވެސް އެބައެނގެއެވެ. އެމްޑީޕީގެ ވެރިކަން ފެށުނު ދުވަހުއްސުރެ ފެށިގެން އެވެރިކަން ވަށްޓާލާނެ ކަމުގައި ގޮވައިނަގަމުން ގެންދިޔަ އަޑުތައް ދިވެހީން ނާހަމު ހެއްޔެވެ؟ އެގޮތައް އެގޮވި މީހުންގެ ސިފަ ދިވެހީން ނުދެކޭ ހެއްޔެވެ؟ މިއަދު އެމީހުން ކޮބައިތޯ އަހާލައިފިނަމަ ބުނެވެން އޮތް ހަގީގަތަކީ އެމީހުން އެތިބީ އެބުނިގޮތައް ކޮންމެ ގޮތަކުންކުރެ އެންމެ ހަޔާތްކުޑަ ގޮތަށް ދިވެހި ވެރިކަން ފޭރިގަނެ ވެރިކަމަށް އަރައިކަމުގައެވެ. ގާނޫނުއަސާސީއާއި ޚިލާފުވެ އިސްލާމްދީނުގެ ރުކުނެއްވެސް މުގުރާލައިގެންނެވެ. މުސްލިމުން އެމީހުންގެ ތެރެއިން ވެރިޔަކު ޚިޔާރުކޮށް ވެރިކަމަށް ބައިޢަތު ހިފައިގެން ތިބިހައި ހިނދަކު އެވެރިމީހާ ކަނޑައެޅިގެން ކުފުރުވެ ނުދާހައި ހިނދަކު އެހެން ވެރިޔަކަށް ބައިޢަތު ހިފުމަކީ އިސްލާމުންނަށް ނަހީކުރަށްވާފައިވާ އަމަލެކެވެ. ނަމަވެސް ފާސިގު ވެފައިތިބި ފަހަރި ޝޭޚުންތަކެއް ނުކުމެ ދިވެހީންނަށް ގުރުއާނާއި ސުންނަތް އޮޅުވާލައި ވާވެއްދުމަށް ދެއްކި ސުންޕާ ކިތަންމެ ވާހަކަ ތަކެއްގެ ސަބަބުން ބަޔަކަށް މަގުއޮޅި ދިޔައިރު ރިޝްވަތުގެ ހުތުރު މުޑުދާރު ފައިސާއިން ދިވެހި ސަލާމަތީ ބާރުތަކުގައި ހިމެނޭ ބަޔަކު ގަނެލައިގެން އެތިބީ ވެރިކަން ބަދަލުކޮށް ލައިގެންނެވެ. ލަދެއް ހަޔާތެއްނެތި ތިމަންނާމެންނީ މިގައުމުގެ ވެރީން ކަމުގައި ބުނަމުން ގެންދާއިރު ބަސްކިޔާން އެތިބަ މީހުންގެ ހާލަކީ ކޮބައިކަން ނޭނގޭ ދިވެހި ރައްޔިތަކު ނެތެވެ.\nބަޣާވާތުގެ އެންމެ އަޑީގައި ހުރިކަމުގައި ބުނަމުން ގެންދާ މައުމޫނަކީ އޭނާގެ ތިރީސް އަހަރުގެ ވެރިކަމުގައި އެތަކެއް ދިވެހި ރައްޔިތުންނެއްގެ މަރުގެ ތުހުމަތު ބޮލުގައި އެޅިފައިވާ އަނިޔާވެރިޔެކެވެ. ދިވެހި ރައްޔިތުން އޭނާވަނީ ވެރިކަމުން ދުރުކޮށްފައެވެ. ގާނޫނީ ހަމަތަކުގެ މަތީން ވޯޓު ލައިގެންނެވެ. ބަޣާވާތައް އެންމެގިނަ ފައިސާ ޚަރަދު ކުރިކަމުގައި އެބުނާ ބުރުމާ ގާސިމަކީ ކުރީގެ ވެރިކަމުގެ ކޮއިލު ތެރޭގައި އުޅެގެން ނާޖާއިޒު ގޮތްގޮތުން މުއްސަނދިކަން ހޯދައިގެން ހުރި މީހެއްކަމުގައި ބުނާމީހުންނަކީ ރާއްޖޭގައި މަދުބައެއް ނޫނެވެ. ވެރިކަމަށް ކުރިމަތިލައި މީހަކަށް ފޯއް އަޑިއެއް ދީފައިއޮތަސް އެވާހަކަވެސް ގޮވައިހަދައިގެން ތެޅިފޮޅި އުޅެމެ ރައްޔިތުން ނޫނެކޭ ބުނެފައިވާ މީހެކެވެ. ކިތަންމެ ވަރަކަށް ތިމަންނާއީ މިދިވެހި އުޑުދަށުގައި ތިބި އެންމެ ތައުލީމީ މީހުންގެ ތެރެއިންވެސް އެންމެ ތުންފަތުގެ ރަތްކުލަ ގަދަ، އަންހެންވެރީން އެންމެ ހިތްކިޔާ މީހާއޭ ބުނެ ވެރިކަމަށް ކުރިމަތި ލީނަމަވެސް ހަސަން ސައީދަށްވެސް ދިވެހީން ބުނެފައިވަނީ ނޫނެކޭއެވެ.\nމިއަދު ވެރިޔަކީ ތިމަންނާއޭ ބުނަމުން ގެންދާ އެތެރެއާއި ބޭރުން ވެސް “ކާޅެއް”ގެ ގޮތުގައި ސިފަކުރާ މީހާގެ ހާލަކީ ކޮބައިކަން ނޭނގޭ އާދަމުގެ ދަރިޔަކު މިގައުމުގައި ނޫޅޭނެއެވެ. އެންމެ ފުރަތަމަ ޕީއެޗުޑީ އެއް ހަދައިގެން ރާއްޖެއައި ދިވެއްސަކީ އޭނާއެވެ. ނަމަވެސް ލިބުނު އިލްމެއްގެ ބޭނުން ދިވެހީންނަށް ކޮށްދެވިފައެއް ނެތެވެ. އޭރުގެ ވެރިކަމުން ކިރިޔާ އޭނާޔާ އިދިކޮޅަށް ކިނބިއްސެއް އެޅިޔަސް ފިލައިގެން ރާއްޖެ ދޫކޮށް ދިއުން ގިނަވުމުން މަޝްހޫރު ފިލި ވަހީދުގެ ނަމުން ގިނަބަޔަކު އޭނާއަށް މުޚާތަބުކުރެއެވެ. އެމްޑީޕީ އުފެއްދުމުގައި ބައިވެރިވާން ލިބުމުންވެސް އެއިރުގެ ވެރިކަން ދެކެ ބިރުން ފިލަފިލައިގެން އުޅެފައި ރައްޓެހީންނާއި ތިމާގެ އަހުލުން ބޭނުން ކޮށްގެން ޕާޓީއެއް ހެދިކަމަކު އެޕާޓީއާއިގެން ހިންދެމި ނުލެވޭނެކަން އެނގުމުން އަވަހަށް އެމްޑީޕީއާއި ގުޅިގެން ރަނިނގް މޭޓެއްގެ ގޮތުގައި ނުކުމެ ނައިބު ރައީސެއްގެ ގޮތުގައި މީހުންނަށް ތަޢާރަފުވީއެވެ. އެކަމަކު މިއަދު އެހެރީ ޒަމާނުއްސުރެ ހިތުގައި ދިވެހި ވެރިކަމަށް ބޫތުކައިފައި އޮތް އެދުންގަނޑުގެ ބޮޑުކަމުން ފާސިގު ބަޔަކަށް ވިކި، ހަފުސްވެ ވެރިކަން ފޭރި ގަނެގެންނެވެ. މޭކަށިގަނޑާ ހަމައިގައި ބެގީކޮށް ،އަތްފައި ބަޅާބޫޅި ކޮށްގެން ކިތަންމެ ވަރަކަށް ހަޅޭއް ލެވިއެއް ކަމަކު އެއީ މިއަދު މިގައުމުގެ އެންމެންވެސް އެގޮވާ ބާޣީ ވަހީދެވެ. ކިތަންމެ ނުރުހުނަސް މީހުންގެ ޅަދަރީންވެސް މިއަދު އެތިބަ ގޮވަނީ ކަޅުކާޅުގެ ނަމުން މުޚާތަބު ކޮށެވެ. ރައްޔިތުންގެ ވޯޓަކުން ވެރިކަމެއް އުފެއްދޭނެ އެއްވެސް އުރަތްޕެއް މިއިން އެކެއްގެ ކިބައިގައިވެސް ނެތަތީވެ އިންތިޚާބެއް ބޭއްވުމަކީ ކޮލެރާއަށް ވުރެ އެމީހުން ބިރުގަންނަ ކަމެކެވެ. ސީމެގާއި ، އީޔޫ އަދި ، ކީއްކުރަން އެމެރިކާއިން ގޮވިޔަސް އަވަސް އިންތިޚާބަކަށް ދިއުމަކީ އެމީހުންގެ ހަށީގައި ފުރާނަ ހުރެގެން ކުރާނެ ކަމެއް ނޫނެވެ. ދިވެހި ރައްޔިތުން ބަނޑަށް ޖެހުނަސް އެކަމެއް ހަމަހިލާ އެމީހުން ނުކުރާނެއެވެ. ޖެހޭނީ ގަދަކަމުން އޮބިއަޅުވާށެވެ.\nދެހާސްތޭރައިގައި މެނުވީ ރިޔާސީ އިންތިޚާބެއް ނުބޭއްވޭނެ ކަމުގައި އެމީހުންގެ ” ފުފޫކޮތަޅު ބަންޑާރަނައިބު” ގޮވާއިރު މީގެކުރީން ދައުރުގެ މެދުތެރޭގެ އިންތިޚާބެކޭ ކިޔައި ލެވިހަޅޭއް ދިވެހީން އަޑުނާހަނީ ހެއްޔެވެ؟ ކުރިމަލާމާތާއި ، ޖެއްސި ވަށްތަރުތައް ދިވެހީން ނުދެކެނީ ހެއްޔެވެ؟ ނޫނެކެވެ. ކޮންމެ ވަގުތެއްގައިވެސް ހާލަތާ ގުޅިގެން ރިޔާސީ އިންތިޚާބެއް ބޭއްވުމަކަށް ދިވެހީންގެ ގާނޫނުއަސާސީ ހުރަހެއް ނާޅައެވެ. ތަފާތުވެގެން މިއުޅެނީ ބުނާބަހެވެ. ނެތިގެން މިއުޅެނީ އިތުބާރެވެ. އިންތިޚާބަކުން ބާޣީންނަށް އެއްވެސް ކާމިޔާބެއް ނުލިބޭނެކަން އެހެރަދަނީ ފެންނަމުންނެވެ. މިހާރުވެސް އިއްތިހާދޭ އެގޮވާ ރޮނގާލި ބާޣީން އެކަކު އަނެކެއްގެ މަސްކައި ހަދަމުން އެތިބަ ދުވަނީއެވެ. ބުރުމާގާސިމު ރިޔާސީ ކެމްޕެއިނު ފަށައި ޖަގަހަތައް ހަދަނީއެވެ. މިލިޔަނުން ލާރިގަނޑު އޮށްސަނީއެވެ. މައުމޫނު އެހެރަ ދުވަނީ ނުހިނގޭ ހާލުގައި ހަތަރު މޮށްގަނޑު ޖަހައިގެން މީހުންގެ ފައިބުޑަށް ސަލާން ޖަހަމުންނެވެ. މަގާމާއި ފައިސާ ދޭނެ ކަމުގައި ބުނެ ބާޣީން އެގެންދަނީ ރައްޔިތުން ހައްލަމުންނެވެ. ކޮޅުބޮޑު ކުރަމުންނެވެ.\nއެމްޑީޕީއަކީ ރާއްޖޭގައި އޮތް އެންމެ މެންބަރުންގިނަ އެންމެ ޑިމޮކްރެޓިކު ޕާޓީކަމާ މިޕާޓީ މިހެން އޮއްވައި ބާޣީންނަށް ކުރިނުލިބޭނެކަން އެނގޭތީވެ މިޕާޓީ ރޫޅާލުމަށް ދުވަހުން ދުވަހަށް އެގެންދަނީ މަކަރުވެރި ރޭވުންތައް ރާވަމުންނެވެ. އެކަމަކު އެމްޑީޕީގެ ވަހުދަތު މާގަދަފަދައެވެ. ސަފުތައް މާބަދަހިމެއެވެ. ވާނުވާ އެންމެން އެބަދަނެއެވެ. އަރުވާ އަޑުތައް އެންމެން މިތިބީ ދަނެގެން ސަމާލުވެއެވެ. އެތެރެއާއި ، ބޭރުގައި ތިބި މިތުރުންނާއި ހަތުރުން އެމްޑީޕީއަށް އެނގެއެވެ. ލީޑަރުންނަކީ ކޮބައިކަމާ އެމީހުންގެ ހިތްވަރާ ފަންވަރު އޮޅުންފިލައެވެ. ހުދުގަމީހެއްގެ އެތެރޭގައި ފޮރުވިފައި އޮތަސް ކަޅުހިތްތައް މިއަދު އެމްޑީޕީއަށް އެހެރަދަނީ އޮޅުން ފިލަމުންނެވެ. ކިތަންމެ ދުވަހަކު ކިރުދީގެން އަތުކުރީގައި އޮޅުކޮށްގެން ގެންގުޅުނަސް ހަރުފަ ވިހަލާނެކަން މިއަދު މިވަނީ ޔަގީން ކުރެވިފައެވެ. އިތުރަށް ދަސްކުރާނެ ގިނައެއްޗެއް މިހާރަކު ގައިމުވެސް ނެތެވެ.\nމިއަދު މިފެންނަ މަންޒަރުތަކާއި އިވޭ އަޑުތަކުން ޔަގީންކަން އިތުރުވަނީ އެމްޑީޕީދެކެ ބާޣީން ބިރުގަންނަ ކަމެވެ. މޭތުރުތުރު އަޅާކަމެވެ. އެކަމަކު ކިތަންމެ ފޫހޭކިޔަސް އަވަސް އިންތިޚާބެއް މިއަހަރުގެ ތެރޭގައި ބާއްވަން ޖެހޭނެކަން ބޭރުދުނިޔެވެސް ގަބޫލުކުރާއިރު ރާއްޖޭގެ ވޯޓު ހައްގުވާ ފަންސާސްހާސް މީހުން ހިމެނޭ މިޕާޓީންނާއި ސަޕޯޓަރުން އެގެންދަނީ ފާޅުގައި ބުނަމުންނެވެ. ދުނިޔޭގެ ކުރިމަތީގައި ހުއްޓި ހުރެގެން މުސްކުޅި އަޖޫޒަކާއި ބާޣީ ވަހީދަކު ނޫނެކޭ ބުނިއެއް ކަމަކު އެއަޑެއް އަހާނެ ބަޔަކު ނެތެވެ. ގޮތްދޫނުކޮށް ހިފަހައްޓައިފިނަމަ ދިވެހި ރައްޔިތުން ބަނޑަށްޖެހި އޮރިޔާން ހާލުގައި ޖެހިގެން ދާނެކަމުގެ ބިރުވެރިކަން މިއޮތީ ވެރިވެފައެވެ. ބޭރުގެ ގައުމުތަކުން މިގައުމަށް ދަތިކުރުމަށް އަޅާ ކޮންމެ ފިޔަވަަޅަކީ ގައުމުގެ ތަރައްގީގެ ނާރެސްތައް ފުނޑުފުނޑު ވެގެންދާނެ ކަމެއްކަން ބާޣީންވެސް ދަނެއެވެ. އެހިސާބަށް ރައްޔިތުން ބަލަހައްޓައިގެން ނުތިބޭނެއެވެ.\nއެމްޑީޕީ ފިނިހަނގުރާމަ ބަލާކަށް ނޯންނާނެއެވެ. ރައްޔިތުންގެ ހައްގުގައި ނުކުންނާނެއެވެ. އަދި އަނިޔާވެރި ބާޣީން ހިފައި ހައްޔަރުކޮށް އެމީހުންނަށް ހައްގުވެގެންވާ އަދަބު އިންސާފުވެރި ކަމާއެކުގައި ދޭންޖެހޭނެއެވެ. އެދުވަސް މިހާރުވެސް ލޮލުގެ ކުރިމަތީން ހަމަ ސިފަވެގެން މިހިރަ ފެންނަނީއެވެ. ޝައްކުލާ ރައްދެއް ނެތެވެ!!


Addu ge Reethi maahaulah Asthah heyni nimihje\nއައްޑޫގެ ރީތި މާހައުލަށް އަސްތައް ހޭނި ނިމިއްޖެ\n23 މާރޗް 2021 - 17:55:34\nރާއްޖޭގެ އެންމެ ބޮޑު އެއް ސިޓީ އައްޑޫ އަކީ އޭގެ ދެވަނައެއް ނުވާ ހިތްގައިމު ރީތިކަމެއް ލިބިގެންވާ މާހައުލެކެވެ. ގައުމަށް އަންނަ ތަރައްގީއާއިއެކު އެ ފަސްގަނޑުގައި ބީހިނުލާ ހަމަ އެންމެ ތަރައްގީއެއްވެސް ނެތެވެ. ހަނގުރާމަތަކަށް ގަދަފަދަ ކަމަށް މަޝްހޫރުވެފައިވާ “އަސް”ތަކެއް ރާއްޖޭގެ ރަށަކަށް އެންމެ ފުރަތަމަ ގެނެސް އެއުފާ ލިބިގަނެ ތާރީހުގެ ތެރެއަށް ވެދެގެންދިޔަ ރަށަކަށް އައްޑޫ ސިޓީ ވެގެންދިޔުމަކީ އެކަމުގެ ހެއްކެކެވެ.\nއައްޑޫއަށް މިމަހުގެ ހަ ވަނަ ދުވަހު އަސްތައް ގެނައީ ސަދަން ސްޓެލިއަންސް ކުންފުނީގެ ފަރާތުންނެވެ. އެ ދުވަސް ވެގެން ދިޔައީ އައްޑޫސިޓީގެ އެތައް ޒުވާނުންނެއްގެ ދިގު އިންތިޒާރެއްގެ ފޮނި ނިމުން ގެނުވި ދުވަހަކަށެވެ.\nކައިވެނި ހަފްލާތަކަށްވެސް ބޭނުން ކުރެވޭ މި އަސްތަކުގެ ތެރޭގައި ތިން އަހެއް ހިމެނެއެވެ. އެއީ “ޖޯޖިއާ، ސޯފީ އަދި އަސްލަން” އެވެ. އޭގެތެރެއިން ހުދުކުލައިގެ “އަސްލަން”އަށް ގިނަބައެއްގެ ކަޅި ހުއްޓިގެން ދިޔައީ ސަބަބެއްވެސް ނެތިއެއް ނޫނެވެ. ބައެއްް ކުދިން ބުނާގޮތުން "ދެން އައްޑޫގެ ޒުވާން ފިރިހެންކުދިން، އެ ހުދު އަހުގައި ނޫނީ އިންނަން އަހަން އަންނަން ހިތަށްވެސް ގެނާނެކަމެއް ނެތެވެ."\nހުދުކުލައިގެ “އަސްލަން" އަންނަނީ އޭގެ ރީތި އާދަތަކުން އައްޑޫ ރައްޔިތުންނާއި ރާއްޖޭގެ ގިނަ ބަޔެއްގެ ވެސް ހިތްތަށް ކަތިލަމުންނެވެ. އަސްލަންގެ ލޯބި ވީޑިއޯތަށް ދޭތެރެދޭތެރެއިން ސޯޝަލް މީޑިއާގައި ދައުރުވަމުންދާއިރު މިވަގުތު އެންމެ ގިނަ ފޭނުންވެސް ތިބީ އަސްލަންގެ އެވެ.\nއައްޑޫ ސިޓީއަށް ގެނައި އަސްތައް ބަލާލާއި، އަސްތަކާއެކު ފޮޓޯ ނަގަން ބޭނުންވާ ފަރާތްތަކަށް އެ ފުރުސަތުވެސް އޮތީ ހުޅުވާލާފައެވެ. އެހެންނަމަވެސް އަސްތައް މާހައުލަށް ހޭނުމަށް އިތުރު ވަގުތު ބޭނުންވާތީ އަސްތައް ދުއްވަން އަދި ފުރުސަތު ހުޅުވާ ނުލާއޮތީއެވެ.\nއައްޑޫއަށް އަސްތަށް ގެނައި "ސަދަން ސްޓޭލިއަންސް" ކުންފުނީގެ އަހުމަދު އަގްލީލް (ކިޑް) މިއަދު ބުނެފައިވަނީ "އަސްލަން އަންނަނީ މާހައުލަށް ފުރިހަމައަށް ހޭނެމުން" ކަމަށެވެ. އަސްލަންގެ ހިތްގައިމު ވީޑިއޯއެއް ހިއްސާކުރަމުން މިހެން ކިޑް ބުނެފައިވާއިރު، ވީޑިއޯއިން ފެންނަގޮތުން އަސްލަން ވަނީ މާހައުލަށް ހޭނި، ވަރަށް ބޮޑަށް ހެލިފެލިވާން ފަށާފައެވެ.\nއަސްތައް ބަލާލުމުގެ ފުރުސަތު ހުޅުވާލާފައި ވަނީ ކޮންމެ ދުވަހެއްގެ ވެސް ހެނދުނު 9:00 އިން މެންދުރު 12:00 އާއި ހަވީރު 16:00 އާއި 18:00 އާ ދެމެދުގަ އެވެ. އެގޮތުން އަސް ބަލަން ވަންނަ ކޮންމެ މީހެއްގެ އަތުން ވެސް ވިހި ރުފިޔާ ނަގާނެ ކަމަށް ބުނެ އެވެ.\nމި ފުރުސަތުގައި އައްޑޫގެ ކުދި ބޮޑު ރައްޔިތުން ކޮންމެ ދުވަހަކުވެސް އަސްތަށް ބަލައިލުމަށް އެ ސަރަހައްދަށް ދާއިރު އަސްލަންގެ އިތުރުން ޖޯޖިއާ އަދި ސޯފީ އަށްވެސް އަންނަނީ ބޮޑު ތަރުހީބެއް ލިބެމުންނެވެ.\nއައްޑޫ ސިޓީއަށް ފަސް އަސް ގެނައުމަށް ފިޝަރީޒް މިނިސްޓްރީން ހުއްދަދީފައިވަނީ މިދިޔަ އަހަރުގެ އޮގަސްޓު މަހުގެ ތެރޭގަ އެވެ.\nފްލޯޓިން ސިޓީއައްޑޫ ސިޓީ


Trump ves Vietnam ah vadaigenfi\nޓްރަމްޕް ވެސް ވިއެޓްނާމަށް ވަޑައިގެންފި\nއެމެރިކާއާއި އުތުރު ކޮރެއާގެ ދިދަތަކާއެކު ހަނޯއީގެ މަގުތަކަށް ގިނަ ބަޔަކު ވަނީ ނުކުމެފައި. -- ފޮޓޯ: އޭޕީ\nއުތުރު ކޮރެއާގެ ލީޑަރު ކިމް ޖޮންގް އުން އާއެކު ބުދަ ދުވަހު ބޭއްވުމަށްހަމަޖެހިފައިވާ ބައްދަލުވުމަށް އެމެރިކާގެ ރައީސް ޑޮނަލްޑް ޓްރަމްޕް ވިއެޓްނާމަށް ވަޑައިގެންފި އެވެ.\nއެ ދެ ލީދަރުންގެ މެދުގައި ބޭއްވޭ ދެވަނަ ސަމިޓް ވިއެޓްނާމުގެ ވެރިރަށް ހަނޮއީގައި އޮންނާނީ މިއަދުން ފެށިގެން ބުރާސްފަތި ދުވަހާއި ހަމައަށް ކަމަށް ވަނީ އިއުލާނުކޮށްފަ އެވެ.\nއެ ސަމިޓަށް 4،000 ކިލޯމީޓަރުގެ ރޭލު ދަތުރުފުޅަކަށްފަހު އެންމެ ފުރަތަމަ ވިއެޓްނާމަށް ވަޑައިގެންނެވީ ކިމް އެވެ. އޭގެ މަދު ގަޑިއިރު ކޮޅެއްގެ ތެރޭގައި ޓްރަމްޕް ވެސް މިހާރު ވަނީ ވިއެޓްނާމުގެ ވެރިރަށް ހަނޯއީއަށް ވަޑައިގެންފަ އެވެ.\nކިމްއާ ބައްދަލުކުރެއްވުމުގެ ކުރިން، ވިއެޓްނާމުގެ ރައީސާއި ބޮޑު ވަޒީރާއި ޓްރަމްޕް ބައްދަލުކުރެއްވުމަށް ވަނީ ހަމަޖެހިފަ އެވެ. ކިމް އާއެކު ޓްރަމްޕް މިރޭގެ ފަރިއްކޮޅު ނަންގަވާނެކަމަށް، ވައިޓް ހައުސްގެ ތަރުޖަމާނު ސޭރާ ސޭންޑާސް ވަނީ ވިދާޅުވެފަ އެވެ. އަދި ދެ ލީޑަރުންގެ ރަސްމީ ބައްދަލުވުން އޮންނާނީ މާދަމާކަމަށް ވެސް ސޭންޑާސް ކުރިން ވިދާޅުވެފައިވެ އެވެ.


ބޭންކް އޮފް މޯލްޑިވްސް (ބީއެމްއެލް) އިން މިހާރު ކުރިޔަށް ދާ ލުއި ލޯނު އަދި ޕާރސަނަލް ފައިނޭން ޕްރޮމޯޝަންގެ މަޢުލޫމާތު މުލަކަތޮޅު އަތޮޅު ކައުންސިލްގެ މުވައްޒަފުންނަށް! | Meem Atoll Council\nބީއެމްއެލްއިން ފައިނޭންސިން ޚިދުމަތްތައް ހޯދާ ފަރާތްތަކަށްވަނީ ޕްރޮމޯޝަނެއް ތަޢާރަފްކޮށްފައެވެ. ބޭންކް އޮފް މޯލްޑިވްސް މުލީ ބްރާންޗް އިން މި ޕްރޮމޯޝަން ގެ މަޢުލޫމާތު ދިނުމަށް މިއަދު މުލަކަތޮޅު އަތޮޅު ކައުންސިލްގައި ބޭއްވި ސްޓާފުންގެ ބައްދަލްވުމުގައި ވާހަކަ ދައްކަވަމުން ބީއެމްއެލް މުލީ ބްރާންޗްގެ ރިލޭޝަންޝިޕް އެގްޒެކްޓިވް ސީޒާ ޢަލީ ރަޝީދު ވިދާޅުވީ މި ޕޮރޮމޯޝަންގެ ސަބަބުން ކަސްޓަމަރުންނަށް ބޮޑެތި ލުއި ފަސޭހަތައް ލިބިގެންދާނެކަމަށެވެ.\nމިގޮތުން މި ޕްރޮމޯޝަންގައި ލުއި އެކްސް ޕްރެސް، މައިކްރޯ ، ބީއެމްއެލް އިސްލާމިކް ޕާސަލަނަލް ފައިނޭންސިން، ބީއެމްއެލް ވެހިކަލް ލޯނު ފައިނޭންސިން ލޯނަށް އެދުމުގެ ފުރުސަތު ހުޅުވާލެވިފައިވެއެވެ. މިޕްރޮމޯޝަން ކުރިޔަށް ގެންދިއުމަށް ހަމަޖެހިފައިވަނީ 01 މާރޗް 2021 އިން 30 އެޕްރީލް 2021 ގެ ނިޔަލަށެވެ. އަދި މިލޯނުތަކަށް އޮންލައިންކޮށްވެސް އެދެވޭގޮތަށް ހަމަޖެހިފައިވާކަން ފާހަގަކުރެއްވިއެވެ.\nމ. އަތޮޅު ކައުންސިލްގެ އިސްވެރިންނާއި ސްޓާފުން ނާއި އެކު މިބައްދަލުވުމުގައި ވާހަކަ ދައްކަވަމުން ސީޒާ ވިދާޅުވީ ފައިނޭންސިން ލޯނުތަކަށް މިހާރުވާނީ ހެޔޮ ބަދަލުތަކެއް ގެނެސްފައިކަމަށެވެ. މިގޮތުން އިލެކްޓްރިކް ވެހިކަލެއް ނެގުމަށް ލުއި ލޯނެއް ނަގާ ކަމުގައި ވާނަމަ އާންމުކޮށް ދޫކުރަމުން އަންނަ މިންވަރަށްވުރެ ދަށް އިންޓަރެސްޓު ރޭޓެއްގައި ލޯނު ލިބޭނެ ކަމަށް ވިދާޅުވިއެވެ. އަދި ވެހިކަލް ލޯނަށް ޑައުންޕޭމަންޓުވެސް ދައްކަން ނުޖެހޭނެ ކަމަށް ވިދާޅުވިއެވެ. އަދި ގިނަ ލޯނުތަކެއްގެ އިންޓަރެސްޓް ރޭޓްތަށް ކުޑަވެފައިވާކަން ފާހަގަކުރެއްވިއެވެ.\nމީގެ އިތުރުން ލައިފް ސްޓައިލް ލޯނުގެ ލިމިޓުވެސް3ލައްކަ ރުފިޔާއަށް ބޭންކުން ވަނީ ބޮޑުކޮށްފައެވެ. މީގެ ކުރިން އެ ލޯނު ދެނީ 1 ލައްކަ ރުފިޔާއާއި ހަމައަށެވެ.\nމި ޕްރޮމޯޝަންގެ ދަށުން ކޮންމެ ހަފްތާއަކުވެސް ގުރުއަތުން ހޮވޭ އެއް ފަރާތަށް 10000 ރުފިޔާ ދިނުމަށް ހަމަޖެހިފައެވެ. އަދި ލުއި މައިކްރޯ ލޯން ނަގާ ފަރާތްތަކަށް މި ޕްރޮމޯޝަނުގެ ގްރޭންޑް ޕްރައިޒް ކަމަށްވާ 1 ލައްކަ ރުފިޔާގެ ފައިސާގެ އިނާމުގެ ގުރުއަތުގައި ބައިވެރިވެވޭނެއެވެ. މީގެ އިތުރުން އިސްލާމިކް ފައިނޭންސިންގެ ޚިދުމަތްތައް ހޯދާ ފަރާތްތަކަށް 50،000 ރުފިޔާގެ އިނާމުގެ ގުރުއަތުގައި ބައިވެރިވެވޭނެއެވެ.\nބޭންކް އޮފް މޯލްޑިވްސް އަކީ ދިވެހިރާއްޖޭގައި ހިންގާ އެންމެ ބޮޑު ބޭންކެއެވެ. މިއީ ސަރުކާރާއި ރައްޔިތުން ހިއްސާވާ ދިވެހިންގެ ބޭންކް އަހަރެންގެ ބޭންކެވެ.\nމި ބައްދަލުވުން ނިންމާލެވުނީ ބައިވެރިންގެ ސުވާލުތަކަށް ޖަވާބު ދިނުމަށް ފަހުގައެވެ.\n← ކައުންސިލްގެ 3ވަނަ ދައުރުގެ އިންތިޤާލީ މަރުހަލާގެ 41ވަނަ ޢާންމުޖަލްސާ\nކައުންސިލްގެ3ވަނަ ދައުރުގެ އިންތިޤާލީ މަރުޙަލާގެ 43 ވަނަ ޢާންމުޖަލްސާ →


ރަމީޝާ | Esfiya - Dhivehi Vaahaka Site\nލޯބި September 22, 2013\nގެއަށް ބަދަލުވުމަށްފަހު އަހަރެން ގޭގަ ހޭދަކުރަމުން ދިޔަ ވަގުތުތައް ހޭދަކުރަމުން ދިޔައީ، ބޭބެއަށް އެހީތެރިވަމުންނެވެ. މިގޮތަށް ދުވަސްތައް ހޭދަކުރަމުން ދިޔަ ދުވަސްތަކުން ދުވަހެއްގެ ހަވީރުވަގުތުގައި ޕޯސްޓުން ސިޓީއެއް އައެވެ. ސިޓީއާ ހަވާލުވީ އަހަރެންނެވެ. އެޑުރެސް ކޮށްފައިވަނީ ބޭބެއަށެވެ. އަހަރެން އެސިޓީ ގެންގޮސް ބޭބެއާ ހަވާލުކޮށްލީމެވެ. އަދި ބޭބެގެ ކައިރީގައި އިށީނީމެވެ. ބޭބެ ސިޓީ ކަނޑާލިއެވެ. އަދި އެސިޓީ ކިޔާލިއެވެ. އަދި ބޮލުގައި ހިފަހައްޓާލާފައި “އޯހ، ނޯއޭ” ބުންޏެވެ. އަހަރެން ބޭބެއާ ސުވާލުކޮށްލީ ވީގޮތެއް އޮޅުން ފިލުވުމަށެވެ.\n“އަހަރެންނަކީ، ކުންފުންޏެއްގެ މެނޭޖިންގ ޑިރެކްޓަރެއްގެ މަޤާމުގައި މަސައްކަތްކުރިމީހެއް. އެއީ އަހަރެންގެ ރައްޓައްސެއްގެ ކުންފުންޏެއް. ނުލާހިކު ބޮޑު މުސާރަ އަހަރެންނަށް ލިބޭ. އޭގެތެރެއިން އަހަރެން ގެއަށް ގެންނަނީ،3ބައިކުޅަ 1 ބައި. އަނެއްބައި އަހަރެން ބޭންކު އެކައުންޓެއްގައި ރައްކާކުރަނީ. ފައިސާއަކީ، އަހަރެންނަށް މަދު އެއްޗެއްނޫން. އެވާހަކަ އަހަރެން ކޮއްކޮ ގާތުގައި ނުވެއްބުނަން. އެހެންނަމަވެސް، ފައިސާއާއި ދޭތެރޭގައި ހާސްނުވުމަށާ ކިޔެވުން ކުރިއަށް ގެންދަން ބުނިން. މިއަދު އަހަރެންގެ މިލްކިއްޔާތުގައި 10 މިލިޔަނަށްވުރެ ގިނަ ރުޕީސް އެބަހުރި. އެކަމަކު، އަހަރެންގެ ހުރިހާ އެއްޗެއް ގެއްލިއްޖެ. ހުރިހާ އުފަލެއް ގެއްލިއްޖެ. ޔާ ﷲ މީ ކޮންކަހަލަ އިމްތިޙާނެއްތަ؟ މީކޮންކަހަލަ އިމްތިޙާނެއްތަ؟”\nއަހަރެންގެ ބޭބެ މޮޔައަކު ފަދައިން ވާހަކަ ގޮވަމުން ދިޔައިރު އަހަރެން ހިތާހިތާ ސުވާލުކުރަމުން ދިޔައީމެވެ. “އެހުރިހާ ފައިސާއެއް ހުރި އިރު ބޭބެ ސަލާންޖަހަން އެއިންނަނީ ކީއްކުރަން ހެއްޔެވެ؟” އެންމެ ފަހުން އަހަރެން ބޭބެއާ އެސުވާލުކުރީމެވެ.\nބޭބެ އަހަރެންނަށް ބަލައިލިއެވެ. އޯގާތެރި އެހެނަސް ކަރުނައިން ފޯވެފައިވާ ލޮލަކުންނެވެ. “އަހަރެންގެ ލޯބިވާ ކޮއްކޯ! އެއީ ބޭބެ ދުވަހަކުވެސް ނުކުރާނެކަމެއް. ސަލާންޖަހަން އަހަރެން އިރާދަކުރެއްވިއްޔާ ދުވަހަކުވެސް ނުދާނަން. އަހަރެން އެގަސްދަށުގައި އިންނަނީ ސަލާން ޖަހާކަށް ނޫން. ތިއީ ކޮއްކޮއަށް ކުރެވޭ ކުއްހީއެއް. އެހެން އިންނަ އިނުމުން އަހަރެންނަށް ހިތްހަމަޖެހުންލިބޭ. އަދި ބައެއް މީހުން އައިސް އަހަރެންނަށް ފައިސާވެސް ދިއްކުރޭ. ނަމަވެސް، އަހަރެންނަކީ ތަނަވަސް މީހެއްކަމުގައި ބުނެ، ކޮންމެ މީހަކުވެސް ފޮނުވާލަނީ.” ބޭބެގެ ވާހަކަތައް އިވުމުން އަހަރެން ކުރިއަށްވުރެ ބޮޑަށް ހިތުގައި ޖެހުނެވެ. އަދި ބޭބެގެ ގައިގާ އޮޅުލައިގަތީމެވެ. ގިސްލެވޭ ހާލުގައެވެ.\nބޭބެ އަހަރެންގެ ބޮލުގައި ފިރުމާލިއެވެ. އަދި ބުންޏެވެ. “ލޯބިވާ ކޮއްކޯ! ކޮއްކޮއަށް މިބޮޑު ހިތާމަ މިލިބުނީ ބޭބެގެ ސަބަބުން. ކުޑަކުޑަ އެހެންނަމަވެސް، ބޮޑު ވާހަކައެއް ސިއްރުކޮށް ނުބުނެވުނީމަ. ބޭބެއަށް މާފުކުރޭ…!”\n– ލިޔުނީ: އިންމަ –\nreethi vaahaka eh…. ibaraiyy therii vaahaka eh..thnkxx\nވަރަށް އިބުރަތްތެރި ވާހަކަ އެއް\nMi vaahaka varaves reethi\nv salhi vaahaka…..obinoavey\ncopy eh mives..aneh vaahakaiga ulheni ekujjaage bappa..thimeehun edit kohgen vaahaka nuliyas ok vaane.varah salaan\nVarah reethi vaahaka eh!!!\nލޯތްބަށްޓަކައި ( ދިހަވަނަ ބައި)\nލޯބި April 3, 2014\nލޯބި March 31, 2020\nލޯބިވާނަމޭ އުމުރަށް 2\nމަޖާ ލޯބި February 5, 2022\nލޯތްބެއްނެތް ގުޅުން (3 ބަނަ ބައި)\nލޯބި November 3, 2017\nހީވެސް ނުކުރަމެވެ. (01)\nލޯބި January 21, 2015


Kiara beynumee Deepika aai Alia kahala Bathalaa akah vaan – adduLIVE\nކިއާރާ ނަމޫނާއަކަށް ބަލަނީ ދީޕިކާ އާއި އާލިއާ\nJun 21, 2022, 12:04 އަހުމަދު އަދްޝަން\nބޮލީވުޑްގެ ކާމިޔާބު ތަރިން ކަމަށްވާ ދީޕިކާ ޕަދްކޯނާއި އާލިއާ ބަޓާ އެއް ފެންވަރެއްގެ ބަތަލާއެއްގެ ގޮތުގައި މިހާރު ސިފަކުރާތީ ވަރަށް އުފާވާ ކަމަސް ޒުވާން ބަތަލާ ކިއާރާ އަދުވާނީ ބުނެފި އެވެ.\nމި އަހަރުގެ މިހާތަނަށް ރިލީޒްކުރި ބޮލީވުޑްގެ އެންމެ ކާމިޔާބު އެއް ފިލްމު ކަމަށްވާ "ބޫލް ބުލައްޔާ 2" ގެ ބަތަލާ މީޑިއާއަކަށް ދިން އިންޓަވިއުއެއްގައި ބުނީ ދީޕިކާ އާއި އާލިއާ އަކީ ނަމޫނާއެއްގެ ގޮތުގައި ވެސް ބަލާ ތަރިންތަކެއް ކަމަށެވެ. އަދި އެ މީހުން މިހާތަނަށް ކޮށްފައިވާ ކޮންމެ މަސައްކަތެއް ވެސް ވަރަށް ފުރިހަމަ ކަމަށް ކިއާރާ ބުންޏެވެ.\nމިހާރު ވަރަށް ޑިމާންޑް ބޮޑު ބަތަލާއެއްގެ ގޮތުގައި ފާހަގަކޮށްލެވޭ އަދި އަންނަ ހުކުރު ދުވަހު ރިލީޒްކުރާ "ޖުގް ޖުހް ޖިޔޯ" ގެ ބަތަލާ ބުނި ގޮތުގައި ބޭނުން ވަނީ ދީޕިކާ އާއި އާލިއާގެ ކެރިއަރު ގޮތަށް އަމިއްލަ ކެރިއަރު ވެސް ބައްޓަންކުރާށެވެ. އެހެންވެ މިހާރު ފިލްމުތަކަށް އެއްބަސްވުމުގައި ސްކްރިޕްޓަށް ވަރަށް ބޮޑަށް ބަލާ ކަމަށާއި އެންމެ ބޮޑަށް ބަލަނީ ތަފާތު ކެރެކްޓާތައް ކުޅެން ލިބޭ ކަހަލަ އެއްޗިއްސަށް ކަމަށް ބުންޏެވެ.\n"އަހަރެން ވަރަށް އުފާކުރަން އަދި ފަހުރުވެރި ވެސް ދީޕިކާ އާއި އާލިއާ ފަދަ ވަރުގަދަ ތަރިންނާ އެއް ހަމައެއްގައި އަހަރެން މިހާރު ހިމަނާތީ. އެ މީހުންނާ އެއް ލެވެލްއަކަށް ދިއުމަކީ ފަސޭހަ ކަމެއް ވެސް ނޫން،" ކަބީރު ސިންގް އާއި ޝޭރުޝާ ފަދަ މަގުބޫލުތައް ފިލްމުތައް ކުޅުނު ކިއާރާ ބުންޏެވެ. "އެހެންވެ ކެރިއާ އަށް ފޯކަސްކޮށް، ބުރަކޮށް މަސައްކަތްކުރުމާއި ފިލްމުތައް ހޮވުމުގައި ވަރަށް ބޮޑު ސަމާލުކަމެއް ވެސް ދޭން ޖެހޭ."\nކިއާރާ ބުނީ ބެލުންތެރިން މިހާރު އޭނާގެ ފަރާތުން ބޮޑެތި އުންމީދުތަކެއް ވެސް ކުރާތީ އެ އުންމީދުތައް ފުރިހަމަކޮށްދޭން ބަތަލާއެއްގެ ގޮތުގައި މަސައްކަތްކުރުމަކީ މިހާރު ކޮނޑުގައި އެޅިފައި އޮތް ބޮޑު ޒިންމާއެކެވެ.\n"އެކަމަކު އެއީ ޕްރެޝަރެއް ކަމެއް އަހަރެން ނުދެކެން. އަދި ޕްރެޝަރެއްގެ ގޮތުގައި ނުވެސް ނަގާނަން. ހަގީގަތުގައި ބެލުންތެރިންގެ އެ މީހަކާ ދޭތެރޭ ކުރާ އުންމީދުތައް ބޮޑުވުމަކީ ކުރިއަށްދާން އިތުރަށް ލިބޭ ވަރަށް ބޮޑު ހިތްވަރެއް." ކިއާރާ ބުންޏެވެ.\nމިހާރު ވަރަށް ބާރަށް ކުރިއަރަމުން އަންނަ ބަތަލާ ބޮލީވުޑަށް ނުކުތީ އަކްޝޭ ކުމާރު ޕްރޮޑިއުސްކުރި 2014 ގެ "ފަގްލީ" އިންނެވެ. އޭގެ ފަހުން މަޝްހޫރު ޑައިރެކްޓަރުން ކަމަށްވާ އައްބަސް-މަސްތާންގެ 2017 ގެ "މެޝިން" ގެ ބަތަލާގެ ރޯލު ވެސް ކިއާރާ ކުޅުނެވެ. އެކަމަކު އޭނަގެ ވިދުން ގަދަވާން ފެށީ ނެޓްފްލިކްސްގެ 2018 ގެ އެންތޮލޮޖީ ފިލްމު "ލަސްޓް ސްޓޯރީސް" އަށް ކަރަން ޖޯހަރް ޑައިރެކްޓްކުރި ސެގްމަންޓް ކުޅުނު ހިސާބުންނެވެ. އޭގެ ފަހުން ކިއާރާ ވެފައި ވަނީ ދަރުމާގެ އެއް ފެވަރިޓަށެވެ.\n"ޖުގް ޖުގް ޖިއޯ" ގެ އިތުރުން މި އަހަރު ރިލީޒްކުރަން އޮތް ކިއާރާގެ "ގޯވިންދާ މޭރާ ނާމް" އަކީ ވެސް ދަރުމާގެ ފިލްމެކެވެ. އެ ސްޓޫޑިއޯ އަށް އޭނާ ކުޅުނު އެއްޗެހީގެ ތެރޭގައި "ގިލްޓީ" އާއި "ގުޑް ނިއުސް" އާއި "ކަލަންކް" އަދި "ޝޭރުޝާ" ހިމެނެ އެވެ.\nކިއާރާގެ ކުރިއަށް ޕްރޮޖެކްޓްތަކުގެ ތެރޭގައި "އާރްއާރްއާރް" ގެ ބަތަލު ރާމް ޗަރަންއާ އެކު ކުޅޭ ފިލްމެއް ވެސް ހިމެނެ އެވެ.


ކޮންސްޓްރަކްޝަން ސާމާނު ވިއްކުމަށް އެސްޓީއޯއިން 60 އެޖެންޓުން ޢައްޔަންކޮށްފި ކޮންސްޓްރަކްޝަން ސާމާނު ވިއްކުމަށް އެސްޓީއޯއިން 60 އެޖެންޓުން ޢައްޔަންކޮށްފި\nކޮންސްޓްރަކްޝަން ސާމާނު ވިއްކުމަށް އެސްޓީއޯއިން 60 އެޖެންޓުން ޢައްޔަންކޮށްފި\nއެސްޓީއޯ ކޮންސްޓްރަކްޝަން އޮފީސް، - ފޮޓޯ: އެސްޓީއޯ\nއެސްޓީއޯއިން ރާއްޖެއަށް އެތެރެކުރާ ކޮންސްޓްރަކްޝަން ސާމާނު ރަށްރަށުގައި ވިއްކައިދިނުމުގެ މަސައްކަތް ކޮށްދިނުމަށް 60 އެޖެންޓުން އައްޔަންކޮށްފިއެވެ.\nއެސްޓީއޯއިން ކޮންސްޓްރަކްޝަން ސާމާނު ވިއްކުމަށް އެޖެންޓުން ހޯދަން އިއުލާންކޮށްފައިވަނީ މިދިޔަ އޭޕްރީލް މަހުގެ ތެރޭގައެވެ.\nޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި ވާހަކަދައްކަވަމުން އެސްޓީއޯގެ އެމްޑީ ހުސައިން އަމްރު ވިދާޅުވީ، އެސްޓީއޯއިން އަބަދުވެސް ކުދި ވިޔަފާރިތައް ކުރިއެރުވުމަކީ ވަރަށް މުހިންމު ކަމެއްގެ ގޮތުގައި ދެކޭކަމަށެވެ. އެގޮތުން ކޮންސްޓްރަކްޝަން އެޖެންޓުކަން ކުރަންބޭނުންވާ ފަރާތްތަކަށް އެސްޓީއޯއިން އެފުރުސަތު ހުޅުވާލިކަމަށާ، މިހާތަނަށް 60 ފަރާތަކަށް އެޖެންޓުކަން ކުރުމުގެ ހުއްދަ ދީފައިވާކަމަށް އަމްރު ވިދާޅުވިއެވެ.\n"މިވަގުތު އަޅުގަނޑުމެން ހުޅުވާލާފައި އޮންނާނެ ކޮންސްޓްރަކްޝަން އެޖެންޓުކަން ކުރަން ބޭނުންވާ ފަރާތްތަކަށް އެ ފުރުސަތު،. އަޅުގަނޑުމެން ބޭނުންވަނީ ރާއްޖޭގެ ހުރިހައި ރަށެއްގައިވެސް ފަސޭހަކަމާއިއެކީގައި ވިޔަފާރިކުރަން ބޭނުންވާ ފަރާތްތަކަށް އެ ވިޔަފާރިތަކަށް ވަދެ ވިޔަފާރި ކުރެވުން،. އަޅުގަނޑުމެން އެޖެންޓުކަން ހުޅުވާލީމަ 60 ފަރާތަކުން މިހާރު ވަނީ އެޖެންޓުކަން ނަގާފައި. އަދި އޭގެތެރޭގައި އެބަތިބި ކުރިން ކޮންސްޓްރަކްޝަން ވިޔަފާރި ނުކުރާ ފަރާތްތައްވެސް މިހާރު ހަމަ ވަރަށްރަނގަޅަށް ކޮންސްޓްރަކްޝަން މެޓީރިއަލް ނަގައިގެން އެ ވިޔަފާރި ކުރަމުންދަނީ." އަމްރު ވިދާޅުވިއެވެ.\nއެސްޓީއޯ ކޮންސްޓްރަކްޝަން ސޮލިއުޝަން. - ފޮޓޯ: އެސްޓީއޯ\nއެޖެންޓުންގެ މަސައްކަތަކަށްވާނީ އެސްޓީއޯއިން ވިއްކާ ކޮންސްޓްރަކްޝަން ސާމާނު ކަނޑައަޅާފައިވާ އަތޮޅުތަކުގައި ވިއްކުމުގެ ޚިދުމަތް ދިނުންކަމަށް އެސްޓީއޯއިން ހާމަކުރެއެވެ. އެގޮތުން ވިއްކުމަށް ހަމަޖެހިފައިވަނީ ސިމެންތި، ހިލަ، ހިލަވެލި، ދަގަނޑު، ފްލައިވުޑް، ދަގަނޑު، ހޮޅީގެ އިތުރުން ޓިނު އަދި ޓިނާބެހޭ ސާމާނެވެ.\nކޮންމެ އަތޮޅަކުން ނެގުމަށް ހަމަޖެހިފައި ވަނީ 02 އެޖެންޓުންނެވެ. އެގޮތުން ނެގޭ އެޖެންޓުގެ ގޮތުގައި އައްޔަންކުރެވޭނީ ވިޔަފާރި ރަޖިސްޓްރީކުރުމާބެހޭ ޤާނޫނުގެ ދަށުން މިނިސްޓްރީ އޮފް އިކޮނޮމިކް ޑިވެލޮޕްމެންޓްގައި ރަޖިސްޓްރީކޮށްފައިވާ ކުންފުނި ނުވަތަ ވިޔަފާރިއެއް ހިންގާ ފަރާތްތައްކަމަށް އެސްޓީއޯއިން ވިދާޅުވެއެވެ.


ބޮލުން އިސްތަށި ފޭބުން ހުއްޓުވުމަށް ބޭނުން ކުރެވިދާނެ 10 ކާނާއެއް — Ihavandhoo.com\nބޮލުން އިސްތަށި ފޭބުން ހުއްޓުވުމަށް ބޭނުން ކުރެވިދާނެ 10 ކާނާއެއް\n5 އޮކްޓޫބަރު 20130ޢަބުދުﷲ ޙަމީދު\n(ތިރީގައި މިވަނީ ވޭޓުމެޑިކެއަރ ގައި ލިޔެފައިވާ ލިޔުމެއްގެ ތަރުޖަމާއެވެ). ބޮލުން އިސްތަށި ފައިބާނަމަ، ފުރަތަމަ ކަމަކަށް ސަމާލުކަން ދޭންވާނީ ކެއުމުގެ ވައްޓަފާޅި ގެންގުޅޭ ގޮތް ބަލައި މިހާރު ގިނައިން ކެވެނީ ކޮންބާވަތެއްގެ ތަކެއްޗެއްތޯ ބެލުމެވެ. ބޮލުން އިސްތަށި ފޭބުން ކޮންޓުރޯލް ކޮށްދޭނެ ކަމަށް ބުނެ އިޝްތިހާރު ކޮށްފައިވާ އެކި ބާވަތްތަކާ ދިމާއަށް ހައްލު ހޯދުމަށް ގިނަ މީހުންނަށް ދެވޭގޮތް ވެއެވެ. ނަމަވެސް އެފަދަ ތަކެތިން ރަނގަޅު އަސަރެއް ނުކުރެ އެވެ. އިސްތަށި ފޭބުން ހުއްޓުވުމަށްޓަކައި ކުރެވޭނެ އެންމެ މޮޅު ކަމަކީ އިސްތަށިގަނޑު ވަރުގަދަ ކުރުމަށް މަސައްކަތް ކުރުމެވެ. ތިރީގައި މިވަނީ އިސްތަށިގަނޑު ވަރުގަދަކޮށް އިސްތަށި ފޭބުން ހުއްޓުވުމަށް ކެވިދާނެ ބާވަތްތަކެކެވެ.\n1. ސަންފުލާވަރ އޮށް: ސަންފުލާވަރ އޮށް މުއްސަނދި ވެފައި ވަނީ ކޮޕަރ، ޒިންކު، މެގުނީޒިއަމް، ކެލްސިއަމް، ދަނގަޑު، ބައޮޓިން، ޕރޮޓީން، އޮމެގާ6އާއި ފެޓީ އެސިޑުން ނެވެ. މިބައި ތަކަކީ އިސްތަށި ފޭބުން މަނާ ކުރުމަށް އެހީވެދޭ ބާވަތް ތަކެކެވެ. ސިއްހަތު ރަނގަޅު އިސްތަށިގަނޑެއް ބެހެއްޓުމަށްޓަކައި ރޮލާހުރި ސަންފުލާވަރ އޮށުގެ މުށެއް ވަރު ފުދެއެވެ. ސަންފުލާވަރ އޮށް ގިނައިން ބޭނުން ނުކުރުމަށް ސަމާލުކަން ދޭންޖެހެއެވެ. ސަބަބަކީ ގިނައިން ބޭނުން ކޮށްފިނަމަ، ބޮލުން އިސްތަށި ފޭބުމަށް މަގުފަހިވާކަމަށް ދައްކާފައިވާތީއެވެ.\n2. ނަޓްސް: އިސްތަށި ފޭބުން ހުއްޓުވުމަށާއި އިސްތަށިގަނޑު ފުރިހަމަ ސިއްހަތެއްގައި ބެހެއްޓުމަށް ނަޓުސް އަކީ ވަރަށް މުހިއްމު ރޯލެއް އަދާކޮށްދޭ އެއްޗެކެވެ. އެކި ކަހަލަ ބަދަނާއި، ކެޝޫ ނަޓްސް އަދި ވޯލްނަޓްސް ފަދަ ނަޓްސް ތަކުގައި ފުޅާ ދާއިރާއަކަށް ޕުރޮޓީން، ވިޓަމިން، މިނަރަލް، އަޔަން، ޒިންކު އަދި ހެލްތީ ފެޓްސް ހިމެނެއެވެ. އެހެން ކަމުން ކެއުމުގެ ތެރޭގައި ނަޓްސް ހިމެނުމަށް ހަނދާން ބަހައްޓަވާށެވެ.\n3. ބިސް: ސިއްހަތު ރަނގަޅު އިސްތަށިގަނޑަކަށް ޕުރޮޓީން އަކީ މުހިއްމު އެއްޗަކަށް ވީހިނދު، އަހަރެމެން އެންމެންވެސް ދަންނަ ޕުރޮޓީން އިން މުއްސަނދިވެފައިވާ ބިހުގައި އިސްތަށި ފޭބުން ކޮންޓުރޯލް ކޮށްދިނުމަށް އެހީވެދޭ ބައޮޓިން އާއި ވިޓަމިން ބީ އެކުލެވެއެވެ. ވީމާ ދުވާލަކު 1 ބިސް ކެއުމަށް އާދަ ކުރާށެވެ.\n4. ސްޕިނަޗް: ވިޓަމިން ބީ، ސީ އަދި އީ ގެ އިތުރުން ކެލްސިއަމް އާއި އޮމެގާ3ން މުއްސަނދި ވެފައިވާ ސްޕިނަޗްގައި ހުންނަ ގިނަ އަދަދެއްގެ ނިއުޓުރިއަންޓުސް އާއި އެންޓި އޮކްސިޑެންޓްން އިސްތަށިގަނޑު ވަރުގަދަ ކޮށްދެއެވެ.\n5. ކެރެޓު: ގިނަ ބަޔަކަށް ކެރެޓު އެނގިފައި އޮންނަނީ ލޮލުގެ ފެނުން ރަނގަޅު ކުރުމަށް އެހީވެދޭ ކާނާއެއްގެ ގޮތުގައެވެ. ލޮލުގެ ފެނުން ރަނގަޅުކުރުމަށް އެހީތެރިވެދިނުމުގެ އިތުރުން ކެރެޓުގައި ހުންނަ ބީޓާ ކެރޮޓީން އިން ބޮލުގެ އިސްތަށީގަނޑު ވަރުގަދަ ކޮށްދެއެވެ.\n6. ކައްޓަލަ: ކެއުމުގައި ޤަވާއިދުން ކައްޓަލަ ހިމަނާނަމަ، އިސްތަށި ފޭބުމުގެ މައްސަލަ ހައްލު ވެއެވެ. މިއީ ބޮލުން އިސްތަށި ފޭބުން ހުއްޓުވުމަށް އޮތް އެންމެ ފަސޭހަ ގޮތޭވެސް ބުނެވިދާނެއެވެ. ކައްޓަލާގައި ބީޓާ ކެރޮޓިން ހިމެނުމުގެ އިތުރުން ހަށިގަނޑުގެ ސެލް ތަކާއި ޓިޝޫތައް ހެދި ބޮޑުވުމަށް ބޭނުންވާ ވިޓަމިން އޭ ހުރެއެވެ.\n7. ބީންސް: އިސްތަށިގަނޑު ވަރުގަދަ ކޮށްދޭ މާއްދާ ތައް ކަމުގައިވާ ލޯ ކެލެރީ ޕުރޮޓީން އާއި ފައިބަރުގެ އިތުރުން ބީންސް މުއަސަނދި ވެފައި ވަނީ ވިޓަމިން ބީ،ސީ އަދި ޒިންކުން ނެވެ.\n8. ސަލްމަން: މަހުގެ ބާވަތްތަކުގެ ތެރެއިން ސަލްމަން އަކީ އޮމެގާ-3 ފެޓީ އެސިޑްސް މަތީމިންވަރަކަށް އެކުލެވިގެންވާ މަހެކެވެ. އަދި މީގެ އިތުރުން މީގައި އެކުލެވޭ ވިޓަމިން ބީ 12 އާއި ޕުރޮޓީންގެ ސަބަބުން ގިނައިން އިސްތަށި ފޭބުން ހައްލުކޮށްދީ އިސްތަށިގަނޑު ހިކި ކިފުޅިވުން ދުރުކޮށްދެއެވެ. ކެއުމުގައި ހަފުތާއަކު ދެފަހަރު ސަލްމަން މަސް ބޭނުންކޮށްގެން ތަފާތު ދެނެގަނެވޭނެ އެވެ.\n9. ގެރިމަސް: ގެރިމަހުން ޕުރޮޓީން އާއި ވިޓަމިން ބީ ގެ އިތުރުން ޒިންކާއި އަޔަން ލިބިދެއެވެ. ފުރިހަމަ އިސްތަށިގަނޑެއް ބޭނުންނަމަ ހަފުތާއަކު ދެފަހަރު ކެއުމުގައި ގެރިމަސް ހިމެނުން ރަނގަޅެވެ.\n10. އޯޓްސް: އޯޓްސް އަކީ ވަރަށް ގިނަ ގޭގޭގައި ގެންގުޅޭ ކާ އެއްޗެކެވެ. އޯޓްސް އިން ހެނދުނުގެ ނާސްތާ ތައްޔާރު ކުރެވޭ އިރު، މަފިންސް ނުވަތަ ޕޭން ކޭކްސް ހަދާއިރު އެއަށް ވެސް އަޅައިގެން ބޭނުން ކުރެވެ އެވެ. އަދި މީގެ އިތުރުން "އޯޓްމީލް ކުކީސް" ވެސް އޯޓްސް އިން ތައްޔާރު ކުރެވިދާނެ އެވެ. ގިނައަދަދަކަށް މައިކުރޯ ނިއުޓުރިއެންޓުސް އާއި ވިޓަމިން ބީ، ކޮޕަރ، ޒިންކު، ޕުރޮޓީން އަދި ޕޮޓޭސިއަމް އެކުލެވިގެން ވާތީ އޯޓު ބޭނުން ކުރުމުން އިސަތަށިގަނޑު ވަރުގަދަ ކޮށްދީ އިސްތަށި ފޭބުން ހުއްޓުވާދެއެވެ.


dholhaheyo hashiheyo kasrathu prog ge3vana burugai baiverivumah Hulhuvaalaifi\nފާއިތުވި ޖޫން މަހުގެ ތެރޭގައި ބޭއްވުނު ކަސްރަތު ޕްރޮގްރާމުގެ ފުރަތަ ބުރުގެ ތެރެއިން\nދުޅަހެޔޮ ހަށިހެޔޮ ކަސްރަތު ޕްރޮގްރާމުގެ3ވަނަ ބުރުގައި ބައިވެރިވުމަށް ހުޅުވާލައިފި\n2 ޑިސެމްބަރ 2019, 13:59 |\nދުޅަހެޔޮ ހަށިހެޔޮ މުޖުތަމައެއް ބިނާކުުރުމުގެ ގޮތުން ސަރުކާރުން ފައްޓަވާފައިވާ ސިޔާސަތުގެ ދަށުން ފުވައްމުލައް ސިޓީގައި ހިންގަން ފަށާފައިވާ ކަސްރަތު ޕްރޮގްރާމްގެ3ވަނަ ބުރުގައި ބައިވެރިވުމުގެ ފުރުސަތު ފުވައްމުލައް ސިޓީ ކައުންސިލުން ހުޅުވާލައިފިއެވެ.\nއުމުރުން 15 އަހަރުން މަތީގެ މީހުންނަށް ބައިވެރިވެވޭ ގޮތަށް ހުޅުވާލެވިފައިވާ މިޕްރޮގްރާމުގައި މޫދު ކަސްރަތާއި އެއްގަމު ކަސްރަތު ހިމެނެއެވެ. މި ޕްރޮގްރާމުގައި ބައިވެރިވާން އެދޭ ފަރާތްތަކުން އެކަމަށް ކަނޑައެޅިފައިވާ ފޯމު ފުރިހަމަ ކުރެއްވުމަށް ފަހު ޑިސެމްބަރު މަހުގެ5ވަނަ ދުވަހުގެ އޮފީސް ބަންދުވުމުގެ ކުރިން ސިޓީ ކައުންސިލްގެ އިދާރާއަށް ހުށަހެޅުމަށް އާއްމުކޮށް އިއުލާން ކޮށްފައި ވެއެވެ.\nމިޕްރޮގްރާމާއި ގުޅޭ ގޮތުން އިތުރު މައުލޫމާތު ހޯއްދެވުމަށް 9894858 ނަމްބަރު ފޯނާއިގުޅުމުން ލިބޭގޮތަށް ވަނީ ހަމަޖެހިފައެވެ.\nމީގެ ކުރިން ބޭއްވި މިޕްރޮގްރާމުގެ ފުރަތަމަ ބުރު ފައިތުވި ޖޫން މަހު އަދި2ވަނަ ބުރު ފާއިތުވި އޮކްޓޯބަރު މަހުގެތެރޭގައި ވަނީ ބާއްވާފައެވެ. ކަސްރަތު ޕްރޮގްރާމަށް ވަރަށް ބޮޑު ތަރުޙީބެއް ލިބިގެން ގޮސްފައިވާކަމަށް މައުލޫމާތު ލިބެއެވެ.\nއިތުރު ލިޔުންކަސްރަތުދުޅަހެޔޮ ހަށިހެޔޮ މުޖުތަމައަ\nTags: ކަސްރަތު, ދުޅަހެޔޮ ހަށިހެޔޮ މުޖުތަމައަ


Covid therey kudhinnah naasthaa dhinun rahkaatherieh noon: Minister\nކޮވިޑްތެރޭ ކުދިންނަށް ނާސްތާ ދިނުން ރައްކާތެރިއެއް ނޫން: މިނިސްޓަރު\nއެޑިއުކޭޝަން މިނިސްޓަރު ޑރ. އައިޝަތު އަލީ ދަރިވަރުންތަކަކާއެކު: މިވަގުތު އެންމެ މުހިންމީ ދަރިވަރުންގެ ސިއްހަތު ކަމަށް ވިދާޅުވި -- އަވަސް ފޮޓޯ\nނާސްތާ ޕްރޮގްރާމް ވަގުތީ ގޮތުން ހުއްޓާލީ ކޮވިޑް-19ގެ ބަލިމަޑުކަމުގެ ތެރޭގައި ބޭރުން ގެންނަ ކާއެއްޗެތި ދަރިވަރުންނަށް ކާން ދޭން ރައްކާތެރި ނުވާނެތީ ކަމުގައި އެޑިޔުކޭޝަން މިނިސްޓަރު ޑރ. އައިޝަތު އަލީ ވިދާޅުވެއްޖެ އެވެ.\nމިނިސްޓަރު ވިދާޅުވީ ނާސްތާ ޕްރޮގްރާމަކީ މިސަރުކާރުގެ މައިގަނޑު އެއް ސިޔާސަތު ނަމަވެސް މިކަމުން އަރައިގަނެވެންދެން ނާސްތާ ދޭނީ ފާހަގަވެފައިވާ ވަކި ކުދިންކޮޅަކަށް ކަމަށެވެ. އެކުދިންނަށް ނާސްތާގެ އިތުރުން އެހެނިހެން ގަޑިތަކުގައިވެސް ކެއުން ދޭނެ ކަމަށް ވިދާޅުވި އެވެ.\nސަބަބަކީ ބޭރުން ގެންނަ ކާތަކެތި މިދުވަސްވަރު ދަރިވަރުންނަށް ދިނުމަކީ ރައްކާތެރި ކަމެއް ނޫން ކަމަށް ކަމާ ގުޅުންހުރި ފަރާތްތަކުން ލަފާދީފައި ވާތީ ކަމަށް ވެސް ވިދާޅުވި އެވެ. އަދި ވިދާޅުވީ ކޮވިޑްގެ ހާލަތުގައި ނާސްތާ ޕްރޮގްރާމް ވަގުތީ ގޮތުން މެދުކަނޑާލީ ނާސްތާ ޕްރޮގްރާމަށް ވުރެ ދަރިވަރުންގެ ސިއްހަތު މުހިންމު ވާތީ ކަމަށެވެ.\n"ކޮވިޑްގެ ހާލަތުގައި ކުދިންނަށް ކެއުން ދިނުމަކީ އެހާ ސޭފްކަމެއް ނޫން ކަމަށް ކަމާ ބެހޭ ތަޖުރިބާކާރުން އަޅުގަނޑުމެންނަށް ދަންނަވާފަ ވާތީ ވަގުތީ ގޮތުން ހުއްޓާލީ. އަދި ވީހާވެސް އަވަހަށް ކޮވިޑްގެ ހާލަތުން ސަލާމަތްވީމަ އެ ޕްރޮގްރާމް އަލުން ފަށާނަން،" މިނިސްޓަރު ވިދާޅުވި އެވެ.\nހުރިހާ ދަރިވަރުންނަށް ނާސްތާ ދިނުމުގެ ޕްރޮގްރާމަކީ މި ސަރުކާރުން އެންމެ އިސްކަމެއް ދީގެން ގެނައި ޕްރޮގްރާމްތަކުގެ ތެރޭގައި ހިމެނޭ ޕްރޮގްރާމެކެވެ.\nސްކޫލްތަކުގެ ހުރިހާ ދަރިވަރުންނަށް ނާސްތާ ދިނުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ. އެ ވައުދު ފުއްދަން އެޑިއުކޭޝަން މިނިސްޓްރީން 2019 ވަނަ އަހަރުގެ ފުރަތަމަ ޓާމުގައި ވަނީ ޕައިލެޓް ޕްރޮގްރާމެއްގެ ގޮތު 25 ސްކޫލެއްގައި ނާސްތާ ފަށާފަ އެވެ.\nމަދު ސްކޫލަކަށް ކުރިއަށް ގެންދިޔަ އެ ޕްރޮގްރާމުގެ ތަޖުރިބާއަށް ފަހު 188 ސްކޫލާއެކު ހަމަ އެ އެހަރުގެ ޖޫން މަހުގެ 11 ވަނަ ދުވަހުން ފެށިގެން 203 ސްކޫލްގައި ދަރިވަރުންނަށް ނާސްތާ ދޭން ފެށި އެވެ. ފަހުން ކޮވިޑާއި ގުޅިގެން އެ ޕްރޮގްރާމް މިވަގުތު ވަނީ މެދުކަނޑާލާފަ އެވެ.\nބާޣީންގެ ވާހަކަ ކިޔައިނުދޭން ނާންގަން: އެޑިއުކޭޝަން


El Classico Gai Barca Fahathah Jassaalaa Real Evvana Ah - Vaguthu\nބާސާ ކޮޅަށް ލަނޑު ޖެހުމަށްފަހު ބެންޒެމާ އުފާފާޅުކުރަނީ\nސްޕެނިޝް ލީގުގެ އެންމެ ވަރުގަދަ ދެ ބާރު ކަމަށްވާ އެފްސީ ބާސެލޯނާއާއި ރެއާލް މެޑްރިޑް ބައްދަލުކުރި "އެލް ކްލަސިކޯ" މެޗު ރެއާލް މެޑްރިޑް ކާމިިޔާބުކޮށް ތާވަލުގެ އެއްވަނައަށް ޖެހިލައިފިއެވެ.\nރެއާލްގެ ދަނޑުގައި ކުޅުނު މި މެޗު އެ ޓީމު ކާމިޔާބުކޮށްފައިވަނީ 2-1 ގެ ނަތީޖާއަކުންނެވެ. މެޗުގައި ދެ ޓީމުންވެސް ރަނގަޅު ކުޅުމެއް ކުޅުނު ނަމަވެސް އެންމެ ރަނގަޅު ފުރުސަތުތައް ތަނަވަސްކުރީ ރެއާލް އެވެ.\nމެޗުގައި ފުރަތަމަ ލަނޑު ޖަހާ ލީޑުނެގީ ރެއާލް މެޑްރިޑެވެ. މެޗުގެ 13 ވަނަ މިނެޓުގައި ލޫކަސް ވަޒްކުއެޒް ގެ ހުރަހަކުން މި ލަނޑު ރެއާލަށް ކާމިޔާބުކޮށްދިނީ ކަރިމް ބެންޒެމާ އެވެ. މިއީ މި ސީޒަނުގައި ބެންޒެމާ ކާމިޔާބުކުރި 25 ވަނަ ގޯލެވެ. އަދި މިއީ އެންމެފަހުން ރެއާލް ކުޅުނު ހަތް މެޗުގައި އޭނާ ޖެހި ނުވަވަނަ ގޯލެވެ.\nރެއާލްގެ ދެވަނަ ލަނޑު ފެނިގެންދިޔައީ ފުރަތަމަ މެޗުގެ 28 ވަނަ މިނެޓުގައެވެ. މިއީ ޓޯނީ ކްރޫސްގެ ހިތްގައިމު ހިލޭ ޖެހުމަކުން ބާސާގެ ސާޖިނޯ ޑެސްޓް ގައިގަ ޖެހިފައި ގޯލަށް ވަން ބޯޅައެކެވެ. ފުރަތަމަ ހާފު ނިމުނީ ދެ ގޯލުގެ ލީޑަކާއެކު ރެއާލް އޮވެގެންނެވެ.\nދެވަނަ ހާފުގައި ބާސާއަށް ސުން ކަނޑުވާލަދިން ލަނޑު ކާމިޔާބުކުރީ އޮސްކާ މިންގުއެޒާ އެވެ. އޭނާ މި ލަނޑު ޖެހީ ޖޯޑީ އަލްބާގެ ހުރަހަކުންނެވެ. މި ލަނޑަށްފަހު މެޗުގެ ނަތީޖާ ހަމަހަމަކުރަން ބާސާއަށް ރަނގަޅު ގިނަ ފުރުސަތުތަކެއް ލިބުނެވެ.\nމިއީ 1978 ގެ ފަހުން ޖެހިޖެހިގެން ތިން އެލްކްލަސިކޯ މެޗު ރެއާލް ކާމިޔާބުކުރެވުނު ފުރަތަމަ ފަހަރެވެ.\nޗެލްސީއާ ދެކޮޅަށް ރެއާލް ކުޅޭ ދެވަނަ ލެގު މެޗަށް ރާމޯސް ފިޓުވެއްޖެ


Dheenah Furahsaara Kurumakee Insaanee Haqeh Noon, E Ey Insaanee Jareemaa Eh - Shaikh Shafeeu - Vaguthu\n1 އަހަރު ކުރިން ( އޭޕްރީލް 24, 2019 )\nއައްޝައިހް ޝަފީޢު އަބްދުﷲ\nދީނަށް ފުރައްސާރަ ކުރުމަކީ އިންސާނީ ޙައްޤެއް ނޫންކަމަށާއި އެއީ އިންސާނީ ޖަރީމާއެއް ކަމަށް ދީނީ އިލްމުވެރިޔާ އައްޝައިހް ޝަފީޢު އަބްދުﷲ ވިދާޅުވެއްޖެއެވެ.\nޝައިހް ޝަފީޢު މިހެން މިދާޅުވީ މިއަދު އޭނާ ކުރެއްވި ޓްވީޓެއްގައެވެ. ޝައިހް ޝަފީޢު ވިދާޅުވީ "ދީނަށް ފުރައްސާރަ ކުރުމަކީ އިންސާނީ ޙައްޤެއް ކަމަށް ކަނޑައަޅައި، އެކަންކަން އަޅުގަނޑުމެން ލައްވައި ޤަބޫލު ކުރުވަން އުޅުމަކީ، ދުވަހަކުވެސް ނުވާނެ ކަމެކެވެ. ދީނަށް ފުރައްސާރަ ކުރުމަކީ އިންސާނީ ޙައްޤެއް ނޫނެވެ. އެއީ އިންސާނީ ޖަރީމާއެކެވެ."\nދީނަށް ފުރައްސާރަ ކުރުމަކީ އިންސާނީ ޙައްޤެއް ކަމަށް ކަނޑައަޅައި، އެކަންކަން އަޅުގަނޑުމެން ލައްވައި ޤަބޫލު ކުރުވަން އުޅުމަކީ، ދުވަހަކުވެސް ނުވާނެ ކަމެކެވެ. ދީނަށް ފުރައްސާރަ ކުރުމަކީ އިންސާނީ ޙައްޤެއް ނޫނެވެ. އެއީ އިންސާނީ ޖަރީމާއެކެވެ.\n— Shafeeu Abdullah (@shafeeu26) April 24, 2019\nދީނަށް ފުރައްސާރަ ކުރުމަކީ އިންސާނީ ޙައްޤެއް ނޫން ކަމަށާއި އެއީ އިންސާނީ ޖަރީމާއެއް ކަމަށް ޝައިހް ޝަފީޢު މިއަދު ވިދާޅުވިއިރު މަރާލާފައިވާ ބްލޮގަރ ޔާމީން ރަޝީދާއި ގެއްލިފައިވާ ނޫސްވެރިޔާ ރިލްވާނަށް އިންސާފު ހޯދައިދިނުމަށް ގޮވާލާ އިއްޔެ މާލޭގައި ބޭއްވި ހިނގާލުމެއްގައި ވާހަކަދެއްކި ބައެއް މީހުން ވަނީ ދީނަށް ފުރައްސާރަ ކުރުމަކީ އިންސާނީ ޙައްޤެއް ކަމަށް ދޭހަވާ ގޮތައް ވާހަކަދައްކާފައެވެ.\nފަހަކަށް އައިސް އިސްލާމްދީނަށް ފުރައްސާރަ ކުރާ ދިވެހިންގެ އަދަދު ވަނީ ވަރަށް ބޮޑަށް އިތުރުވެފައެވެ. އިސްލާމްދީނަށް ފުރައްސާރަކޮށް ވާހަކަދެއްކުމާއި އިސްލާމްދީނުގެ އަސްލުތަކާއި ހިލާފު ވާހަކަދެއްކުމަކީ ރާއްޖޭގެ ޤާނޫނުލް އުޣޫބާތުގެ ދަށުން އަދަބު ލިބޭނެ ކުށެއް ނަމަވެސް އިސްލާމްދީނަށް ފުރައްސާރަކޮށް ވާހަކަދައްކާ މީހުންނާއި އިސްލާމްދީނުގެ އަސްލުތަކާއި ހިލާފު ވާހަކަދައްކާ މީހުންނާއި ދެކޮޅަށް ސަރުކާރުން އެއްވެސް ފިޔަވަޅެއް ނާޅައެވެ.\nބައެއް ދިވެހިން އިސްލާމްދީނަށް ފާޑުކިޔަމުން ގެންދަނީ ވަރަށް ފާޅުގައި އަމިއްލަ މީސް މީޑިއާ އެކައުންޓްތައް ބޭނުން ކޮށްގެންނެވެ. ނަމަވެސް އެއިން މީހެއްގެ މައްސަލައެއް ފުލުހުން ތަޙްޤީޤު ވެސް ނުކުރެއެވެ.\nއޭޕްރީލް 24, 2019 13:01\nމުރުތައްދު ޔާމިން އަދި އޭނާގެ އައުވާނުން ތިގޮތަކަށް ނުދެކޭ.\nއޭޕްރީލް 24, 2019 13:13\nތިކަމައް އަޅާލާ ބަޔަކު މިހާރު މިގައުމުގަ ނޫޅޭ އޮންނަނީ ޕާރޓީ ވިސްނުން ގައުމީ ވިސްނުމެއް ނޫން މިހެން ވާން ޖެހުނީ ތިޔަ ބޭފުން ގެ ސަބަބުން.\nޝައިޚޭ ތިބޮޑު ޖަރީމާއެއްކަން އެނގިހުރެ ކުރިއަށް އަދާލަތުކިޔާ ބަޔަކު ނިކުމެ މި ނުބައިބޮޑު ޖަރީމާއަށް ތާއީދުކޮށްގެންްްްްްްް އެތިބެނީ ދުނިޔޭގެ ލައްޒަތަށްޓަކައި.\nއެއީ ހައްގެއް ނޫން، އެކަމަކު އޭނާ މަރާލުމަކީ ޤާތިލަށް ލިބޭ ހައްގެއް ނޫން. އަދި އެހެން އެއްވެސް މީހަކަށް ލިބިގެންވާ ހައްގެއްނޫން\nއޭޕްރީލް 24, 2019 15:18\nމުސްލިމުން އެހެން ދީންތަކަށް ފުރައްސާރަ ކުރުމަކީ މުސްލިމުންނަށް ލިބިގެންވާ ހައްގެއްތަ؟ ގައިމު އަނގަ ހުޅުވާ އެއްފަހަރުވެސް އެހެން ދީނަކަށް ހެޔޮބަހެއް ނުބުނޭ!\nއޭޕްރީލް 24, 2019 15:38\nއޭޕްރީލް 24, 2019 19:24\nތި ބޭފުޅުންނަށް ޙައްގުތަކާއީ އަނިޔާ އޮޅުނީމަ ވީގޮތް މީ ......\nއޭޕްރީލް 24, 2019 22:55\nމުސްލިމުން ޤަބޫލުކުރާއެހެންދީންތަކެއްނޯންނާނެ އިސްލާމްދީިންފިޔަވާ މުސްލިމުންހަމައެކަނި ދީނެއްގެގޮތުގައިޤަބޫލުކުރާނީ އިސްލާމްދީން ދެންހުރީހުސްނަންތަކެއް\nޖޫން 27, 2019 05:04\nބަލަ އިސްލާމް ދީނުގަ އެކަނިތަ ހަގުތައް އޮތީ؟\nޖޫން 27, 2019 06:57\nމިކަހަލަ ޚަބަރުތައް ޝާއިޢު މިކުރަނީވެސް ބައެއް ނޫސްތަކުގަ. މިމައްސަލަތައް އެންމެންނަށް އެނގޭ ވަރަށް ހުރިހާ ނޫސްތަކުގަވެސް ނިކަންބޮޑަށް ޝާއިޢު ކޮށްބަލަ. ދީނަށް ފުރައްސާރަ ކޮށް ދީނުގެ ހުރުމަތް ދިވެހިންތެރެއިން ކަނޑުވާލަން ލާދީނީ މީހުން ކުރާ މަސައްކަތްތައް ހުއްޓުވުން މުހިއްމު\nޖޫން 27, 2019 07:11\nވަރަށް ކަންބޮޑުވާ ކޮމެންޓްތައް އެބަހުރި. މިކަން ހުއްޓުވުމަކީ މަޖުބޫރު ކަމެއް. އިންސާނިއްޔަތު ފެށުނީއްސުރެ މިއޮތީ ހަމައެކަނި އިސްލާމް ދީންކަމާއި އެދީން ބާވައިލެއްވީ ﷲ ތަޢާލާކަން. ދިވެހިން ވަލަށް ވައްދަމުން ވައްދަމުން ގެންގޮސް އެއޮތް ނިންމަނީ. އަދާލަތު ޕާރޓީ ބައްލަވާ ކުރިމަތީގަ މިއޮތީ ބޮޑު ގޮންޖެހުމެއް.


Guest House ga roakohllumakee terrorism ge amaleh: Jabir\nގެސްޓް ހައުސްގައި ރޯކޮށްލުމަކީ ޓެރަރިޒަމްގެ އަމަލެއް: ޖާބިރު\nމަތިވެރީގައި ހުރި ގެސްޓް ހައުސްގައި ރޯވެފައި -- ފޮޓޯ: ސޯޝަލް މީޑިއާ\nއއ. މަތިވެރީގައި ހަދާފައިވާ އެންމެ ބޮޑު ގެސްޓް ހައުސް "ކާސާ މިއާ މޯލްޑިވްސް" ގެސްޓް ހައުސްގައި ރޯކޮށްލާފައިވަނީ ގަސްތުގައި ކަމަށާއި، އެއީ ޓެރަރިޒަމްގެ އަމަލެއް ކަމަށް އެ ގެސްޓްހައުސްގެ ވެރިޔާ އަދި ކާށިދޫ ދާއިރާއަށް އިންތިހާބުވެފައިވާ އަބުދުﷲ ޖާބިރު ވިދާޅުވެއްޖެ އެވެ.\nޖާބިރު "އަވަސް" އަށް ވިދާޅުވީ އެ ގެސްޓް ހައުސް އަކީ އޭނާ މީހެއްގެ އަތުން ބައްލަވައިގެން އޭނާގެ ނަންމައްޗަށް ބަދަލު ކުރުމުގެ މަރުހަލާ ހިނގަމުން އަންނަ ތަނެއް ކަމަށެވެ. އަދި އެކަންތައް ޝަރުއީ މަރުހަލާގެ ތެރެއިން ހިގަމުން ދަނިކޮށް، އެތަނުގައި ރޯކޮށްލާފައިވަނީ މަތިވެރި ކައުންސިލުން ކަމަށް ޖާބިރު ވަނީ ތުހުމަތު ކުރައްވާފަ އެވެ.\nޖާބިރު ވިދާޅުވީ، އެތަނުގައި ރޯކޮށްލީ ކުލި ނުދައްކާ ކަމަށްބުނެ، ކައުންސިލުން ކަމަށާއި، އެކަމުގެ ހެއްކާއެކު އެމައްސަލަ ފުލުހުންނަށް ހުށަހަޅާނެ ކަަމަށެވެ. އަދި އެކަމަކީ ގެސްޓް ހައުސް ޓުއަރިޒަމްއަށް ދިން ނުރައްކާތެރި ޓެރަރިސްޓް ހަމަލާއެއްގެ ގޮތުގައިި ޖާބިރު ވަނީ ސިފަކުރައްވާފައެވެ. ޖާބިރު ވިދާޅުވީ އެ މައްސަލައާއި ގުޅިގެން ފުލުހުންނާއި، ޓުއަރިޒަމް މިނިސްޓްރީއާއި، ހޯމް މިނިސްޓްރީއާވެސް ވާހަކަ ދައްކަމުން އަންނަ ކަމަށެވެ.\nސަރުކާރުން އެފަދަ ކަންކަން ހުއްޓުވަން ޖެހޭނެ ކަން ފާހަގަކޮށް ޖާބިރު ވިދާޅުވީ އެތަނުގައި ރޯވުމުގެ ސަބަބުން މިލިއަނުން ގެއްލުން ވެފައިވާއިރު، އެތަނުގައި ތިބި އޭނާގެ މުއައްޒަފުންނަށްވެސް ކައުންސިލުން ގެއްލުންދީފާނެތީ ފުލުހުން ކިބައިން ރައްކާތެރިކަން މިހާރު ހޯދާފައިވާ ކަމަށެވެ. އެހެން ނަމަވެސް ފުލުހުންގެ ބަހެއް އަދި މިކަމުގައި ލިބިފައެއް ނުވެއެވެ.\nއެމްއެންޑީއެފުން ބުނީ އެ ގެސްޓްހައުސްގައި ރޯވި އަލިފާންގަނޑު ނިއްވާލާފައިވާކަމަށާއި، އެތަނުގައި ރޯވި އަލިފާން ނިއްވާލާފައިވަނީ އެރަށުގައި ތަމްރީނުކޮށްފައިތިބި ސިވިލް ފަޔާ ޓީމާއި، އެ ރަށު ރައްޔިތުންގެ އެހީގައި ކަމަށެވެ. އެތަނަށް ލިބިފައިވާ ގެއްލުންތަކުގެ ތަފްސީލެއް އަދި ލިބިފައެއްނުވެއެވެ.\nއަބްދުﷲ ޖާބިރު ގެސްޓް ހައުސްތައް މަތިވެރި


BREAKING NEWS: Covid Facility Eh Gai Admit Kuraa Meehunnah Kaannudhey Massala Eh Fenmathivejje - Vaguthu\nކޮވިޑް ފެސިލިޓީއެއްގައި އެޑްމިޓް ކުރާ މީހުންނަށް ކާންނުދޭ މައްސަލައެއް ފެންމަތިވެއްޖެ\nށ. ފުނަދޫގައި ގާއިމު ކުރި ފެސިލިޓީ. --- ފޮޓޯ: ހެލްތު މިނިސްޓްރީ\nކޮވިޑް-19 އަށް ފައްސިވާ މީހުންނަށް ފަރުވާ ދިނުމަށް ށ.ފުނަދޫގައި ހަދާފައި ހުންނަ ކޮވިޑް ފެސިލިޓީގައި ފަހަކަށް އައިސް އެޑްމިޓް ކުރި އެއްވެސް ބަލި މީހަކަށް ސަރުކާރުން ކާންނުދިން މައްސަލައެއް ފެންމަތިވެއްޖެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ފުނަދޫ ފެސިލިޓީގައި އެންމެ ފަހުން އެޑްމިޓް ކުރި ތިން މީހުންނަށް ސަރުކާރުން ކެއުމާއި ބުއިމެއް ނުދެއެވެ.\n"ވަގުތު" އަށް އެނގިފައިވާ ގޮތުން އެންމެ ފަހުން އެޑްމިޓް ކުރި ތިން މީހުންނަށް ވެސް ދައުލަތުގެ ފަރާތުން ކާން ނުދިނުމުން ކާއެއްޗެހި ގެންގޮސްފައި ވަނީ އަމިއްލަ ގޮތުންނާއި ށ.އަތޮޅު ހޮސްޕިޓަލް މުވައްޒަފުންގެ ފަރާތުންނެވެ. މައުލޫމާތު ލިބިފައިވާ ގޮތުގައި ބަލި މީހުންނަށް ކެއުން ހަމަޖެއްސުމަށް ހޮސްޕިޓަލްގެ މުވައްޒަފުން ވެސް ވަނީ އަމިއްލަ ޖީބުން އެތައް ހާސް ރުފިޔާއެއް ހަރަދުކޮށްފައެވެ.\nސަރުކާރުން ބަލި މީހުންނަށް ކެއުން ފޯރުކޮށްދިނުން ހުއްޓާލީ ބަލި މީހުންނަށް ކެއުމުގެ ހިދުމަތް ދެވެން ނެތްކަން ފުނަދޫގެ ރެސްޓޯރެންޓްތަކުން އެންގުމުންނެވެ. ރެސްޓޯރެންޓްތަކުން އެގޮތައް އެންގީ މިދިޔަ އަހަރު ފެސިލިޓީގައި އެޑްމިޓް ކުރި ބަލި މީހުންނަށް ކާން ދިނުމަށްފަހު ކުރި ބިލްތަކަށް ސަރުކާރުން އަދިވެސް އެއްވެސް ފައިސާއެއް ދައްކާފައި ނުވުމުންނެވެ.\nކޮވިޑް ފެސިލިޓީގައި އެޑްމިޓް ކުރި ބަލި މީހުންނަށް ކާން ދިނުމުގެ ހިދުމަތް ދިން ރެސްޓޯރެންޓަކުން ވަނީ އެމީހުން ދިން ހިދުމަތައް އަދިވެސް ފައިސާ ނުލިބޭކަން "ވަގުތު" އަށް ކަށަވަރު ކޮށްދީފައެވެ.\nރެސްޓޯރެންޓްގެ އޮފިޝަލަކު ވިދާޅުވީ ފައިސާ ނުލިބޭތީ ކޮވިޑް ބަލި މީހުންގެ ކެއުން ބުއިމުގެ ކަންކަން ހަމަޖައްސަވައި ދެވެން ނެތްކަމަށެވެ. "ކިހިނެއްތޯ ހިލޭސާބަހަށް މިކަން ކުރާނީ. މިދިޔަ އަހަރުގެ ބިލްތަކަށް ވެސް މިއަހަރުގެ ބިލްތަކަށް ވެސް އަދި ފައިސާއެއް ނުލިބޭ." އޭނާ ވިދާޅުވިއެވެ.\nފުނަދޫ ކޮވިޑް ފެސިލިޓީގައި މިވަގުތު ބަލި މީހަކު އެޑްމިޓް ކޮށްފައެއް ނެތެވެ. އެންމެފަހުން އެތަނުގައި އެޑްމިޓް ކޮށްފައި އޮތް ބަލި މީހާ ރޭގެ ވަގުތެއްގައި ވަނީ ދޫކޮށްލާފައެވެ.\nމިކަމާއި ގުޅިގެން ސަރުކާރުގެ ބަހެއް ހޯދަން ކުރި މަސައްކަތް އަދި ކާމިޔާބެއް ނުވެއެވެ.\nމެއި 2, 2021 21:53\nތިކަމަށް ޚަރަދުކުރަން ހުރި ފައިސާ ސަރުކާރުގެ ބޮޑުން ބަނޑުއަޅާލީމާ ނުލިބޭނެ ދޯ!\nމެއި 2, 2021 22:00\nމުޅިންވެސް ސަކުވާ މިސަރުކާރުގަ ހުންގުންތެރިއަކުނެތް ފައިސާހުރީތީ ތަޅާބާލަނީ ހިކުމަތުގެ އަމަލުން ކުރަންއިންގޭ އެއްކަމެއްވެސް ނެތް އިންގޭހާވެސްކަމަކީ ދޮގުހެދުމާ އޮޅުައިލުން މުޅިގައުމުމިވަނީ އިގުތިސާދު އިންދަޖެހިފަ\nމެއި 2, 2021 22:11\nދައުލަތުގެ ލާރި ގަނޑު ހިފައިގެން އަލީ ވަހީދު، ވަނދު ކަރާ، އެހެރީ ފިލާ ރައްކާވެފަ. މިކަލޭގެ ހައްޔަރު ކޮއް މި ލާރި ހޯދާންޖެހޭ.\nމެއި 2, 2021 22:31\nހޮސްޕިޓަލްގެ އިދާރީ މުވައްޒިފުންގެ ޖީބުން ޚަރަދުކުރީ.. އެކަމު ނަންވާނީ ނަރުހުން\nމެއި 3, 2021 00:31\nޒާތީ ޥާއެއްޗެއް ނޫން.\nކޮން މެ ބަޔަކު ކުރިޔަސް އެއޮތީ އިންސާނީއްޔަަތު ކަ މަށްޓަކައި ކޮށްފައި. އެހެންނޫނަސް ލިޔު މުގައި އެއޮތީ "ހޮސްޕިޓަލުގެ މުވައްޒަފުންނޭ". ތިހެންވެއްޖެއްޔާ ކީއްވެ ޑޮކްޓަރުން ""ނަން ނުވާންވީ؟"" ސޮރީ އެއްވެސް ޢޮއްޓަރެއް ހުރި ކޮ މެންޓެއް ނޫން.!\nމިކަ މުންވެސް މި އެނގެނީ، ޥެރިކަ މަގައި ތިބި ގޭންގަކީ އިންސާނިއްޔަތުކަ މެއް، އަދި ރައްޔިތުންގެ އެެއްވެސް އިހްސާސެއް އެނގޭ ބައެއް ނޫން ކަން .\nމެއި 3, 2021 00:37\nމިތާކު ނެތް ނަރުހުންނޭ ބުނެފައެއް. ނަރުހުން ދެކެ ރުޅި އަޔަސް ތިދެން ބޮޑުވަރު😡\nމެއި 2, 2021 22:39\nކޮބާ ކޮވިޑަށް ސަރުކާރުން ކުރާ ޙަރަދޭ ކިޔާ ކުރަމުންދާ ވައްކަމަށް ކިތައް ބިލިޔަންތަ މިހާރުއެރީ.\nމެއި 2, 2021 22:53\nއަސްލުވެސް މީ ހަގީގަތް ، އިދާރީ މުވައްޒަފުން ހޯހޯ ބުނީ\nމެއި 3, 2021 00:44\nހޮސްޕިޓަލު ކުނިކާ މީހުނާ، އިދާރީ މިހުނާ ނަރުހުންގެ ޒާތީ ޑްރާމާ އެނގޭކަށް ބޭނުމެއް ނޫން.\nމިއީ ސަރުކާރު އިހްމާލުވީކަމެއް. ދެޓްސް ނޫސްވެރިޔާގެވެސް ކިޔުންތެރިންގެ ވެސް ކޮންސާރން އަކީ.\nމިތާ ކޮމެންޓް ކޮށްފައި އިން "ރިފް" އާ ތިބޭފުޅާ ރިކުއެސްޓް ކުރަންޥީނު ތި ޑްޜާމާގަނޑަށް ވަކި ހަބަރެއް ލިޔަން. ލޮލް.\nމި ހޮސްޕިޓާތަކުގައި އުޅޭ މީހުން ވަރަށް ޑްރާމާ ބޮޑު ވާނެ. ޢެކުވެރިކާމާއެކު އެންމެން މަސައްކަތް ކުރެވޭތޯބަލާބަލަ. ތި ދެން ކޮން ކަމެއް ؟\nމެއި 2, 2021 23:06\nކކކކކހކެރަފާ ނަސީމް އަ ކީ ލޮނުޒިޔާރަތް ޕާ ކު ހެދިއިރުވެސް\nޢެވަރަށް ފައިސާ ކައްޅަން ކުރި މިހެއް...ނަސީމް އިސްތިއުފާ\nމެއި 2, 2021 23:11\nވައުދުވީ ބަދަލްދޭން ލޯނުނެގީވެސް ތަންތަންވިއްކާލަނީވެސް ވަކިވައްތަރެއް ގެމުދާތަކުން އަގުބޮޑުކުރީވެސް ބަދަލްދޭން ފުލެޓްތައްވެސް ބަހަލީ ބަދަލްދޭން މުޅިދައުލަތުގެ މަގާމުތައްވެސް ދެނީބަދަލްދޭން ވަކިބަޔަކައްމަން ފާހޯދަދިނުމެއްނޫންމިއީ ރައީސްވެރިކަމެއްކޮއްލާ ހިތުންފުއްދާނުލެވޭވަރުގެ ވަދުތައްވީމަ ނިކަމެތިރައްޔިތުންހަނާވަނީ އިތުރު5އަހަރުގެ ދައުރެއްދީފިނަމަ ވައުދުތައްފުއްދަން ނޭގިތިއްބާ ވިއްކާލާނެ ނިދާއެނދުވެސް ފަތިސްގަޑީގަ3އަހަރުވީއިރު އަދިމިއެގުނީ ތިމާގެ ކެބިނެޓްގަ ހުރިވަރުވެސް5އަހަރުވާއިރުދެންއެގޭނީ ސޭފްތަކުގަހުރީލައްޑޫއާ ގުލާބުޖާމުދިއަކަން.\nމެއި 2, 2021 23:42\nޖަހާނެ ސަކަރާތެއް ޖަހާނިމުނީނަ ކޭސް އިތުރު. ކެވުނުވަރު އަދިވެސް މަދުވެގެން ކޭސްތަކުގެ ނަންބަރު އިތުރުކޮއް ފެސިލިޓިތަކާ ރިސޯޓުތަކަށާ ގެސްޓްހައުސްތައް އަދަދު ކިޔާލާފަ ލާރިތައް އެކިގޮތްގޮތައް ކައްވާލާ. ހިދުމަތެއް ނުދެވުނަސް މިފަހަރުވެސް މީހަކު ނެތަސް ކޮޓަރިއަކައް6ކަމީހުންޖަހާފަ ލާރިނަގާތި. ނުވިތާކައް ދަރުބާރުގެއައް ގަންނަ ހަކުރުކިލޯއެއް މިފަހަރުވާނެ 25ރ ޖައްސަން\nއެކަމަކު ޓީވީ އަރާ އަނގަ އައްޕަތިރޮނޑެއްހެން ހަދައިގެން ބުނާނެ ކޮވިޑް ފެސިލިޓީގައިތިބި ބަލިމީހުން މިތެކެއް މިލިއަން ރުފިޔާ ދައުލަތުން ޚަރަދު ކޮށްފިޔޭ.ދޭތެރެޔަކުން ބުނާނެ އިންކަމް ސަޕޯޓް އެލަވަންސް ގޮތުގަ މިތަކެއް މިލިއަން ދީފީމޯ..ކޮބާތޯ ލިބުނު މީހުންނަކީ؟ޕާޓީ ކުދިންކޮޅަކަށް ނުދޭ ވާހަކައެއްނުން.ދޫކުރިކަމަށް އެބުނާ އަދަދުގެ 0.1 ޕަސަންޓްވެސް ޕާޓީ ނޫން ބަޔަކަށް ނުދޭނެ.އަދި އެއަދަދުގެ 05 ޕަސެންޓްވެސް ނޯންނާނެ ބަޔަކަށް ދީމަ.މުޅިންވެސް އޮޅުވާލުމާއި މަކަރާއި ހީލަތް.\nމެއި 3, 2021 09:08\nމެއި 3, 2021 09:18\nއެެންވީމާ ސަރުކާރުން ކެއުން ނުދިނީ ތިޔަ 3މީހުނަށް އެކަންޏެއްނޫނެއްނު؟ ތިޔަތަނުގައި މީގެކުރިން ތިބި އެއްވެސް މީހަކަށް ސަރުކާރުން ކާންދީފައެއްނެތް. ރެސްޓޯރެންޓްތަކުން ކާންދިނީ. ސަރުކާރުން ފައިސާ ދޭނެކަމަށްބުނެ އޮޅުވާލައިގެން ތިޔަވަނީ ބޮޑު ޖަރީމާއެއް ހިންގާފާ. މިވަރުންވެސް މިހިރަ ކިނބޫޖާހިލު ލަދެއްނުގަނޭދޯ ރައްޔިތުންގެ ވެރިއަކަށް ހުންނާކަށް. ހަފަރާތުން އިވެމުން މިދަނީ މިސަރުކާރުގެ ވައްކަމާ މަކަރާ އޮޅުވާލުމުގެ ވާހަކަ. އެމްޑީޕީގެ އެކްޓިވިސްޓުންނަށް މަގާމުގެ ކުރިއެރުންދީ މުސާރަ ބޮޑުކުރާވާހަކަ. ނިކަމެތިރައްޔިތުމީހާ ސަލާންޖަހަން ގޮނޑުހޮވަން މަގުމަތީގައި.\nމެއި 4, 2021 06:38\nސަރުކާރުގެ ދެކޮޅު ނުޖެހޭ ސިޔާސަތު މީ ފުރަތަމަ މާލޭ ބޭފުޅުން ރޯގާ ހެނ ހީވިއަސް ރިސޯޓްތަކަށްލާ ބޮޑެތި ބޮޑެތި އަދަދުތަކުން ހަރަދުކޮށްލީ މިއަދު ރާއްޖެތެރެއަށް މި ބަލިއާއިރު ހަރަދެއްކޮށްލާނެ އެންމެ ފައިސާ ފޮއްޗެއްވެސްނެތް މިއަދު ޕޮޒްޓިވް މީހުން އެތިބެނީ ބޮޑްރިސްކެއް ނަގާ އެމީހާގެބއާއިލާ ކާރީގައި ބަލީގެ ހިތާމަޔާ ދެންބެދާނެ ގޮތެއްގެ ހިތާމައިގައި ރާއްޖެތެރެ ވީމާ ސަރުކާރެއް ބައިތުލްމާލެއްނެއް


REPORT: Dharivarunnah dhin dhe hamalaa in anekkaa ves biruverikameh! | Mihaaru\nދަރިވަރުންނަށް ދިން ދެ ހަމަލާއިން އަނެއްކާވެސް ބިރުވެރިކަމެއް!\n18 ޖެނުއަރީ 2018 - 06:04 50 comments\nސްކޫލްތަކުގެ މާހައުލު ވެސް ބިރުވެރި ތަނަކަށް ވަމުންދާކަމުގެ ރަނގަބީލެވެ.\n"އަހަރެމެން ދަރިން މި ފޮނުވަނީ ކިޔަވައިދޭން. އެތަނުގައި މާރާމާރީ ހިންގާ، ޒަހަމްކުރަން ފެށީމަ މިއީ ހާދަ ބޮޑު މައްސަލައެކޭ. ދަރިން ކިޔަވަން ފޮނުވަން މިޖެހެނީ ބިރުން ހުރެ. މިއީ ބޮޑުވަރު،" މާލޭގެ ސެކަންޑަރީ ސްކޫލެއްގައި ކިޔަވާ ކުއްޖެއްގެ ބެލެނިވެރިޔަކު، ނަން ނުޖަހަން އެދި ވާހަކަ ދައްކަމުން، ބުންޏެވެ.\nސްކޫލުތަކުގައި ކުށުގެ ވެއްޓެއް!\nރާއްޖޭގެ ސްކޫލުތަކުގައި ދޭތެރެ ދޭތެރެއިން މާރާމާރީތަކާއި ހަމަނުޖެހުންތައް ހިންގަ އެވެ. އެ ހުރިހާ ކަމެއް ގުޅެނީ ބައެއް ކުދިންގެ ނުބައި އަހުލާގާ އެވެ. އެއް ބަޔަކު ދެކޭ ގޮތުގައި އޭގެ ތެރެއިން ބައެއް ކުދިން ނުރައްކާތެރި ގޭންގްތަކާ އޮންނަނީ ގުޅިފަ އެވެ.\n"ބައެއް ކުދިން ދެކޭ ގޭންގަކަށް ނިސްބަތް ވުމަކީ ފަހުރެކޭ. ގަދަބާރުން ކަންކަން ކުރުމަކީ މޮޅު ކަމެކޭ،" ރާއްޖޭގެ އެންމެ ދުވަސްވީ އެއް ސްކޫލުގެ ލީޑިން ޓީޗަރަކު، ނަން ނުޖަހާ ގޮތަށް، ވިދާޅުވި އެވެ.\n"ޓީޗަރު އެއްޗެކޭ ބުނީމަ ޓީޗަރާ ދިމާލަށް ވެސް އެބަ ބުނޭ އެނގޭ ހެއްޔޭ ތިމަންނަ މިއީ ކޮން ހިސާބެއްގެ މީހެއްކަން. މިހާ ހިސާބުގައި ކަންކަން އޮތީ."\nތަޖުރިބާކާރު ޓީޗަރުންގެ ފަރާތުން އެނގިފައިވާ ގޮތުގައި ސްކޫލުތަކުގެ ތެރޭގައި ނުކުރާ ކުށެއް މިހާރު މަދެވެ. މަސްތުވާތަކެތީގެ މައްސަލަތަކާއި މާރާމާރީތަކާއި ބަދުއަހުލާގީ މައްސަލަތަކާއި ބިރުދައްކައިގެން ކަންކަން ކުރުން ފަދަ ކުށްތަކެވެ.\n"އަޅުގަނޑުގެ ދަރިފުޅު ގްރޭޑް ހަތެއްގައި ކިޔެވިއިރު އަޅުގަނޑަށް އެބަ ކިޔައިދޭ މަސްތުވާތަކެތީގެ އެކިއެކި ނަންތައް. އަޅުގަނޑު ހަމަ ކޮސްވޭ. ކިހިނެއްހޭ އެނގެނީ އެހީމަ ބުނަނީ ކުލާސް ކުދިން ކިޔައިދެނީއޭ،" ކުރިން ފުލުހުންގެ ތެރޭގައި މަސައްކަތް ކުރި ބެލެނިވެރިއަކު ބުންޏެވެ.\nބޮޑެތި އެތައް ކުށެއްގެ ތަހުގީގުގައި ބައިވެރިވެފައިވާ ފުލުހުންގެ އިސް ބޭފުޅަކު، ނަން ނުޖަހާ ގޮތަށް، ވިދާޅުވީ މާލޭގެ ކޮންމެ ގޭންގެއްގައި ވެސް ކުޑަކުދިން ހިމެނޭ ކަމަށެވެ. ގޭންގްތަކާ އެ ކުދިން އާންމުކޮށް ގުޅެނީ އުމުރުން އެންމެ 12 ވަރަކަށް އަހަރުގައި ކަމަށާއި އެއީ ނުރައްކާތެރި ބައެއް ކަމަށް ވެސް އޭނާ ވިދާޅުވި އެވެ.\n"މިކުޑަ ގުރޫޕް މާ ވައިލެންޓް ވާނެ ބޮޑެތި މީހުންނަށް ވުރެ. މި ފަހުން ހިނގި މާރާމާރީތަކަށް ވިސްނަވާ. މަދުވާނެ 16 އަހަރުން ދަށުގެ ކުދިން ނުހިމެނި ހިނގާފައިވާ މާރާމާރީއެއް،" އޭނާ ވިދާޅުވި އެވެ.\nއެފަދަ ކުދިން ސްކޫލްގައި އުޅޭލެއް ވެސް ވަކި ތަފާތެއް ނޫނެވެ. ފުލުހުންގެ އޮފިސަރު ވިދާޅުވި ގޮތުގައި ގޭންގްތަކަށް ނިސްބަތްވާ ކުދިން އެމީހުންގެ ބާރުވެރިކަން ދައްކައިގެން ސްކޫލުތަކުގައި ކުދިން ބްލީކުރުމާއި އަނިޔާކުރުން ފަދަ ކަންކަން ހިންގަ އެވެ. އަދި އެފަދަ ބައެއް ކަންކަމުގައި ފިޔަވަޅު އަޅާފައިވާނެ ކަމަށް ވެސް ވިދާޅުވި އެވެ.\nތާޖުއްދީން ސްކޫލަށް ވަދެ ދިން ހަމަލާ އާއި ދަރުމަވަންތަ ސްކޫލްގެ ދަރިވަރަކު ސްކޫލް ނިންމާފައި ގެޔަށް ދަނިކޮށް ގްރޫޕަކުން ދިން ހަމަލާގެ ސަބަބުން ގިނަ ބަޔަކު ވަނީ ކަންބޮޑުވެފަ އެވެ. ތާޖުއްދީންގައި ދަރިވަރަކަށް ހަމަލާދިނީ އެ ސްކޫލްގެ އެހެން ދަރިވަރެކެވެ. އެކަމަކު ދަރުމަވަންތަ ސްކޫލްގެ ދަރިވަރަށް ވަޅިން ހަމަލާދިނީ، އާއިލާ އިން ލަފާކުރާ ގޮތުގައި، ސްކޫލް ކުދިންތަކެއް ނޫނެވެ. އެކަމަކު އެ ހަމަލާއާ، ސްކޫލް ތެރޭގައި އެހެން ދަރިވަރަކާ ދެމެދު ޖެހުނު މައްސަލައަކާ ގުޅުން ހުރެދާނެ ކަމަށް ބެލެވެ އެވެ.\n"ސުކޫލަކީ ގޭންގް ވައިލަންސަށް މަގުފަހިކުރާ ތަންތަނެއް ނޫން، އެ ފުރުސަތެއް ނޯންނާނެ." އެޑިޔުކޭޝަން\nކޮންމެ ސަބަބެއް އޮތަސް މި ދެ ހަމަލާއިން ދައްކައިދެނީ ބައެއް ދަރިވަރުން ރުޅިއައިސް ކޮންމެ ފަދަ ކަމަކަށް ވެސް އަރައިގެންފާނެ ދަރަޖައަކަށް އަހުލާގު ގޯސްވެފައިވާ ކަމެވެ. އަދި އެ ދަރިވަރުން ސީދާ ބައިވެރިނުވިޔަސް އެ މީހުން ނިސްބަތްވާ ގޭންގެއްގެ ބަޔަކު ލައްވާ ވެސް ނުރައްކާތެރި އަމަލެއް ހިންގާފާނެ ކަމެވެ.\nއިޖުތިމާއީ މި ބޮޑު މައްސަލައާ މެދު ވިސްނާ ތަޖުރިބާކާރުން ބުނާ ގޮތުގައި މިއީ ކުދިންގެ ތަރުބިއްޔަތު ގޯސްވުމުގެ ނަތީޖާ އެވެ.\nލިލީމަގުން ހިނގާފަައި ދަނިކޮށް އިއްޔެ ވަޅި ހެރުމުން ޒަޚަމްވި ދަރުމަވަންތަ ސްކޫލްގެ ދަރިވަރަށް ފުލުހުންގެ މީހަކު އެހީތެރިވެދެނީ.--- ފޮޓޯ ސޯޝަލް މީޑިއާ\n"ސްކޫލު ކުދިން ބޭނުން ގަޑިއެއްގައި ބޭރަށް އެބަ ދެވޭ. އެންމެ އަގު ބޮޑެތި ފޯނުތައް އެބަ ގެންގުޅޭ. އިންތިހާއަށް ފައިސާ އެބަ ގެންގުޅޭ. އެކަމަކު ބެލެނިވެރިޔާ ބަލާނުލާ މިއީ ކިހިނެއް ހިނގާ ކަމެއްތޯ. މިހާ ހިސާބަށް ކަންކަން ދިޔައިމަ އެކުއްޖާ މިވަނީ މުޖުރިމަކަށް،" ފުލުސް އޮފިސަރު ވިދާޅުވި އެވެ.\nތަޖުރިބާކާރު ޓީޗަރަކު ވިދާޅުވި ގޮތުގައި ސްކޫލްތަކުގައި ހިންގާ ކުށްތައް ނުހުއްޓުވުމުގެ އެއް ސަބަބަކަށް ސްކޫލްތަކުގެ މެނޭޖްމަންޓުން ގެންގުޅޭ ވިސްނުން ވެސް ހިމެނިދާނެ އެވެ. އެގޮތުން އެފަދަ ކުށްތަކުގެ ވާހަކަ އާންމުންނާ ހަމައަށް ހިނގައްޖެ ނަމަ ސްކޫލުގެ އަގު ވެއްޓިދާނެ ކަމުގެ ބިރަށް އެކަންކަން ސިއްރުކުރުން އާދައަކަށް ވެފައިވާ ކަމަށް އޭނާ ވިދާޅުވި އެވެ.\n"މަސްތުވާތަކެތި ވިއްކާ ކުއްޖާ އެކަން ކުރީމަ މި ސިއްރު ކުރަނީ އެކަން މީޑިއާއަށް އެނގިދާނެތީ. ސްކޫލުގެ އަގު ވެއްޓިދާނެތީ ކަމާ ބެހޭ ފަރާތްތަކަށް އެކަން އޮންނަނީ ހުށަނާޅާ،" އެ ޓީޗަރު ވިދާޅުވި އެވެ.\n"އެހެންވީމާ މިވާ ގޮތަކީ ކުށްކުރާ ކުއްޖާ މި އިންނަނީ ކުލާހުގެ ތެރޭގައި. އޭނާ ކުށެއްކުރީމަ އަދަބެއް ނުލިބޭ."\nއޭނާ ގަބޫލުކުރައްވާ ގޮތުގައި އަހުލާގު ދަށް ކުދިންނާ މެދު ސްކޫލްތަކަށް އެޅޭނެ ފިޔަވަޅުތައް ވެސް މަދެވެ.\n"ހަގީގަތުގައި ޕްރިންސިޕަލުންނަށް މިވަނީ ގޮތްހުސްވެފައި. ކުއްޖަކާ މެދު ފިޔަވަޅެއް އަޅައިފި ނަމަ ކުޑަކުދިންނާ ބެހޭ ޔުނިޓުން އެކަން އެބަ ހުއްޓުވާ. ނޫނީ ކޮންމެވެސް އެހެން ގޮތަކުން އެކަން އެބަ ހުއްޓުވާ. އެހެންވެ ނޯވެ އެކުއްޖާ އެކުރީ ކުށެއްކަން އެކުއްޖާއަށް އިހުސާސްވާނެ ފަދަ ފިޔަވަޅެއް ވެސް އެޅޭކަށް،" ޓީޗަރު ވިދާޅުވި އެވެ.\nއިސްލާހީ ފިޔަވަޅުތަކެއް އަޅަން ޖެހިފައި\nފުލުހުންގެ ތެރޭގައި 19 އަހަރަށް ވުރެ ގިނަ ދުވަހު އުޅުއްވާފައިވާ ކްރައިމް އިންވެސްޓިގޭޝަންގެ ތަޖުރިބާކާރަކު ވިދާޅުވި ގޮތުގައި ޅައުމުރުގައި ކުށްކުރާ ކުދިން ހުއްޓުވޭނީ ދިގު މުއްދަތަކަށް ވިސްނައިގެން އަޅާ ފިޔަވަޅުތަކުންނެވެ. އެފަދަ ކުދިންނަށް އަމާޒުކޮށްގެން ރިހިބިލިޓޭޝަން ޕުރޮގްރާމްތައް ހިންގުމުގެ އިތުރުން އެ ކުދިން ލައްވާ ކުށްކުރުވުމުގެ އަޑީގައި ތިބި މީހުންގެ މައްޗަށް ގާނޫނު ތަންފީޒު ވާން ޖެހޭ ކަމަށް ވެސް އޭނާ ވިދާޅުވި އެވެ.\nއިންތިހާއަށް ފައިސާ އެބަ ގެންގުޅޭ. އެކަމަކު ބެލެނިވެރިޔާ ބަލާނުލާ މިއީ ކިހިނެއް ހިނގާ ކަމެއްތޯ. މިހާ ހިސާބަށް ކަންކަން ދިޔައިމަ އެކުއްޖާ މިވަނީ މުޖުރިމަކަށް،"\nތައުލީމީ ދާއިރާގައި އުޅުއްވާތާ 20 އަހަރަށް ވުރެ ގިނަ ދުވަސް ވެފައިވާ ބޭފުޅަކު ވިދާޅުވީ ކުށުގެ ވެށީގައި އުޅޭ ކުދިންނާއި ރަނގަޅު ދަރިވަރުން ވަކިކުރަން ޖެހޭ ކަމަށެވެ. އޭގެ އިތުރުން ގޯސް ކުދިންނަށް ހާއްސަ ކުލާސްތަކެއް ހިންގަން ޖެހޭ ކަމަށް ވެސް އޭނާ ދެކެވަޑައިގަންނަވަ އެވެ.\n"ނޯމަލް ކުދިންނާއި ކުށްކުރަން މިއުޅޭ ކުދިންނާ އެކުގައި ގެންގުޅެގެން ނަތީޖާއެއް ނުނެރެވޭނެ،" އޭނާ ވިދާޅުވި އެވެ.\n"އެކުއްޖަކު ރަނގަޅު ވަންދެން އެބަ ޖެހޭ ވަކި ކުލާސްތަކެއް ނަގައިދޭން. ކަންކަން ކުރަންވާނީ ގަދަ ބާރުން ނޫންކަން އެބަ ޖެހޭ އަންގައިދޭން. ކުށުގެ ވެއްޓަކީ ރަނގަޅު ވެށި ނޫންކަން އެބަ ޖެހޭ ބުނެދީ ވިސްނައިދޭން."\nކުށުގެ ވެށިން ކުޑަކުދިން ސަލާމަތް ކުރަން އަމާޒުކޮށްގެން މިހާރު ވެސް ޕްރޮގްރާމްތަކެއް ހިންގަ އެވެ. ފުލުހުންގެ އިސް އޮފިޝަލަކު ވިދާޅުވީ އެފަދަ ކުދިންނަށް އަމާޒުކޮށްގެން އިތުރު ޕުރޮގުރާމްތަކެއް ކުރިއަށް އޮތް ތަނުގައި ވެސް ހިންގާނެ ކަމަށެވެ.\nސްކޫލުތައް ރައްކާތެރި: އެޑިއުކޭޝަން\nދަރިވަރުންނާ ގުޅޭ ނުރައްކާތެރި ދެ ހާދިސާގެ ސަބަބުން ބެލެނިވެރިންގެ ކަންބޮޑުވުންތައް ގިނަ އެވެ. އެކަމަކު އެޑިއުކޭޝަންގެ ސްޓޭޓް މިނިސްޓަރު އަހުމަދު ޝަފީއު ވިދާޅުވީ ސްކޫލު ވެއްޓަކީ ކުދިންނަށް ރައްކާތެރި ތަނެއް ކަމުގެ ޔަގީންކަން ދެއްވާ ކަމަށެވެ.\n"ސުކޫލަކީ ގޭންގް ވައިލަންސަށް މަގުފަހިކުރާ ތަންތަނެއް ނޫން، އެ ފުރުސަތެއް ނޯންނާނެ." ޝަފީއު ވިދާޅުވި އެވެ.\nއޭނާ ވިދާޅުވި ގޮތުގައި އާދަޔާ ހިލާފަށް އަހުލާގު ގޯސް ކުދިންނާއި ކުށަށް އަރައިގަންނާނެ ކަމަށް ބެލެވޭ ކުދިން ސްކޫލު މާހައުލުގެ ތެރެއިން ދެނެގަނެ ކަމާ ގުޅޭ އިދާރާތައް މެދުވެރިކޮށް އިސްލާހުކުރުމުގެ ފިޔަވަޅުތައް އަންނަނީ އަޅަމުންނެވެ.\nޝަފީއު ވަނީ ބައެއް ފިޔަވަޅުތަކުގެ ތަފްސީލު ވެސް ދެއްވައިފަ އެވެ. އެގޮތުން ސްކޫލަށް ނައިސް ބޭރުތެރެއަށް ގިނަވެގެން އުޅޭ ކުދިން ދެނެގަންނަ ކަމަށާއި އެކުދިން ސްކޫލަށް ނާންނަ ނަމަ ބެލެނިވެރިޔާއަށް ގުޅައިގެން ސަބަބު އޮޅުންފިލުވާ ކަމަށް ވިދާޅުވި އެވެ. އޭގެ އިތުރުން، އޭނާ ވިދާޅުވީ، ބެލެނިވެރިޔަކާ ނުގުޅޭ ހާލަތްތަކުގައި އެކުދިންގެ ގޭގެއަށް ގޮސްގެން ވެސް ސަބަބު އޮޅުންފިލުވާ ކަމަށެވެ.\nއެކަމަކު ފަހުގެ ދެ ހަމަލާ އިން އަންގައިދެނީ، އެ ހުރިހާ ފިޔަވަޅުތަކާ އެކު ވެސް، ބައެއް ދަރިވަރުންގެ ނުރައްކާތެރިކަން ބޮޑުކަމެވެ. ހައްލު އޮތީ އެންމެ ފަރާތެއްގެ އަތަކު ނޫނެވެ. ބެލެނިވެރިންގެ ޒިންމާ ބެލެނިވެރިން ނަގަން ޖެހެ އެވެ. ކަމާ ގުޅުން ހުރި ދައުލަތުގެ އިދާރާތަކުން އެތަންތަނުގެ މަސްއޫލިއްޔަތު ވެސް އަދާކުރަން ޖެހެ އެވެ.\nއިތުރު ލިޔުންތައް ޕޮލިސް ތައުލީމް ގޭންގް ހަމަނުޖެހުން ކިޔަވާކުދިން ދަރުމަވަންތަ ސްކޫލް ތާޖުއްދީން ސްކޫލް ސްކޫލް


J-272642, J-272643, J-272644, J-272647, J-272646, J-272645, J-272641,\nJ-272640, J-272639, J-272673, J-272672, J-272671, J-272567, J-272566,\nދ. ކުޑަހުވަދޫ އެއަރޕޯޓް ކައިރީ ރަށްތަކުގައި ދިރިއުޅުއްވާ ބޭފުޅުންނަށް އިސްކަންދެވޭނެ.\nވަޒީފާއަށް އެދޭ ފޯމު ހުޅުލޭގައި ހުންނަ މިކޮމާންޑުގެ ހެޑްކުއޯރޓަރޒް އިން ލިބެން ހުންނާނެއެވެ. އަދި މިކޮމާންޑުގެ (www.avsecom.gov.mv) ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ޖަނަވަރީ 11ވާ ބުރާސްފަތި ދުވަހުގެ15:00 ގެ ކުރިން، ހުޅުލޭގައި ހުންނަ އޭވިއޭޝަން ސެކިއުރިޓީ ކޮމާންޑްގެ ހެޑްކުއޯޓަރޒް (ސްޓާފް ކުއަރޓަރސް 2، 1 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ hr@avsecom.gov.mv އެވެ. އެޕްލިކޭޝަން ފޯމާއިއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލް ކުރެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ،2018 ޖަނަވަރީ 22 އިން 2018 ޖަނަވަރީ 28އާއި ދެމެދު، ހުޅުލޭގައި ހުންނަ އޭވިއޭޝަން ސެކިއުރިޓީ ކޮމާންޑްގެ ހެޑްކުއޯޓަރޒް ގައެވެ. ވުމާއިއެކު، މިވަޒީފާއަށް ކުރިމަތިލާ ފަރާތްތަކުން، އެތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nއަންހެން- އިންޓަވިއު ކުރެވޭނީ 50 ފަރާތާއެވެ.\nފިރިހެން- އިންޓަވިއު ކުރެވޭނީ 30ފަރާތާއެވެ.\n28 ޑިސެންބަރު 2017\nޕަބްލިޝްކުރި ތާރީޚް: 28 ޑިސެންބަރު 2017\nސުންގަޑި: 11 ޖަނަވަރީ 2018 1500